
Heile mitt liv hev eg havt den lukka å arbeida saman med folk eg laut
sjå upp til. Eg kjende meg som ein næming som sat på skulebenken og tok
imot.

Fyrste gong Jon Mannsåker og eg råkast, var då han gjorde
klokkar-tenesta for meg ved ei kvelds-messa i Strandebarm nyårsaftan
1902. Nokre år seinare høyrde eg gjete han då ei moster hans fortalde
um den foreldrelause guten: mori hadde fyrr ho døydde gjeve borni sine
hugheilt i Guds hender, ho var trygg på at dei vilde veksa fram til
gode og dugande menneske.

I Oslo trefte eg han i student-åri hans. Han var ein mogen student, 25
år gamal då han kom til Universitetet, hadde teke lærar-eksamen og vore
lærår både i barne-skule og i framhaldsskule. Professorar og kameratar
gådde snart han var ein gåverik ungdom, klår og kvass i si
tanke-føring, djup og grundig i si gransking. Dei knytte voner til
framtidi hans.

Då eg i 1911 søkte soknekallet på Inderøya, hadde eg plan ferdig å få
Jon Mannsåker til medarbeidar i preste-tenesta og i høgskule-arbeidet.
Det gjekk ikkje i lås. Hadde Karl Seip og Wexelsen levt, vilde truleg
planen vorte røyndom og eg hadde stogga der nord resten av mitt liv.8

I 1913 feste eg meg ved Dypvåg soknekall i Aust-Agder. Då var Jon
Mannsåker alt i fullt arbeid i Ullensvang. Dypvåg tykte eg var ein
høveleg, fredleg stad for ein ny folkehøgskule. Eg hadde fenge lovnad
um pengehjelp til å byggja. Eg fann ein dugande medarbeidar, ein ung
gåverik og musikalsk prest, som jamvel skulde stetta riksmåls-folk. Men
eg fann ingen studnad hjå soknefolket: ein målmann til sokneprest vilde
møta mothug på alle måtar.

Same året hadde Eivind Berggrav framme sin plan um «topp-skulen», eit
norskt Askov. Han hadde trygda seg vitenskaplege medarbeidarar, viljuge
til å binda seg åt folkehøgskulen ei årrekkja frametter, realkandidaten
Devik og filologen D. A. Seip. På møtet av høgskulemenn vart planen
dryft. Eg studde uppunder av all makt. Eg meinte det norske Askov burde
liggja på Voss, og eg talde Lars Eskeland til å opna alle dører. Sjølv
tenktest eg verta prest på Voss og soleis koma med. Det gjekk i baklås.
Fleire enn eg syrgde yver at den laglege timen for den norske
folkehøgskulen soleis vart skjepla. Men flesteparten av høgskulemennene
stod tvilande. ia'f«No vert Ullensvang soknekall utlyst,» sa kona mi.
Ho hadde lese O. Olafsens bok um Ullensvang, og vitja Sørfjorden ein
ven sumar-dag. «Du kan ikkje gå og venta på Voss! du må søkja
Ullensvang; det er folkehøgskule der og no.» Eg lova henne det. Og eg
sende inn søknad. Eg skreiv til Jon Mannsåker. I svar-brev fortalde han
at han og var søkjar, og at heradsstyret studde søknaden hans.

Helst hadde eg hug til å attra meg. Eg snakka med kyrkjeministeren
Bryggesaa. Han meinte Mannsåker var for ung. «Men når eg tek att-ende
min søknad, kunde det då vera von for Mannsåker?» «Nei,» svara
Bryggesaa,9

«då vart det endå mindre von; då vilde folk skrika upp um
mål-propaganda; det kan dei ikkje når Anker vert skoten for glugg.» No
vel! so kunde eg verta standande på søkjar-lista. Alt til siste dagen
vona eg Mannsåker skulde verta utnemnd. Eg tala hans sak hjå fleire av
riksstyret.

Men det var Guds styre det gjekk som det gjekk.

Mannsåker såg det, og sa det: «Det gjekk som det skulde! Hadde eg fenge
Ullensvang soknekall, vilde eg attåt høgskulearbeidet fenge so hard
røyning, at eg hadde bukka under.»

*

For meg var det og ei god løysing.

«Eg kan kje tenkja meg ei betre alders kvild for utslitne målprestar,»
skreiv Anders Hovden um Ullensvang.

«Her er ingen målstrid!» sa kona mi. Ho gledde seg storleg; ho hadde
vore i heisen meir enn ein gong med målhat og vanvyrdnad for mi skuld.

Ja her kunde me å segja leggja dei våpni ned.

Her var sakte undantak.

Den høgtidlege gamle lensmannen Johannes Larsson Aga var eit undantak.

Eg hadde høyrt gjete han. Då han fekk påminning frå sorenskrivaren «å
senda inn lista yver avlidne i Dykkar umbod i siste fjordungår», svara
han: «Omskrevne dykker hører ikke hjemme her i fjorden.»

Fyrste gong eg råka han, bad eg han vitja meg på prestegarden. «Nei
takk! jeg har forretninger på den anden side av fjorden.» Til spott
uttala han dei daude d-ane.

Eg gjorde høgtidleg visitt til han på Hovland, og ynskte han til lukka
med borgardåds-medalja. Han gjorde aldri kontra-visitt, endå han fleire
vender var på tunet medIO

kyrkja, ja aldri til gudstenesta, han fekk tak i kyrkje-lykelen og
sette seg på ein kyrkjebenk åleine!

Høgtidleg var han jamt. Han er visst einaste lensmann i landet som hev
«gjort vitterlig»: «Johannes Larsen Aga, lensmann i Ullensvang, gjør
vitterlig».

Ei morosam scena var då min formann, sokneprest O. Olafsen, fyrste
venda møttest med han. Den scena skulde vore filma: den kverve
lettvinne Olafsen og den stive formelle Aga! «Hvor meget kan De tjene
på skyss og diet om året, lensmann?» Aga fortalde det sjølv: «Da
strammet jeg meg op: det kan være så uvisst det, herr sogneprest.»

Likso morosamt var det då dokter Jaastad bad lensmannen til middag, og
bad um orsaking for kvardags-kosten. «Jeg har ikke sagt noget om
maten,» svara lensmannen stutt og stivt. Og då dokteren baud heimebrygg
og sa det kanhenda ikkje var so godt som det burde vera, fekk han same
svaret: «Jeg har ikke sagt noget om øiet!» Dokterfrua laut ut og læ i
kjøkenet.

Tidt fekk folk sovore svar når dei baud han eitkvart: «Eg hev kje bede
um noko». Med bygdefolk snakka han sume tider bygdemål.

Han tala alltid stilt og lågt, og kravde at alle skulde lyda etter.
Spurde nokon uppatt, svara han: «Jeg har sagt det!»

Då kong Håkon med krunprins Olav kom til Hardanger i 1906, møtte
lensmannen sjølvsagt. Heime spurde folk: såg du noko til kronprinsen?
«På disse kne holdt jeg kongs-sønnen,» var svaret.

Ein 17. mai hadde nokre ungdomar i motorbåt lagt innåt
lensmanns-bryggja og ropa hurra for lensmannen. Aga kom ned på bryggja
i uniform, helsa med tvo fingrar: «Jeres lensmann hilser jer!»II

Nei det var rimelegt han kunde ingen ting med prestar som Olafsen og
meg. Ikkje med Mannsåker heller. Det høvde slik at både Mannsåker og eg
var burtreiste ved gravferdi åt lensmann Aga. Dei fekk presten Mikael
Hertzberg eins ærend frå Oslo til å tala i kyrkja. Han skreiv ein
rosande nekrolog yver gamle-lensmannen.

Han naut vyrdnad både hjå bygdefolk og hjå framande. Bygdefolk heldt
gamle Aga gjæv for det hjartelag han synte gong på gong: han greidde
tidt sjølv dei bøtene bygdefolk vart i-lagde. Og so høyrde han til den
vyrdelege Aga-ætti med sine rike tradisjonar!

Gamle dokter Garmann Andersen var heller ikkje målmann. Men var godlynd
og snild. Han ynskte eg vilde tala bokmål. Han kom jamvel med tvil um
eg greidde ny-norsken, eg som var bygut. Men då fekk han svar av Jon
Mannsåker: her er ingen av oss som greier nynorsken betre enn Anker.

Ja i den vegen fekk eg fred og gode dagar i Ullensvang.

#

Det kom ingen prost og sette meg inn. Eg laut lesa upp kongebrev og
bispebrev sjølv. Eg la til: «Skal me so tru at Gud stend attum? korkje
de eller eg vilde det! eg fær tru det er Guds vilje.» Eg helsa
sørfjordingane vel møtt til samarbeid.

Dei tok vel imot meg, trass i vonbrotet. Dei køyrde i hus alt
flyttegodset fyrr eg kom; alt stod der den dagen me flutte inn.

Heradsgartnar Einset hjelpte meg både med godset og med å finna paktar
til prestegarden.

Oddmund Børve sende meg brev: eg var velkomen, endå um heradsstyret
vilde havt Mannsåker. Snart kom han og helsa på meg, og han var alle
dagar min trufasteII

ven. Ein merkeleg sørfjording var han: open og fram-talande, med
sprakande humør, og radikale tiltak. Presten som vigde han, sa til meg:
eg hev aldri set so strålande ein brudgom. Nei Oddmund Børve løynde
aldri kjenslene sine. Millom tiltaki hans må nemnast at han gav ut og
prenta sjølv fyrste lokalbladet i Hardanger, det som no hei-ter
«Hordaland Folkeblad». Han hadde vore handelsmann nord i Finnmark. Han
hadde vore på heims-sjået i Paris. Han hadde fylgt til gravi ein ung
dansk adelsmann som døydde i heimen hans. Det var til den gravferdi
Johan Svendsen laga sitt namngjetne «Andante funébre». Kongeleg
konfessionarius Paulli tala ved kista i kyrkja i Kjøbenhavn og nemnde
der Oddmund Børve med namn. Morosamt var det då Oddmund sat i lag med
dei fine skyldfolki. Han tykte dei var noko store på det, han fekk hug
til å dukka dei: «Eg ættast frå dei gamle danske kongane eg! skulde
kongehuset i Danmark døy ut, kan det henda eg melder meg som
krun-pretendent.» Dei glodde, og han moroa seg.

Ein annan gamal børving helsa meg då me råkast: du er velkomen. «Segjer
du du til presten?» spurde ein. «Ja, er han ikkje målmann ?» svara han.
Det var Birge nedre

Børve, han vart ög min trugne ven.

#

I det heile fekk eg straks kjenning av at eg var komen til folk som
stod jamhøgt med kven som helst av kultur-menneske. Eg kunde snakka med
dei um alle emne, um alt som låg meg på hjarta. Sers kjem eg i hug at
eg for-talde frå eit prestemøte der me prestar hadde dryft upp-havet
til det vonde, og dei ymse teoriar um det. Jau folk fylgde godt med i
tankegangen.II

Ein mann takka meg etter ei bibellesing. «Du skal ha takk for du ikkje
snakkar til oss som til sauer.»

Frå gamalt hev sørfjordingane stade høgt i kultur. Tradisjonen i
fjorden er soleis grunn-fest nok. Det låg berre den fåren so nær: at
dei roa seg med tradisjonen og ikkje tøygde seg høgre upp.

Sørfjording-håtten er ei underleg blanding av mystikk og kritikk. På
botnen ligg djupe ådrar av ålvor og vyrdnad. Upp i dagen tek tidaste
kritikken makti. Dei segjer tidt noko anna enn det dei meiner. Og dei
krev at framandfolk skal skyna det. Ironi og spott høyrer til dagsens
kort. Jamvel kaldfliren hev breidt seg og lagt livs-varmen øyde. Jon
Mannsåker sa ein gong: no hev sørfjordingane nått so langt at dei
flirer åt sin eigen kaldflir. Det trongst ei varmebylgja som kunde
gripa hugen, so dei gav seg heilt, og gløymde å
kritisera.Prestetradisjonen i Ullensvang

Ikring 1914 levde endå i Ullensvang folk som le vande mintest prosten
Niels Hertzberg.

Sonesonen Mikael Hertzberg Jundrast: tenk at bestefars minne enno lever
i tridje generasjon.

Ja han var det vel verd gamle prosten. Han hadde sett djupe merke etter
seg. Sjølv hadde han levt seg inn i sed og skikk og tankegang hjå
sørfjordingane. Han hadde lært å vyrda sokneborni. Brå kunde han vera.
Men han kunde etterpå be um orsaking. Ein gong i Kinsarvik-kyrkja hadde
han kome i ulag då han «yverhøyrde» ungdomen. Næste messa tok han til
soleis frå preikestolen: «Bort, vrede, skjellsord, dårlig harm! I bør
ei huses i min barm! Hvordan var det jeg talte til min kjære menighet
sist. Gud tilgi mig!»

Han freista jamvel tala bygdemålet frå preikestolen ein gong. Men folk
bad han lata det vera.

Dei kunde kritisera han. Då han vart eldre og tok seg kapellanar, fekk
han røyna at nye kostar sopar best.

Ei gamal kona fortalde meg at dei laut upp kl. 3 um morgonen inne i
fjorden når dei skulde nå fram til kyrkje-tid. Når dei so såg
gamle-prosten på stolen, sukka dei; då fekk dei ikkje mykje att! men
var det kapellanen, so visste dei det vart solid kost dei fekk.II

Ei herming lydde at kapellan Reimers skulde ha sagt med Hertzberg: du
preika for lett i din ungdom! difor er du ikkje noko tess no! Sovore
hev aldri kapellanen sagt til sin sokneprest i dei tidene. Men kanhenda
hev Hertzberg sjølv sagt det: «De preker godt, De Reimers! jeg talte
for lett i min ungdom! derfor er jeg ikke noe tess nu!» At den herma
heldt seg, viser at kritikken var vaken.

Ikkje lenge fyre 1914 levde endå gamle Brita «Bratt-espe» på Århus, som
kunde fortelja ho hadde stade på kyrkjegolvet for biskop Johan Nordahl
Brun. Ho la til: kapellan Reimers tala like godt som biskop Brun. Ja
han hadde teke Brun til sitt mynster. Ei helsing til konfir-mantane av
Reimers viser det tydeleg. Då Reimers heldt avskilspreik i Odda, sa ein
mann høgt i kyrkja: no gladde soli. Og so vart Reimers stor-talar i
Bergen, so lenge til han vart tannlaus, og folk ikkje kunde skilja kva
han sa! Han var far til skodespelarane Arnoldus og Sofie Reimers.

Det var Reimers som tok seg av Niels Koren og sette mod i han, so han
våga verta prest.

Etter preste-eksamen gjekk Niels Koren heime hjå far sin på Helleland i
tvo år. Han stelte mest med hønsi, so dei kalla han «hønsepresten». Eit
brev frå stiftamtmann Christie til sorenskrivar Koren nemner Niels: det
er sørgelig det ser ut til å bli ingen ting av Niels!

Reimers fekk Niels til å øva seg i å preika. I kyrkja stod Niels på
preikestolen, og Reimers sat åleine nede i kyrkja, og gjorde merknader
til måten hans. Han fekk han jamvel til å øva seg uppmed
«Bjørne-bykset», der han skulde døyva fosse-duren.

Han bala mykje med seg sjølv Niels Koren, fyrr han våga seg til å verta
prest. Han tok til å skriva preikor i april 1829; me eig dei; men han
våga ikkje halda dei. Fyrste gong han preika i Ullensvangs kyrkja var
marimess-i6

sundagen 1831. Men endå var han i tvil um han skulde verta prest.

Hertzberg, som vilde ha han til kapellan etter Reimers, fekk so Niels
Koren til å fara nord til Eivindvik og råd-føra seg med prosten Niels
Dahl. Då han kom att derifrå, tok han det vågsame steget. Kva Niels
Dahl hev sagt, veit me ikkje. Men me kan hugheilt tenkja oss det: du
skal berre preika det du trur, og lata resten fyrebels liggja.

Ein gamal sørfjording hermde for meg etter far sin: då Niels Koren vart
prest, trudde han ikkje so mykje; men det klårna for han etter kvart.

Både frå heimen og frå skulen hadde rasjonalismen verka sterkt på Niels
Koren. Soleis ikkje minst då han gjekk i skule i Ulvik hja sokneprest
F. C.Wolff. Mange prestar steig fram med si rasjonalistiske forkynning.
Niels Koren kunde ikkje det. Han laut strida seg fram til levande
heilhuga kristentru.

I studentdagane møtte han Grundtvigs vener, professor ane Hersleb og
Stenersen og presten W. A. Wexels. Det viser seg seinare at påverknaden
frå Grundtvig hev gjeve Niels Koren hjelp til å tru. Han vart ein glad
og frimodig kristen. Han tok Grundtvigs fyredøme når han med
konfirmantane la ut or mannasoga og f ortalde. Jamvel asa trui fortalde
han med dei. Bojsens visebok etla han ut. Millom bøkene som vart selde
etter Niels Koren, fanst mange av Grundtvig.

Niels Koren var fødd og uppvaksen i Ullensvang, og vart rekna for ekte
sørfjording, vetug og roleg og tenksam, heilt etter folke-ynske. Ein
vismann var han. Mange visdoms-ord lever etter han.

At han fekk Ullensvang soknekall då Hertzberg døydde, var rett og
rimelegt i alle måtar, endå han var ung til å få so stort eit embete.
Han la mykje arbeid på taleneII

sine, skreiv kvart ordet; me eig mange av preikene og talene hans. Sume
vender lånte han den skrivne preiki

til kyrkjefolk som vilde gøyma på ordi.

#

Gamle Hertzberg hadde gift seg på sine gamle dagar. Han fekk små born å
ala fram i sin alderdom. Det var ei lukka for ætti at han det gjorde.
Borni hans i fyrste ekteskap gjekk det smått med. Einaste sonen Peder
Harboe rømde frå skulen i hovudstaden, for til sjøs i mange år, og kom
heim att som ein lasaron.

Det er fortalt at Hertzbergs bror kom eins ærend inn til Ullensvang for
å telja ifrå dette andre giftarmålet. Ikkje helsa han på kjærasten då
han kom, og ikkje då han för. Ho kom gråtande til «Blind-Anne», som den
gong ikkje var blind. «Å ja, badn! da e vondt fø deg no! men da ska
vetta godt alt i hop!» trøysta ho henne. Og det vart det. Dei tri borni
ho fekk, vart framifrå menneske.

Det er ei gåta korleis Hertzberg kunde ha so liti lukka med borni av
fyrste ekteskap. At foreldri var syskenborn, strekk ikkje til. At borni
fekk stykmor, er heller ingi løysing. Stykmori tok seg hjarteleg av
dei. Då Presta-Per kom heim, tok stykmori vel imot han. Men han dugde
ikkje til anna enn å spela og dansa. Faren kjøpte hus åt han i Hamni,
og stelte alt på det beste. Etter faren døydde, gjorde Koren-folki
sælebot mot han, hadde han til å hogga ved for seg, og til å ro etter
posten frå Utne, einaste poststaden i Hardanger dei tidene. #

Niels Koren var fyrste ordføraren i Ullensvang. Han var berre kapellan,
og det er truleg eineståande at ein personell-kapellan vart ordførar!
Valmann vart han og,

ja fyrste venda han vart vald til stortingsmann, var han berre
kapellan.

I politikken var Niels Koren ein trugen representant for
sørfjordingane, konservativ i mangt, frilynd og frisynt i mange leider.
Når han kom heim frå Stortinget, hadde han alltid mykje å fortelja. I
det heile gav han sørfjordingane sine rikeleg av all den kunnskap og
kjennskap han sjølv åtte. Lars Kinsarvik fortalde meg at stova der
Koren tok inn i Kinsarvik, jamt var stappande full av bønder, som
spurte og frette; jamvel medan presten klædde på seg prestekjolen, laut
han svara på mange spursmål um hendingar frå utanverdi.

Det sa seg sjølv at det aldri vart nokon strid millom prest og soknelyd
so lenge Koren var prest. Endå broren Vilhelm Koren tok og planta
frukttre på tingvollen attmed Ullensvang-kyrkja, slapp han å høyra
last-ord for det. Men då ettermannen, Irgens, kom, fekk han ein heil
strid um denne «Vilhelms-hagen». Lokalbladi frå den tidi kan melda um
den striden.

#

Prosten Irgens hadde den vanlagnaden å koma etter den folkekjære Niels
Koren.

«Slik prest som Niels Koren fær me aldri att i Ullensvang,» sa ein mann
høgt i eit lag so Irgens skulde høyra det. Hadde Irgens vore av yngre
støyping, kunde han ha svara: «Nei, godtfolk! det er trulegt nok! men
no er Koren avliden, og so* lyt de tekkjast med ein annan prest!» I
staden for det vart han tykken, reis upp frå bordet og gjekk heim.

Mange hermer lever enno på folke-munnen um spet-ord som Irgens laut
tola. Då han fekk sin fyrste kapellan,II

sa ein mann til han: «Da kjerne vel med da, da ha vo turt lenge no.» Og
den herma fryda folk seg yver.

Jaabæk-politikken fekk mykje inngang i Ullensvang i dei åri. Mange
heldt Jaabæksavis. Dei kom saman og dryfte bonde-rørsla hans.
Motsetnaden millom embetsmann og bonde tedde meir og meir. Og Irgens
fekk røyna det.

Prosten Irgens var eit godt menneske, ein dugande kontormann,
ordensmann i all si ferd. Men talar var han ikkje. Med konfirmantane
hadde han ikkje rette laget; han gjorde difor rett i å lata kapellanane
lesa med lesarborni. Ser leg kapellan Christie vart ein gild
konfir-mant-prest; i det heile vart han elska av sørfjordingane.

Endå kunde Irgens og frua vera folkelege dei og. Dei kunde vera med og
eta av brure-grauten attmed «Brur-apalen». Frua kunde nappa skone frå
bruri, som bygdeskikken var. Men i det store og heile laut dei kjenna
at dei var rekna for framand-folk.

Då Irgens og frua heldt brudlaup for dotter si, bad dei fyrste dagen
berre «kondisjonerte» og andre dagen bønder! Ein ven av Irgens hev
fortalt meg kor prosten og frua gjorde seg fyre med å hyggja for
gjestene sine andre dagen; men det var pinlegt; bøndene var tydeleg
fornærma for dei vart haldne «mindre-verdige».

Heilt onnorleis gjorde Koren-folket ved eit brudlaup på skrivargarden.
Dei bad mange bønder fyrste dagen. Og andre dagen för dei til kyrkja då
og, med spelemann og kjøkmeister, og brudparet gjekk fram for altaret,
og presten velsigna dei. Heile høgtidi skulde gjestene vera

med på den dagen og. Sovore hev eg aldri høyrt maken til!

#

Endå so høgt som folket i Ullensvang ruvde i sjølv-vyrdnad og
sjølv-kritikk, hev dei jamt stade på vakt motII

embetsfolket, redde for at embetsmannen skulde få noko å segja i
bygde-stellet.

Sokneprest Julius Riddervold vart visst nok høgvyrd for sin karakter og
for sin dugleik. Men han kom straks på kant med sørfjordingane av di
han hadde skrive under «Opraab til Kristendommens Venner i vort Land».
Dei 8 åri han var sokneprest i Ullensvang, stod han helst på

fråstand frå Per og Pål, høgtidleg som han jamt var.

#

Olaf Olafsen var lettvinn, folkeleg, stemnings-menneske, høveleg prest
for hardingane soleis. Men han var altfor open, snakka ut, og fekk svar
på tiltale.

Han la seg upp i mange bygdesaker. Mest mothug vekte det at han tok upp
til dryfting spursmålet um eigedomsretten til fjell-viddene. Han meinte
Staten var rette eigaren til Hardanger-viddi: I eit heradsstyremøte då
dei hadde fyre løyving til personell-kapellan, fyreslo ordføraren: «Me
løyver pengane på vilkår at Olafsen ikkje blandar seg inn i
fjell-saki.» Då la Oddmund Børve imot: eg vil ikkje vera med og leggja
ris ved sida av tallerkenen! Han fekk stogga framlegget. Men Olafsen
fekk kvass kritikk når han kom på kant med bygde-syni. Det varde heilt
til han slutta; då la dei våpni ned, og let berre vel.

I eit møte fyrr Olafsen reiste, fekk ordføraren høve til å segja: «Når
me fær ny sokneprest, skal me frå fyrste stund te inn i han at me her i
bygdi vil råda sjølve.» Dette er meg fortalt av ein som var til stades.

Kapellanane gjekk i regelen fri for strid. Bygdi var ikkje redd for
dei. Dei hev difor berre godt å melda frå si prestetid i Ullensvang:
Evensen, Riddervold Olsen, Christophersen, Schulz, Grønningsæter.Odda

So lenge Odda høyrde med til Ullensvang prestegjeld, gjekk det for meg
i ein køyr. På alle ferdene til Odda hadde eg hendene fulle frå morgon
til kveld, med kyrkje-lege tenester, barnedåp, vaksendåp,
konfirmant-lesing, brurvigsler, gravferder, sjukevitjingar og foredrag!

I Odda var samla alle slags folk.

Mange var udøypte. Eg fekk heile syskenflokkar til dåp laurdags
ettermiddagen.

Ein flokk fekk eg greia på ved årsprøva i folkeskulen. Eg freista få
tak i faren. Då eg endeleg fekk snakka med han, viste han seg å vera
ein bra kar. «Det går slik med oss anleggs-arbeidarar,» sa han, «vi
flytter frå stad til stad, og kjem burt frå Gud.» Han hadde inkje imot
kristendomen, og hadde heller inkje imot at borni hans vart døypte.
Sjølve vilde dei det gjerne. Dei tri eldste svara på spursmåli sjølve;
for dei tvo minste spurde eg foreldri. Tvo av dei eldste var i
konflrmasjons-alderen. Dei skreiv seg straks inn til konfirmasjon. Eg
hev alltid meint det er best for døypte vaksne at dei etter dåpen gjeng
til konfirmasjon. Dermed fær dei bygt upp sitt kristenliv på
dåps-grunnlaget.

Ei mor hadde ein flokk heimedøypte born. «Eg likar ikkje kyrkjedåp,» sa
ho. Faren såg eg ikkje. Eg fekkII

henne til å møta med borni i kyrkja ein laurdags ettermiddag. «Men eg
vil ikkje ha nokon fadder,» sa ho. «Du sjølv og prest og klokkar faer
vera fadrar då!» Dermed gjekk det i lås.

Fleire vender var det vanskelegt å få dåps-attest for konfirmantar.

Ein gut var fødd uppmed Ofot-bana, heimedøypt på norske sida, og
framboren i «kyrkja» på svensk sida, der bane-arbeidarane nytta ein
låve til gudstenesta. Den svenske presten hadde lova å senda
dåps-melding til soknepresten i Namsos, der mori åtte heimstamn; faren
åtte ikkje heime nokon stad. Eg skreiv til Namsos. Nei, det stod ingen
ting i bøkene der. Eg skreiv til den fyrre soknepresten i Namsos som
måtte ha fenge meldingi. Han var so ærleg å svara at han mintest ei
sovori melding; men han hadde hivt henne i papirkorgi. So skreiv eg til
Narvik-presten: han kunde vel i alle fall få vitnemål frå fadrane? Han
fekk sendt meg dåps-attest frå presten i Sverike.

Ei gjenta frå Bergen kom til meg med dåpsattest frå ein montør: «At jeg
har døpt pigebarnet Margrete Lovise i den treenige Guds navn.» Inkje
namn på foreldri, ingi data. Eg sende attesten til Ole C. Iversen og
bad han røkja etter. Jau, han kjende montøren, det var ein litande
mann. Eg fekk alle upplysningar. Iversen og domprost Hansteen skreiv på
«til vitterlighet». Og so hadde eg gjenta i Odda-kyrkja ein laurdags
ettermiddag, fekk heimedåpen stadfest og dåpen innførd i kyrkjeboki,
same året ho vart konfirmera.

Ein tsjekkar, fabrikk-arbeidar, katolikk, hadde freista ta livet av
seg. Frelses-arméen fekk tak i han, fekk reist han upp til eit nytt
menneske. So vart han trulova med ei bra norsk gjenta. Ho høyrde til
vår norske kyrkja. Soleis kunde eg lovleg vig ja dei, endå eg skyna
lite avII

dei tsjekkiske attestane hans. Ein heil slump frelses-soldatar var med
i brudlaupet. Eit snaudt halv-år etter kom dei tvo til kyrkja ein
laurdags ettermiddag med fem dåpsbarn! Eit ektepar hadde rømt frå
barneflokken sin. Forsorgs-stellet tok seg av borni. Og dei tvo nygifte
baud seg til å taka alle fem. Dei tvo eldste skulde vera heimedøypte på
Troms; eldste guten mintest at presten hadde vore heime til dei og aust
vatn yver dei! Etter mykje brevskifte med sokneprestane i Tromsøy-sund
og på Troms fanst dei tvo borni uppførde i dagsregistret med namns
nemning. So kunde eg stadfesta heimedåpen for dei tvo og døypa dei tri
minste. Eg sa til tsjekkaren: «Det er mykje på eitt år dette du! Du hev
vorte eit nytt menneske, hev fenge heim og kona og fem born!» Han
stråla yver heile andletet.

Einaste gong i mitt preste-liv eg hev havt med ekte-skaps-skilsmål å
gjera, var i Odda. Ein mann vilde skiljast frå kona si, ho hadde rømt
med ein annan mann. Etter lovi skulde presten freista å mekla! Eg
skreiv: då kona hev rømt med ein annan mann, er det uråd å mekla millom
ektefolk.

I Odda er ogso einaste venda eg hev vigt fråskilde. Eg røkte etter
samanhengen og fann rimeleg grunn både til skilsmål og til nytt
ekteskap. I sume andre tilfelle hev eg nekta å vigja fråskilde, der
tilhøvet var utanfor all moral.

#

Driftstyraren ved ein av fabrikkane i Odda var gift med ei Oslo-dama
som hadde vore min elev på gymnaset der aust. Eg vanka der i huset.
Frua spurde um eg heldt slike foredrag som eg hadde gjort på gymnaset.
«Ja, i kveld skal eg halda foredrag her i Odda um Ibsens «Brand».» Ho
hadde audsynt hug til å koma og høyraII

på. Men ho kom ikkje. Ingeniørane møtte aldri, korkje i kyrkja eller på
foredragi. Det såg ut som deira interesser var på andre kantar.
Arbeidarane var meir ålment interes-sera enn ingeniørane!

Eg tala med driftstyraren um det mekaniske fabrikkarbeidet: eg heldt
fram kor vanskelegt det måtte vera for fabrikk-arbeidarane å finna
arbeidsgleda, når arbei-daren berre er ei maskina; eg spurde um ikkje
ingeniørane kunde halda foredrag for arbeidarane um samanhengen i
arbeidet? Kunde dei sjå og skyna samanhengen, vore det von um at dei
kunde få personleg menneskeleg interessa for arbeidet sitt? so kvar
arbeidar kjende seg ein lekk i ei stor kjeda ? «Ja, jeg hadde planer om
noe slikt da jeg kom hit. Men jeg gav det op!» Det vart seinare etter
kvart klårt for meg at stor-industrien hev kje bruk for tenkjande
menneske til fabrikk-arbeidet. «Korleis vil det ganga til slutt?»
spurde eg driftstyraren, «når arbeidarane berre er løns-trælar? Vil
ikkje det driva mot revolusjon?» «Det vil det visst,» svara han; «men
vi får håbe det ikke blir i vår tid!»

Elles var denne driftstyraren ein fin og sympatisk mann, som so mange
av ingeniørane. Me var gode vener. Han kom jamvel ut til Ullensvang og
vilde ha meg til å døypa dotter si. Me var hans gjester i dåps-gildet,
både kona mi og eg.

I det heile var ingeniørane beinsame og gilde å ha med å gjera. Og det
trass i at dei skyna eg var ingen eiskar av stor-industrien. Dei hadde
jamvel havt god grunn til å klaga på meg for eg bruka sterke ord i ei
sundags-preik: det er tvilsamt um me hev lov å bjoda våre medmenneske
slike arbeids-vilkår som stor-industrien byd dei.

Eg fekk høyra kritikk for dei ordi.

#II

I Tyssedal heldt eg tidt foredrag og bibellesingar.

Eg fekk tala i festivitets-lokalet, som jamleg var fullt både av vaksne
og bom. Borni sat helst på fremste benkene. Eg laut tidt gjeva deim
nokre spursmål; dei svara høgt og frimodig. Direksjonen for A/S
«Tysse-faldene» let meg bu fritt på Administrasjonshotellet, bådd dei
åri eg var sokneprest i Odda, og seinare etter eg vart prost og hadde
visitasferder der inne.

Med borni og ungdomen vart eg hjarte-ven. Speidar-troppane vart mine
gode vener. Dei møtte upp i kyrkja, både speidar-gutane og
speidar-gjentene og stod på kyrkjegolvet i sine uniformer når eg hadde
katekisasjon. Eg bad' dei ut til prestegarden. Og der troppa dei upp på
kyrkjegolvet i Ullensvangs-kyrkja ein sundag, med tropp-sjefen i
brodden, til katekisasjon; det kom vel med; det var ikkje mange andre,
serskilt ingen av gutane i Ullensvang.

Konfirmantane frå Odda var og gjester på prestegarden fleire vender.

I det heile treivst eg godt med å vera prest i Odda. Når eg gjekk på
konfirmant-visittar, vart eg alitid vel mot-teken. Eg kom til rettes
med arbeidarane. Eg skulde gjerne ha halde fram og levt og døytt millom
deim.

Attåt var folk i det «gamle Odda» gilde å møtast med. «Det var eit
hjartelegt møte millom prest og kyrkjelyd,» skreiv bladet «Hardanger»
etter fyrste preiki mi.

Ein ting eg mislika, var at barnedåpen um sundagen var lagd etter
gudstenesta, når kyrkjelyden var utgjengen. Eg bad folk bia, og fekk
dei til å vera yver dåpen fleire vender.

#

Odda-kyrkja var ikkje ven å sjå utanpå; grå og skitne var veggene av
all fabrikk-røyken. Men inne var detII

koselegt, med vene fargar. Kyrkja fekk elektrisk upp-verming, som stod
på gjenom heile veka, so det var lognt når som helst.

Sameleis kosta dei elektrisk innlegg i prestestova, so eg kunde bu der
og hygg ja meg godt kvar gong eg vitja Odda.

Folket i Odda-dalen vart eg vel-kjend med. Planen um å få kyr kje og
kyrkjegard i Skar de var alt på tale. Men det gjekk ei år-rekkja fyrr
tanken vart til røyndom. Mil-lombels heldt eg då bibellesingar,
ungdomsforedrag, og samtale-møte i skulestovene.

Odda ungdomslag gav meg ei avskils-gåva då eg slutta der inne. Eg hadde
halde mange foredrag i laget. Ja, det heldt eg fram med i fleire år
etter eg slutta.

Lærarane i Odda vart mine gode kameratar. Dei bad meg laga ny skuleplan
for kristendoms-upplæringi, på grunnlag av mitt foredrag
«Kristendoms-upplæringi i det 20de århundrad». Me hadde havt ordskifte
um dette foredraget i fleire lærarmøte på prestegarden, der lærarane
frå heile det gamle Ullensvang møtte. Då so den nye planen vart
framlagd på eit lærarmøte her ute, sa den gamle grundtvigske
skulemannen Halldor Eidnes: den planen er ideell. Det vart ikkje dei
gamle upptrakka vegane. Planen sette større krav til læråren. Dei
lærarane som tok seg på tak, vart glade i den nye planen. Ein av dei
sa: um 200 år kjem denne planen til å vinna!! Men alt 25 år seinare kom
um lag same plan med namnet «normal-plan». Dei tri samlingane
barnepreiker «Bibelen for barn», som eg fekk utgjeve ikring 1940, gjev
rett-leidingar um planen.

#II

Dei fyrste månadene i Odda hadde eg stiftskapellan Sortland til hjelp.
Oddingane var vel-nøgde med tenesta vår, og søkte biskopen um at dei
kunde få lov å rekna på hjelpi av ein stiftskapellan; so vilde dei
ikkje skilja Odda-sokni frå Ullensvang. Bispen svara med å senda
Sortland til Sunnmøre, til å styra eit soknekall der. Soleis vart eg
åleine.

Odda vart eige prestegjeld. Sortland vart sokneprest i Odda, og tok
embetet frå nyår 19x6.

Han hadde nytta bokmål på preikestolen frå fyr-stundes. Her ute i
Ullensvang fekk dei han til å freista med heimemålet. Og det gjekk so
godt at dei ynskte han til lukka med det.

Like vel var han ikkje «målmann» fyr r han i 1918 gjekk på mål-skeidet
for prestar i Ullensvang. Sidan den tid hev han vore heilhuga målprest.
Og han hev smelta godt i hop med hardingane, roleg og tolug som han er.

Eg hadde nokor hjelp av Jon Mannsåker det året eg var åleine i det
store prestegjeldet. Men sliten var eg då eg slutta i Odda. Eg för
beint til dokter og bad han granska hjarta og nyro. Han fann ikkje
annan galenskap enn at nervane var slitne. For nervane mine var det ei
lukka at eg slapp Odda.Kinsarvik

Medhjelparen min, Torstein Alvsåker, fortalde meg: Det stod strid um
kyrkja på Utne. Ved val på nytt herads-styre i 1889 vart dei kasta alle
dei som vilde ha bygt den kyrkja. Då fute-kontoristen hivde dei
upptalde røyste-setlane på fjorden utfyre Lofthus- bryggja, sa ein
mann: der flyt Utne-kyrkja. Grende-politikken gjorde seg gjeldande.
Kinsarvikingar på austsida av Sørfjorden var helst imot. Underlegt var
det at folket på Grimo-strandi og røysta imot kyrkja på Utne. Like vel
budde no tyngdi av kinsarvikingane på den kanten. Men Torstein rodde
heim frå vaiet med små voner. Då han kom roande framum Utne, pikka
gamle «Banken», banksjef Johs. Utne, på han. Han la innåt, og gjekk upp
til han. «I dag er her kome telegram um kongelegt løyve til å byggja
kyrkja på Utne.»

Ja soleis gjekk det. Utne-folki var mektige til å driva saki igjenom.
Fyrr det gamle heradsstyret slutta, sette dei byggje-nemnd til å leggja
i veg. I 1895 var Utne-kyrkja ferdig.

«Kinsarvik Sparebank» på Utne la upp eit prestefond til å løna eigen
prest. Eg nemnde med ordføraren, L. Aga, at det kunde skipast slik, at
dei fekk ein residerande kapellan på Utne? Nei, dei vilde skiljast frå
Ullensvang og få sin eigen sokneprest! Ullensvang hadde ingen tingII

imot det. Men det stranda på eit krav som Kinsarvik heradsstyre reiste:
at Stavalid-stølen skulde fylgja soknepresten i Kinsarvik. Det vilde
ikkje Ullensvang heradsstyre gå med på. Og so avgjorde
Kyrkjedepartementet saki: dei tvo soknene skulde høyra i hop
framleides.

Departementet kravde med same at dei tvo soknene saman skulde løyva
skyss og kosthald åt soknepresten på anneks-ferdene til Utne og
Kinsarvik. Ullensvang heradsstyre nekta. For fleire hundrad år sidan
hadde soknepresten lova kinsarvikingane å kosta skyssen til Kinsarvik
sjølv. Endå-til min formann og eg hadde årlege utlegg på grunn av den
avtala. Departementet heldt fram at den gamle avtala var heilt privat
og utan lovleg heimel. Ullensvang heradsstyre tok hansken upp og vilde
prosedera. Hadde ikkje eg halde att og bede departementet bia, vilde
Ullensvang tvillaust fenge ein dyr prosess. Det gjekk upp for folk
etter kvart at prosessen vilde vera til fåfengs. Og heradsstyret bøygde
seg til sist. Då det i heradsstyre-vedtaket vart nemnt at det var den
nye soknepresten som hadde reist kravet, svara departementet klårt og
greidt at so var ikkje tilfellet.

#

Eg vart formann i Kinsarvik kyrkjetilsyn. Dei tvo andre medlemene bad
meg få greidt eit problem som vedkom Kinso-selskapet. Ei bru hadde
selskapet bygt yver elvi so nær Kinsarvik-kyrkja at det kunde vera fåre
for ras: timmer-stokkar og anna kunde hopa seg upp, so elvi braut seg
veg inn under kyrkjegarden; det hadde hendt fyrr. Kinso-selskapet laut
byggja brui onnorleis. Eg skreiv til direksjonen um det. Men ingen ting
vart retta på.

Frå fylkesmann Hroar Olsen fekk Kinsarvik kyrkjetilsyn pålegg um å få
flutt ei smidja som Kinso-selskapetII

hadde bygt ulovleg nær kyrkja. Det heldt hardt. Til sist straks fyre
jol gav selskapet ein arbeidar-lyd pålegg um å flytta inn i smidja. Og
so gjekk direksjonen til departementet og sa dei var nøydde til å nytta
smidja til arbeidar-bustad, det var hus-naud, sa dei! Departementet
hadde alt gjeve bod um å flytta smidja innan nyår 1915; bodet var sendt
til kyrkjetilsynet. Men nyårs-aftan fekk me telegram frå departementet:
selskapet hev fenge utsetjing med flyttingi!

Eg fekk skuldi for aksjonen både mot smidja og mot brui.

#

Elles var samværet og samarbeidet med Kinsarvikingane gildt.

I kyrkjene var det jamt mykje folk. Dei gode gamle karane sat på sine
faste kyrkjestolar kvar sundag, det var heime-koselegt å sjå. Og mangt
eit hjartelegt ord fekk eg frå dei, til kveik i arbeidet.

Lærarane var og gilde å møta. Dei fekk Kinsarvik skulestyre til å setja
ned ei nemnd til å laga ny skuleplan; i den nemndi vart eg formann. Me
fekk vedteke den nye skuleplanen, han vart godkjend av yvertilsynet.
Men det gjekk ikkje utan strid. Serleg vart time-talet for
kristendoms-kunnskapen eit strids-emne både i bygdi og i skulestyret.
Sume spurde: kva er det presten vil med å stytta av på timetalet? Eg
kunde svara: kunnskaps-mengdi greier seg med 3 timar veka, 6 halv-timar
i småskulen, og kristendoms-kunnskapen må aldri verta uppatt-terping!
Det gjeld um at kvar timen vert forvitneleg for borni! ikkje so mange
timar som fyrr, men dnds-fyllte dei timane me hev! Eg hadde mang ei
vond røynsla um åndlaus pugging og terping urnatt og urnatt, so borni3i

totte keidsamt! og det er det verste som kan henda: at kristendomen
vert ei plåga! På resten vedtok likevel

skulestyret 4 veke-timar, i-rekna kyrkjesoga.

#

Ungdomslaget på Utne tok seg av å planta kring kyrkja, so det med tidi
vert levande der med tre-vokster og fuglesong.

Då dei skulde til å grava på øvre-luten av kyrkje-garden på Utne, fekk
eg vedteke at dei tok til nedst. Eg hadde røynt at når dei byrjar øvst
i ein bakke, vil siget frå dei øvste gravene gjera gravingi nedanfor
usunn. Derimot fekk eg ikkje Kinsarvik heradsstyre til å fast-setja
obligatorisk torv-setjing av gravene. Sume meinte det vore vanskelegt å
få tak i torv! Soleis er kyrkjegardane både på Utne og i Kinsarvik
ikkje so vel-stelte som dei kunde vore.

Spursmålet um uppverming av kyrkjene vart til sist avgjort av Kinsarvik
heradsstyre, soleis at det vart innkjøpt nye omnar.

Men serleg i den gamle Kinsarvik-kyrkja kom «foreningen med det lange
navn» og vilde ha eit ord med i laget.

*

Den vyrdelege Kinsarvik-kyrkja, den eldste me hev i heile Hardanger, er
i fleire måtar noko eine-ståande, segjer fagfolk: romansk
bygnings-stil, gotiske vegg-bilete, renessanse-innbu. Å få den kyrkja
vølt og sett i sitt gamle stand skulde vera ei ære-sak for bygdi.

Vegg-bileti er yver-smurde med kalk, men ikkje verre enn det let seg
gjera å vaska kalken av. Fagfolk vart levande interessera i dette.
Riks-antikvaren la seg i selen.II

Han fekk jamvel løyvt av departementet nokre tusen kroner til arbeidet
med vegg-bileti.

Men heradsstyret sa nei. Ein ting var at mange ottast bileti var lite
uppbyggjelege; og vart dei fyrst avduka, vart me nok nøydde til å ha
dei for auga. Ein annan ting var at heradstyret ottast
restaurasjons-planen kunde koma til å kosta i hundrad-tusen vis av
kroner! i sume bygder hadde dei brent seg på det!

Me fekk i stand eit fond til kyrkjeprydnad. Det var Jon Mannsåker som
la grunnen til det fondet. Og seinare vart det innsamla burtimot 2000
kroner. Men heradsstyret stod fast på sitt! Pengane aukar so smått.
Arbeidet stend i stagge!

Ved spursmålet um uppverming av Kinsarvik-kyrkja vilde riks-antikvaren
nytta elektrisk kraft, med leidningar under kyrkjebenkene. Kinsarvik
herad hadde naudsynleg kraft til rådvelde. Og det vart ut-arbeidt plan
for den elektriske installasjon. Men då var det heradsstyret kjøpte

tvo nye omnar, og fekk dermed den andre planen gravlagd.

#

Elles hev Kinsarvik-kyrkja vorte årleg samlings-stad for heile
Kinsarvik, med di det kvart år vert halde «kyrkje-stemna» der, helst
med gudstenesta i kyrkja og frilufts-møte ute; i tilfelle av ruske-ver
vert ettermiddags-møtet halde i kyrkja. Det ser ut til at
kinsarvikingane frå heile sokni gleder seg ved desse samkomene.

Visstnok er Utne vorte eit nytt sentrum, ikkje einaste i Kinsarvik, men
i heile Hardanger. På Utne er eldste poststaden i Hardanger og eldste
telegrafstasjonen. På Utne budde i mange år distriktslækjaren i
Ullensvang. Der bur enno dyr-lækjaren i Indre Hardanger. På Utne ligg
«Kinsarvik Sparebank». På Utne er bygde-museet.II

I mange år heldt småbrukar-skulen til på Utne, fyrr han vart flutt til
Hesthamar. I all dampbåts-trafikk er Utne eit knutepunkt, der fjordane
møtest og greinar seg ut.

Men gamle Kinsarviki hev dei vyrdelegaste tradisjonar. Kanskje kan Viki
koma til æra i ny-tidi, med knutepunktet for bil-trafikken?

*

Ein kinsarviking som er verd å minnast, er den blinde organisten
Guttorm Jordal.

Det var ei syn å sjå han leita seg fram dei lange vegane frå Kinsarvik
til Ullensvangs-kyrkja og til Utne-kyrkja. Det gjekk både snøgt og
trygt. Han åtte ikkje lite av ein sette sans. Finger-næm var han i
fleire handverk. Og musikken hadde han pålitande rett i hovudet og i
hendene. Han lærde seg snart nye musikk-stykke og nye tonar. Då me i
songkor på Utne og i Ullensvang song Wagners «Pilegrims-kor» i
«Tannhåuser», greidde Guttorm Jordal lettvint å spela attåt.

I godt humør og strålande hjartelag møtte han alltid. Det er ikkje lett
å gløyma når han kom til prestegarden og helsa oss alle, plent som han
kunde sjå kvar ein av oss, han tok aldri i miss.

Og når han var med og slo ring um ei kista og song ved gravferdi, ser
leg når det var etter sysken i good-templar-losjen, ja då var Guttorm
Jordal som sjeli i flokken.

Siste helsingi hans lydde so: «Helsa alle som vil noko godt». Den
helsingi var som hans hjarte-sukk. Eg bar

henne fram i Kinsarvik-kyrkja ved gravferdi hans.

*

3 — Anker: Prest 05 proet.II

Tvo hundrad-åringar lyt eg og nemna.

Jakob Instanes heitte den eine. Hans minne lever i eit fond han let
etter seg åt trengande kinsarvikingar. På hundrad-års-dagen heldt dei
fest for han i «Stranda-heimen». Og hundrad-åringen reis upp ved
bordet, og tala og takka!

Nils Tveisme heitte den andre. På hundrad-års-dagen hans var det fest i
heimen hans, med hundrad kveikte ljos. Han var på ferde heile dagen og
tok imot alle som helsa på han; det var nok fleire hundrad. «Du er vel
trøytt no, Nils?» sa ein til han um kvelden. «Kva skulde eg vera trøytt
for?» Nei, han var sprek og arbeidsfør, slo gras med stutt-orv, var med
i dagsens liv, både til fest og yrke. I kyrkja møtte han jamt. Han vart
yver 103 år gamal. Av minne han kunde fortelja etter far sin, var dei
ordi prosten Hertzberg sa då Welhavens vers vart lese for han: for di
du ikke visste hvad du gjorde, har jeg tilgivet dig, du gamle mann.
«Hane-kylling,» sa Hertzberg. Far og mor til Nils Tveisme tente båe på
Ullensvang prestegard då dei vart kjende.

#

Medhjelparane i Kinsarvik er og verde å minnast sers.

Det var ingen medhjelpar som soleis fylgde meg og rettleidde meg i
sjukevitjingar som Torstein Alvsåker. Då han døydde, fekk eg til ny
medhjelpai Torgils Årebol, gamal høgskulemann frå Vonheim, med ljos og
varm kristentru, som tidt gav meg ny kveik. Og so Gunnar Midnes,
veteranen, som alltid var med når det galdt å fremja eit sunt folkeliv.
Han var i mange år formann i Kinsarvik sokneråd, og det var til stor
bate for den nye institusjonen. Frilynd var han. Han var soleis
hugheilt med på vedtaket um å opna preste-yrket for
kvinner.Ullensvangs-kyrkja og kyrkjegard

«Hardanger-domen» hev sume nemnt Ullensvangs-kyrkja. Ho minner um ei
domkyrkja, ja i sumt jamvel um Nidaros-domen. Domkyrkje-Christie hev
nokor æra for dette; han stod fyre restaurasjonen i 1880-åri. Men eit
tap var det at han rudde ut alt det gamle innbuet. Det låg på
kyrkjeloftet i 40 år. Ullensvang sokneråd fekk det ned. Ser leg den
gamle altar-tavla var eit kunstverk. Ho låg på loftet i små-bitar. Det
var godt gjort av ein tre-skjerar i Ullensvang at han fekk noko heilt
av bitane.

Dei nakne veggene i kyrkja skrik etter fargar. Dei vegg-bileti som hev
vore, er heilt øydelagde, yversmurde med sement.

Ein ny restaurasjon er turvande. Ullensvang kyrkje-prydnadfond siktar
dit. Det er grunnlagt av Jon Mannsåker, som gav eit høgtids-offer til
det fondet. Seinare hev det auka ved kyrkjeofringar år etter anna.

Ein peikepinn til nye fargar hev kyrkja fenge i dei nye golvteppe, som
er valde etter rettleiding av eksperten Domenico Erdmann.

*

Elles er uppverming av kyrkja det store problem.

Folk hev klaga at dei frys i kyrkja um vetter en. Alt fyrste sumaren
høyrde eg det. Og då eg straks vart for-II

mann i kyrkjetilsynet, tykte eg det var min skyldnad å gripa inn.
Omnane var for små til den store kyrkja, sa dei. Samstundes høyrde eg
at omnane i Utne-kyrkja ikkje vermde skikkeleg. Eg fekk den idéen at
Utne skulde få kjøpa omnane i Ullensvangs-kyrkja, og so skulde
Ullensvang få nye større og varmare omnar. Eg bar tanken fram for
ordføraren i Ullensvang. Han var prestens medhjelpar. Han var
kyrkjemann av fullt hjarta. Men ordføraryrket førde til strid gong på
gong. Han skar av alt ordskifte um omnane. «Eg hev aldri høyrt anna enn
at kyrkje-omnane våre er gode nok.»

Både ved visitas-møte og soknemøte vart klagemålet yver den kalde
kyrkja framført, utan resultat.

I fyrste møte i Ullensvang sokneråd nemnde Jon Mannsåker at no laut
noko gjerast. Soknerådet førde upp 500 kr. på budsjettet for det året,
til innkjøp av nye omnar. Heradsstyret strauk dei. Det tok seg uppatt
år etter år, heilt til 1930; då tok heradsstyret summen med, og på
nokre år hadde me pengar nok. Men då soknerådet bad um å få nytta
pengane til innkjøp av omnar, svara heradsstyret: no må me venta til me
kan få elektrisk uppverming. Og den løysingi vilde sjølvsagt vera den
beste, berre ho vert til røyndom!

Alt i 1915 reiste tvo heradsstyre-lemer, Thv. Utne og Johs. Aarhus, inn
til Oslo og tinga med Tyssefall-selskapet um å få elektrisk kraft frå
kraftstasjonen i Tyssedal. Dei hadde med seg fullt ut-arbeidd plan. Det
kunde verta ikring 900 installasjonar i Ullensvang og Kinsarvik til
saman, 750 heimar og 150 verkstader. Det vilde etter kvart verta krav
på so mykje kraft som 10 000 kw., 10 kw. for kvar installasjon jamt
yver, berre krafti vart billeg nok. Meiningi var då at dei tvo herad
skulde taka undan tiandeparten til kommunalt bruk, 500 kw. forII

kvart herad. Den krafti skulde so nyttast til ljos og upp-verming av
kyrkjene, skulehusi og andre kommunale bygg, utan år leg avgift. I
kyrkjene kunde då dei elektriske leidningane vera i bruk natt og dag
heile vetteren, so kyrkjene alltid var varme.

Tingingane med Tyssefall-selskapet var komne so langt, at ein skulde få
den krafti ein trong for 37 kr. pr. kw. ved fjorden i Tyssedal. Ved
husveggene kunde då alle i dei tvo herad få krafti for 50 kr. pr. kw.

Men her var andre krefter som fekk velt heile planen. I staden kjøpte
Ullensvang herad elvi Vendo, med von um eingong å få bygt henne ut til
kommunalt kraft-verk!

Kinsarvik gjekk so sine eigne vegar: leigde kraft frå Kinso-selskapet
for høgre pris. I 1930-åri kom Ullensvang etter og leigde same kraft
til same høge pris.

Og Ullensvangs-kyrkj a er framleides skræmeleg kald um vetteren.

*

Det hende fleire vender ved messer um vetteren at Ullensvangs-kyrkja
var so myrk at det var rådlaust å sjå ein bokstav anten i salmebøker
eller altarbøker. Det hende jamvel det var uråd å lesa teksti på
preikestolen.

Ullensvang sokneråd gjorde difor upptak til å få innlagt elektrisk ljos
i kyrkja, ved privat innsamling av kostnaden. Kunstnaren Bernhard çreve
laga teikningar til ljos-kruner, og ein ung kunstsmed på Aga laga dei;
attåt fekk me ein annan kunstsmed til å laga messing-kruner til
inngangane og til preikestolen. Det vart søkt um løyve hjå
heradsstyret, hjå stiftsdireksjon, hjå departement, og hjå
riksantikvaren. Innsamlingi gjekk bra. Eit lut-spel med yver 3000
lutnummer gjorde mun; sørfjord-ingar frå alle kantar av landet studde
uppunder. Gamle-II

dokteren Garmann Andersen gav iooo kroner. Likevel møtte tiltaket
motstand. Ein vyrd bygdemann sa: aldri hev det vore elektrisk ljos i
kyrkja vår! og aldri skal det verta! Andre streika ved innsamlingane.
Men det gjekk i lås med planen, serleg då tvo av motmennene vart valde
inn i ei tilsyns-nemnd for innlegget!

Truleg hev folk seinare vore glade for innlegget.

Heradsstyret hev løyvt elektrisk kraft.

*

Eit anna tiltak som soknerådet vedtok, var å ta i bruk einskild-kalkar
i nattverden.

Alt i 1915 hadde eit soknemøte samrøystes talt til å nytta sovorne
kalkar. Men det system av einskildkalkar som då var lovlegt, fall for
dyrt for oss. Klokkar Strømmes system, som no var godkjent, hadde mange
fyremuner forutan at det var mykje billegare. Ullensvang herads-styre
var so raust at det løyvde pengar til eit heilt set, med 2 kransar og
44 små staup.

Samstundes kjøpte dei i .Kinsarvik eit sovore set til både
Kinsarvik-kyrkja og til Utne-kyrkja. Ved store altargangar låner me av
kvarandre, so me rår yver 132 staup. I regelen er det flust. Skulde det
turvast endå fleire, hev Strømmes system den fyremunen at ein slepp
samla inn dei staupi som er brukte: ein kan taka heile kransen stilt og
lettvint inn i sakristiet til vask i kokande vatn.

Dessverre hev Strømmes system ikkje vunne den inngang det er verdt. Men
ein stad til i Hardanger tok dei etter fyredømet vårt: soknerådi i
Vikøy og Øystese hev teke systemet i bruk.

#II

Mange feststunder hev me havt i Ullensvangs-kyrkja desse åri.

Eg lyt nemna kyrkjekonsertane. Klassisk tonekunst hev dei tolka. Griegs
«Landkjenning», Mozarts «Ave verum», Mendelssohns engle-tersett i
«Elias», Wagners «pilegrims-kor» i «Tannhäuser».

Ved tvo bispe-visitasar hev me sunge Ludv. Lindemans 12ide salme.
Serleg var det høgtidsamt i 1923, då me hadde eit blanda kor på 50
songarar, frå alle kantar av prestegjeldet. Biskop Hognestad var
gripen. Salmen vert sungen ved kvar bispevigsla. Han nemnde frå
preikestolen kor gripande koret vårt song den dagen.

Og so må eg nemna 17. mai 1914, reformasjons-festen helgemess-aftan
1917, 900 års-høgtidi olsok 1930. Når Ullensvangs-kyrkja var prydd med
grønt og ljos og flagg, var det fest.

Ved 100 årsminnet i 1925 um dei fyrste utvandrarane til Amerika var me
tri prestar for altaret ved gudstenesta; ettermiddagsmøtet vart og
halde i kyrkja med foredrag og musikk. Ved det nordiske høgskulemøtet i
1926 var biskopen med; då var me og tri for altaret ved gudstenesta,
bispen i korkåpa, prosten i den vyrdelege gamle messe-hakelen me lånte
frå Kinsarvik-kyrkja.

Fleire høgtidsame gravferder er og verde å minnast, då
Ullensvangs-kyrkja var prydd med ein liten skog av levande plantar og
med ei mengd ljos. Til bruk for dei som ynskte det, fekk soknerådet
laga tvo «marsjal-stavar», umvundne med svart flor.

#

Ei sak som låg u-avgjord då eg kom i 1914, var utviding av Ullensvang
kyrkjegard og hjelpe-kyrkjegard på vestsida av fjorden.4°

Det hev hendt fleire vender at gravferder på vestsida ikkje hev sloppe
fram på dagen for storm. Kravet um hjelpekyrkjegard på vestsida var
rimelegt. Men folket på den sida kunde ikkje semjast um staden. Det låg
fyre innlegg og motlegg med mange underskrifter.

Kyrkjetilsynet fekk denne saki yversend frå heradsstyret til fråsegn.
Me mælte upp og rekna ut at for minst 16 år hadde kyrkjegarden rom nok.
Då denne upplys-ningi kom til heradsstyret, vedtok fleirtalet å lata
den saki kvila.

Spursmålet um ei kapell-kyrkja i Vikebygd med kyrkjegard attåt er
framleides uløyst.

Ullensvang kyrkjegard hadde vorte utvida ikring år 1890. Det var i tidi
millom dei tvo sokneprestane Riddervold og Olafsen. Gamle-lensmannen
fann ut at det svara seg å køyra sand på i staden for å grava i
grunnen. Han tok då sand frå Bibelhaug, og laga den luten av
kyrkjegarden som ligg høgre enn den andre. Halldor Eidnes sa ein gong
til meg: at so vetug mann som gamle-lensmannen kunde finna på å plundra
Bibelhaug, er bisnelegt å koma

1 hug. Ja det vart upptaket til utgravingi av Bibelhaug. Seinare vart
haugen nytta i mange år til grustak for vegstellet.

Ved ny ekspropriasjon fekk eg telegram frå departementet um å
protestera. Det nytta inkje.

I 1930 vedtok Ullensvang heradsstyre å ekspropriera

2 dekar av «Stor-åkeren» på prestegarden, til utviding av kyrkjegarden.

Ullensvang sokneråd meinte det var ikkje turvande. Gamle graver var
falne i det frie, so dei lovleg kunde nyttast. Dessutan vilde det vel
med tid og stunder koma eit krematorium her i fjorden som beste
løysingi. Men folkekravet på utviding av kyrkjegarden auka på. I 1931II

vart den nye kyrkjegarden innvigd ved ei høgtidleg kyrkje-akt.

Til mur ikring kyrkjegarden løyvde heradsstyret naud-synleg sum. Heile
kostnaden gjekk upp i 30 000 kr.

Ein krok på kyrkjegards-muren på nordsida hev si morosame soga.

Gamle-lensmannen hadde planta ein hekk kring den luten av kyrkjegarden
han hadde fenge i stand i 1890. Distriktslækjar Hagemann melde til
Bjørgvin Stiftsdireksjon at denne hekken var skrøplegt gjerde. Det kom
då bod frå Stiftsdireksjonen at det laut anna gjerde til. Då tok
gamle-lensmannen og planta ein ny hekk utanfor den fyrste. Dermed kom
han inn på prestegards-grunnen.

Murarane i 1931 spurde um dei ikkje skulde leggja muren i rett lina,
men fekk til svar: heradet vil ikkje gjeva prestegarden att noko som
hev vore frå-skilt. Soleis kom den kroken på muren.

Ei onnor soga millom same distriktslækjaren og gamle-lensmannen lever
enno i minnet.

Det galdt å finna gravstad for ein utanbygds avliden. Distriktslækjaren
peika ut ei grav attmed der Aga-ætti hadde sine graver. Gamle-gravaren
fortalde meg at han protestera, utan nytte; han trega seinare at han
ikkje hadde nekta å grava.

Men gamle-lensmannen tok det ille upp, som rimelegt var. Det gjekk ut
yver sokneprest Olafsen, som hadde vore med på gravleggjingi.

*

Då Ullensvang heradsstyre i 1924 vedtok obligatorisk torvsetjing av
alle gravene som heretter vart att-lagde, kom det meir orden på
Ullensvang kyrkjegard. GravarenII

skulde sy ta for torvsetjing (eller onnor kant-setj ing) og skulde ha 4
kr. umframt for det.

Men dei gamle gravene ligg framleides som det feil seg. Ser leg i den
høge luten av kyrkjegarden ser det ufjelgt ut. Og då denne luten ligg
radt i syni, vert domen yver kyrkjegards-stellet i Ullensvang minder
enn god. Soknerådet gjorde ein freistnad med å syna korleis denne luten
kunde vølast. Det kom vel med at soknerådforman-nen, klokkar Kvalem, i
heradsstyret førde fram sokneråd-sakene. Han fekk gjenomført ikkje so
lite. Men denne vølingi av dei gamle gravene våga ikkje heradsstyret gå
med på. Det vert ei framtid-sak å få skikk på kyrkjegarden i
Ullensvang.

Eitt tiltak av verde er innlegget av vass-spring på kyrkjegarden. Alt i
1914 baud soknepresten heradet vassleidning til-knytt vass-leidningi
til prestegarden. Då tilbodet vart avslege, sette han likevel for alle
høve ei T-røyr, som no kom til nyttes.Ullensvang prestegard

Johannes Johnson, den namngjetne misjonspresten, stod på Ullensvang
prestegard og skoda innetter fjorden. Det var jonsok i 1915. «Du
verden! dette er det vakreste jeg har sett!» sa han. Og han hadde fare
jordi rundt.

Ein av dei venaste prestegardar i heile verdi, det er Ullensvang
prestegard. Herleg ligg han på tangen med kyrkja attmed.

Ein framifrå fruktgard er han. Og min formann, sokneprest Olafsen,
hadde lagt mykje arbeid i frukt-dyrkingi. Difor fekk han ved
åbots-tenesta 1200 kr., som eg laut ut med.

Å vyrdsla og vøla ein sovoren prestegard var for meg ei heilag uppgåva,
som eg med gleda ofra mykje for.

At fleire hus på prestegarden var skrøplege, hadde eg høyrt gjete.
Serleg at uthus-bygningi var til nedfalls. Eg nemnde det i
prestegardskontoret fyrr eg flutte. Eg •fekk til svar: De må venta til
turen kjem! Det kunde eg ikkje. Utetter sumaren og hausten sende eg bod
på bod. Til sist vart det jamvel departementet for heitt: eg fekk
løyving til å byggja nytt uthus.

Samstundes var det mangt som trong vøling i sjølve stove-huset.II

Noko av det fyrste som vart gjort, var å saga vekk ein slump greiner på
barlindi på vestsida. Ho skygde slik for romi at soli ikkje nådde inn.
Det lukta beint fram surt i huset, og styvlar vart grøne av mugg!

Det var kona mi som fekk ein mann til å saga vekk greinene. Det vart
noko ståk med bygde-kritikk. Gamle-presten Olafsen høyrde gjete at me
hadde skamfare den vyrdelege lindi. Han kom og titta framum novi: «Er
det ikke verre?» sa han.

Men då kona mi nokre år seinare fekk burt endå ei grein, kom det eit
giftigt bladstykke i «Hardanger», med yverskrift «Kultur». Der fekk
soknepresten faderleg tiltale. Millom anna vart det sagt at barlindi
truleg kom til å visna.

At gamle-ordføraren sende det anonyme bladstykket til heradsstyret med
eit fylgjeskriv, og at heradsstyret gjorde eit heilt uppstyr, med
melding til Stiftsdireksjon og departement, — det gav ikkje anna
resultat enn at barlindi og fleire andre tre på prestegarden vart
freda. Eg sa ifrå at eg gjerne vilde ha dei freda, men ikkje på dei
premissar som heradsstyret førde fram. Fylkesmannen kom personleg og
såg etter barlindi. Han var heilt einig i at «sol må presten ha». Han
såg med eigne augo at barlindi grønkast og treivst framleides, jamvel
betre enn fyrr; ho hadde godt av sol og luft ho 6g.

Det- varde ikkje lenge fyrr bygde-kritikken tagna, og

folk smilte åt alt dette ståket!

*

I stovehuset fekk eg innlagt vassleidning med bad, og elektrisk ljos og
varme med koking; eg fekk grave kjellar under, lagt linoleum på golvi,
og tetta dei utette veggene, utvendes med fleire lag papp under
panelet, inn-II

vendes med vegg-papp med ljos måling. Millom tvo av romi nedunder fekk
eg tri-duble dører, so dei tvo romi kunde verta eitt. Ovanpå fekk eg
dør millom tvo rom, panel under taket, der fyrr snøen fauk inn på
loftet. I det heile vart huset lognare og trivlegare.

Då eg so fekk pengeløyving, kom det nytt uthus. Den gamle stallen vart
umlaga til fruktrom, med hå-kjellar og rotfrukt-kjellar.

Seinare vart det bygt nytt eldhus med ny skytja, vognhus og
potetkjellar. Naustet vart vølt, med nytt tak, ny grunnmur, nytt golv
på naust-lemen og nye dører. Paktarstova fekk tilbygg med inngangsdør
på nordsida, med ark yver kjøkenet. Eg laut leggja duble golv yver
kjøkenet i paktarstova, der fyrr kulden og varmen møttest,

so det sila vatn nedetter veggene og frå sjølve loftet.

#

Sokneprest Olafsen, ordføraren og landbruksingeni-øren hadde laga ein
plan til reduksjon av Ullensvang prestegard. Etter den planen skulde
Ullensvang herad få kjøpa ein heil slump med parsellar for 24 000 kr.

Frå departementet fekk eg reduksjonsplanen tilsend til fråsegn. Eg
ynskte å taka umsyn til dei interesser heradsstyret hadde, og let saki
liggja medan heradsstyret dryfte planen. Saki var framme i heradsstyret
i tvo møte. Johs. Aarhus fortalde meg korleis saki stod. I det andre
møtet gav heradsstyret upp all tanke på parsell-kjøp. Dermed stod eg
fritt og kunde fritt segja mi meining. Men Stiftsdireksjonen sende saki
att-ende til heradsstyret, so mi fråsegn kunde få sin kritikk.
Heradsstyret gjorde då vending og sa dei vilde kjøpa, serleg til
lærarjord og gamleheim.II

Departementet vilde ikkje lata heradsstyret kjøpa upp parsellane.
Departementet vilde beinveges selja til kvar einskild kjøpår.

Eg talde til at heradet skulde få kjøpa 25 dekar til lærarjord og
gamleheim. Departementet gjekk med på det. Prestegardstilsynet sette
prisen til 200 kr. pr. dekar, og meinte det var billeg pris. Men
ordføraren fekk fylkesmannen og ein utanbygds mann til å verdsetja
parsellen til den halve pris. Bak vår rygg gjekk dette. Fylkesmannen
sende fråsegni deira beint til departementet. Prestegardstilsynet fekk
so saki tilsend frå departementet, skulde segja si meining. Samrøystes
vedtok tilsynet å kjæra tvistemålet inn for ei upartisk nemnd. Men
departementet svara: vil ikkje Ullensvang herad kjøpa parsellen etter
200 kr. pr. dekar, kan det kvitta eitt. Departementet vilde helst ikkje
selja noko av prestegarden, berre leiga burt. Den nye
landbruksingeniøren sa: hadde han kome fyrr, skulde aldri den parsellen
vorte seid. Men heradsstyret vedtok kjøpet med beiske ord um «yvermakti
frå den sterkare» som nøydde til å godtaka vilkåret. Soknepresten fekk
skuldi. Einaste var at då fylkesskulestyret kom og saum-för parsellen,
bar formannen deira fram ei varm takk til soknepresten for godviljen
hans.

Seinare fekk Ullensvang herad løyve til å selja 7 — sju — hus-tufter av
den parsellen og fekk inn meir enn sine utlegg.

*

Jordvegen på Ullensvang prestegard var ikkje i skikke-leg hevd då eg
kom i 1914.

Det viste seg at paktarleiga hadde minka i eino. Siste året hadde
paktaren svara 200 kr. i leiga. Og no sa hanII

ifrå at han vilde ikkje pakta jordvegen um han so fekk han for ingen
ting. Eg var nøydd til å gjeva paktaren min mesteparten av
frukthausten.

Men so laut eg til å dyrkja. Alt i 1915 braut eg upp noko. Og so la eg
i veg med nybrots-plan for 30 dekar.

Tri svenske arbeidarar tok eg inn på prestegarden. Dei dreiv på i eitt
heilt år. Sume lasta at eg før de inn framande arbeidsfolk. Men då dei
såg kor gjæve arbeids-karar svenskane var, tagde kritikken.

Tusen lass stein braut dei upp på kvar dekar. Steinen vart send på
«stein-merr» ned i fjøra.

Med dei arbeidsprisar som krigs-åri skapte, gjekk det um lag tusen
kroner å rydja kvar dekar. Staten ytte meg i alt 17 000 kr. Resten laut
eg taka på meg sjølv. Noko fekk eg til lån på embetet.

Men paktar-vilkåri kunde eg setja høgre.

Dessutan fekk eg etter kvart inntekt av dei seide par-sellane og av dei
som vart bygsla burt. Tretti dekar nordanfor lærarjordi vart burtbygsla
på seksti år; dei skulde då i 1977 falla attende til prestegarden i
dyrka stand. Leiga vart for desse parsellane sett so låg som råd var,
so leigarane kunde sjå seg syn med å dyrka dei og ha inntektene i 60
år.

Irekna dei tvo parsellane som vart seide til Hardanger folkehøgskule og
til Ullensvang herad, er alt i alt mykje yver hundrad dekar uppbrotne
og dyrka sidan 1914, so

all dyrkande jord på Ullensvang prestegard no vert nytta.

*

Dei tri stølane som høyrde til prestegarden, vart og vyrdsla. På
Skriksæter var det inkje att å berga av støls-husi. Men på Stavalid og
Stuvasæter vart husi vølte og sette i stand etter kvart. På Stuvasæter
sette eg upp eitII

sel som kunde hysa oss i sumar-månadene. Landbruks-ingeniøren og
prestegards-tilsynet var med på det. Og eg fekk 1500 kr. av
departementet til byggje-arbeidet; det var meint som vinning av
Bråvoll-skogen, i staden for å hogga der. Då me alt var langt på veg,
talde tilsynsmannen meg til å vøla gamle-selet på Stuvasæter, so eg
kunde ha ny-selet i fred for skogsfolk. Elles var planen at paktaren
med krøteri skulde liggja der uppe eit bel kvar sumar og nytta beitet.
Ny-selet er ein herlegdom for prestegarden og prestefolket. Men
kostnaden gjekk upp i mange tusen, som eg sjølv laut bera, endå eg
hadde

dugnad i dage-vis til å frakta og tekkja.

#

Bekken som rann yver Hordatun og prestegarden, gav mang ei sut. Um
vetteren krydde han og fløymde yver, so mykje av jordvegen vart
is-lagd. Eg kosta fyrst 1000 kr. på å leggja bekken i røyrar, x 00
meter ovanfor inntaks-kummen. Seinare laut me leggja han i røyrar frå
inntaks-kummen og mest til fjords.

Då sa gamle husmannen i «Brotet»: Det er andre venda bekken vert flutt
i mi tid. So? Ja, fyrr dei bygde det nye stovehuset åt presten i 1864,
gjekk bekken ned under huset! Då skyna me grunnen til at det var våtsam
grunn under stove-huset: Bekken var flutt eit stykke lenger nord, men
høgre upp! Sjølvsagt kom det då vass-

sig frå bekken ned under huset.

#

Etter synstenesta i 1926 laut eg leggja um heile blome-hagen kring
stove-huset.

Fylkesgartnaren la plan. Han meinte eg skulde få godtgjort arbeidet av
Staten. Men det vart smått stell.II

Eg fekk nokre hundrad kroner av skog-vinningen; det var det heile.
Resten gjekk or mi eigi lumma, og det var mange tusen.

Eg fekk då like vel skikk på hagen, med murar og stakitt-gjerde.

Samstundes fekk eg vølt noko av kvart elles med murar og sovore, so alt
kom i høvelegt stand.

Og det var ein stor hugnad for meg å leggja pengar i ein slik
prestegard. At eg alt i alt i mi embets-tid la ut yver 20 000 kr. or
mine eigne lummer til vøling og vyrdsling av Ullensvang prestegard, ja
det skal eg ikkje trega på.

#

Alt i 1927 søkte eg um å leiga um lag tri dekar av Bibelhaug til meg
sjølv, til å byggja alderdomsheim der. Eg tok straks til å planta og
rydja. Og då eg ti år seinare fall for aldersgrensa, stod
alderdomsheimen min ferdig og tok imot meg.

At eg fær leva og døy i Ullensvang, på prestegards-grunn i nærleiken av
kyrkja, er ei stor gleda og ein rikdom av hugnad.

*

I 1931 vart uppført nye skorsteinar i s.tovehuset, og brandmurar i alle
rom. Det var ikkje for tidlegt. Slik som det hadde vore, var det
ulovleg brandfårlegt. Men brand-tilsynet kom ikkje med krav fyr r då.

Det var ein heil revolusjon på tunet då dei gamle skorsteinane vart
ned-rivne!

Samstundes fekk me bygt brand-fri arkiv-kvelv for preste-kontoret. All
den kostnad greidde Staten.

Dei tvo byråsjefane frå prestekontori kom same sumaren og heldt møte
med fire av Ullensvang heradsstyre

til dryfting av ymse krav. Serleg galdt det nokre båtstøer som var
fyllte med stein frå ny-brotet, og parkeringsplass for bilar uppmed
grustaket under Bibelhaug. Det kom ingen ting ut av det heile.
Hordalands vegstell leigdj parkeringsplassen, med plan um å byggja eit
stort reid-skapshus der.

Nokre år seinare freista Ullensvang heradsstyre å få leigt jordvegen på
prestegarden til Hardanger småbruk-skule. Der studde eg heradsstyret av
all makt. Eg meinte prestegarden vore vel tent med å koma i slike
hender. Han vilde då verta driven som eit mynsterbruk. Og både skogen
og stølane og fjell-viddene vilde verta vyrdsla framifrå. Dessutan vore
det då vissare at ikkje prestegarden vart ut-stykt til små-bruk. Men
departementet sa nei.

iHardanger folkehøgskule

Johs. Helleland dreiv på med folkehøgskulen i Ullensvang i 30 år. Han
kalla sjølv dei åri 30-års-krigen. Millom elevane på Solbakken siste
året var Jon Mannsåker. Han førde ordet og takka frå elevane ved siste
avskilsfesten.

Fjortan år var utan folkehøgskule i Ullensvang. Dei åri sakna ungdomen
her i fjorden den åndelege vigsla han fyrr hadde fenge. Av fullt hjarta
tok høgskulevener til å fyrebu ein ny folkehøgskule. Og då Jon
Mannsåker var ferdig med presteskulen, kalla dei han til styrar.

Dei hadde funne'rette mannen. Innfødd harding, runnen or gamle røter,
åtte han kontakten med sørfjor-dingane. Klårt og djupt bar han fram det
han hadde på hjarta, so det greip både unge og gamle.

Då eg vart sokneprest i Ullensvang, søkte eg herads-styri i dei tvo
herad um årleg løyving av 500 kr. til løn for hjelpeprest. Det var ei
livs-sak for Mannsåker å vera prest attåt skulestyrar. Men heradsstyret
sa nei. Mannsåker søkte eit anna prestekall, og vilde truleg ha fenge
det. Det såg myrkt ut. Men høgskulestyret tok på seg å trygda Mannsåker
dei 1000 kr. i presteløn. Han tok då søknaden sin attende. Og i same
kongebrev der Odda-sokni vart skipa eige prestegjeld, vart offisielt
nemnt at Mannsåker skulde vera hjelpeprest i det nye Ullensvang
prestegjeld.II

Høgskulen hans tok til i 1912, med «Krossvoll» til skulelokale. Men
snart såg han seg um etter høveleg tuft til å byggja den nye
skuleheimen.

Det var i eit barselgilde hjå Andreas Ystad 18. april 1915 Jon
Mannsåker fekk samla inn fyrste penge-gåva. Fleire tusen vart teikna
med same. Og so för Mannsåker med lista si frå gard til.-gard, og ingen
sa nei. Hadde han havt tid til å halda fram, vilde han fenge endå meir.
Hundrad-lappane sat laust i den tidi. Folk kunde vel greidt å samla inn
utan hans lista. Men han hadde eit sers lag til å opna hjarto og opna
setelbøkene.

Heile resten av 1915 gjekk det skriv til Kyrkjedeparte-mentet um kjøp
av «Vindhaug». Vassdragsdirektøren kravde ein «klausul»: i fall
stor-industrien fekk bruk for grunnen, skulde alt anna vika rom. Eg
skreiv beinveges til kyrkjeministeren, Jørgen Løvland: «Då eg las den
klausulen, vart eg heit. Her er flust mykje.nok av storindustri i Indre
Hardanger, i Odda og Tyssedal og Ålvik og Osa. Me hyggjer oss til å få
ein fredlyst stad i Ullensvang.»

Nyår 1916 för Mannsåker inn til Oslo. Han hadde fråsegner i lumma frå
prestegardstilsyn, frå stiftsdireksjon og frå ei rekkja ordførarar. Han
fekk med seg den gamle høgskulelæraren, stortingsmann Nils Skaar, ein
røynd kar i alt som heitte «statsmaktene». Dei kom inn til Løvland.
Byråsjefen i prestegardskontoret laut vera med og lyda på at Mannsåker
la saki fram. Fleire vender vilde han brjota av. Men Løvland stogga
han: Lat Mannsåker få halda på! Og då Mannsåker var ferdig, la Løvland
den tunge skjeggute neven sin i bordet: de skal få kjøpa! og utan
klausulen!

Departementet meinte 6000 kr. var spottpris for 54 dekar. Men då
byråsjefen same året kom til Ullens-II

vang og såg Vindhaug, laut han smila: det var mest berre stein og urd!
Vindhaug-trolli hadde spela seg fritt i u-lendet i mange tusen år! Det
skadde ikkje at høgskulen no vilde rydja upp i urdi.

Arkitekt Halldor Børve, elev frå Solbakken, gav teik.-ningar gratis.
Der var harding-stil og harding-skurd. Elevar av Lars Kinsarvik
arbeidde med utskurden både innvendes og utvendes. Serleg ruvde
Olavs-halli, ein gamal-norsk gildehall. Då Olav Hoprekstad tala der ein
gong, sa han: eg er radt fjetra. På talarstolen var utskore bilete av
Heilag Olav som manar trolli i stokk og stein, skore av Odd Ystanes og
fargelagt av Gudrun Skåltveit. «Der kjem vår Gud med mykje ljos! Sume
trur det finst ikkje troll! Hev me då ikkje greia på trolli inni oss?
Meiner du her finst ikkje troll, du som er sørfjording ? Trengst det
ikkje at Gud kjem med ljos og manar trollskapen burt ?»

Um lag so tala Jon Mannsåker yver denne teksti.

*

Olavs-halli gav høveleg råma for gamal-norske skode-spel. Alt vetteren
1917—18 vart 2dre og 3dje akt av Bjørnsons «Sigurd Jorsalfar» spela.
Bjørnson nemner det eit «folkestykke»: alle skynar det.

Jon Mannsåker spela kong Sigurd. Anders Skodvin spela kong Øystein.
Karen Skodvin var ei vyrdeleg Borghild frå Dal. Eg var skald. Elevane
var med: gutane var hermenner og lendermenner, gjentene var terner.
Gudrun Skåltveit laga bunader både for kongane, lender-mennene, skalden
og hermennene. Griegs musikk vart spela på piano; serleg var
hyllings-marsjen festleg. Kongs-mennene øvde inn Griegs tonar til
Utferdskvadet og Kongs-kvadet med solo og kor. iste akt vart upplesi
til innleiding. Elles var heile stykket umsett til nynorsk;II

det var ein stor vinning: so heilnorsk som Bjørnson her er i tankegang
og stil, høvde det framifrå at stykket fekk heilnorsk form.

Det vart eit ugløymande minne for elevane. Det var ei manande preik um
truskap og godhug og livs-ålvor. Det fall naturlegt at Mannsåker i ei
sundagspreik i kyrkja hermde ordi hans Sigurd: det er ikkje det verste
at eg er sjuk! men at eg er sjuk av synd! Og det brende seg inn i
ungdomshugen det Øystein sa til Sigurd: du som hev stridt under Kristi
krossmerke, du burde freista å ver a ein kristen. Det var Heilag Olavs
arv: der kjem vår Gud med mykje ljos!

#

Året etter fekk Mannsåker ein framifrå idé: han skulde laga historiske
situasjonar, til å gjera soga levande for elevane.

Fyrste situasjonen var brudlaupet pd Sola år 999. Det er historisk at
Erling Skjalgson då heldt brudlaup for versyster si, Ingebjørg
Tryggvesdotter; ho vart gift med Ragnvald jarl frå Vestergautland.
Brudgomen vart døypt same dagen. Olav Tryggveson og dronning Tyra kom
til brudlaupet med heile fylgjet sitt på veg til Vendland.

Me spela brudlaupsgildet um kvelden. Mannsåker var Erling Skjalgson.
Elias Sekse var Olav Tryggveson; dei sat i kvar sitt høgsæte på
langveggen beint imot kvar-andre. Eg var Hallfred Vandråda-skald, eg sa
fram eit kvæde til kongen. Elevane var hermenner og terner: alle
dronning-ternene var raudklædde, Sola-ternene blå-klædde; dei varta upp
ved bordet.

Samrødene gjekk naturleg. Det vart halde taler, serleg av kongen og av
Erling. Kongen fortalde um ferdi han55 "

hadde fyre og um mannskapet på Ormen Lange: ingen yngre enn tjuge år,
so nær som Einar Eindrideson frå Gimse, som var so glup ein
boge-skyttar. Leid på, sa Erling: «Kongen nemnde Einar Eindrideson! Eg
skulde ha hug til å helsa på den karen.» Ja, guten reis upp. «Er det
sant at ingen vinn spenna bogen din andre enn du sjølv?» Det var kje
guten budd til å svara på. «Å ja, eg skynar du er hævare til å skjota
enn til å snakka for deg!»

Erling fortalde mykje um gardsstellet sitt: «Eg let trælane mine få
tena pengar med fristundsarbeid, so dei på resten kan kjøpa seg frie.
Det munar meir enn um dei vert frigjevne av meg.» Kongen roste
syster-mannen sin for det: «Du fylgjer dermed kristen-manns høgmål.»

Skalden bad kvendi syngja det gamle Balder-kvædet. Erling gjorde då ein
merknad: «Eg veit ikkje um kongen likar eit kvæde um dei gamle æsene ?
Men me finn mykje vent og krist-sømelegt i dette kvædet, jamvel um me
ikkje lenger trur på æsene.» «Eg hev inkje imot å taka det soleis,»
svara kongen. So song dei, på ein gamal folketone: å heve du høyrt um
ein underleg draum.

Det var brjotings-tidi millom asa-tru og kristendom, som her vart
levande for elevane. Frå fyrstundes sol-gud vart Balder umskapa etter
det vikingane høyrde av britiske kristne um Kvite-Krist: den gode guden
som laut døy!

Etter bordseta hadde ungdomen viseleik, fyrst og

fremst dansa dei «Ormen Lange».

#

Fleire historiske situasjonar vart spela i dei fylgjande åri:
erkebispevalet i 1152, og blodbrudlaupet i Nidaros år 1204.II

Eg lyt fortelja at sumargjester på hotellet ein gong bad um å få låna
noko av den historiske bunaden frå Hordatun til ein maskerade.
Mannsåker sa beint nei! Det me hadde fyre, var ålvor, måtte ikkje
misbrukast til maskerade! Me åtte etter kvart bunader for nokre tusen

kroner. Det strauk med alt i hop i branden 1937.

*

Det kom vel med for meg at eg hadde full lærarpost på folkehøgskulen.
Fyrr prestelønene vart forbetra med minste-løn 4500 kr. og
alderstillegg, greidde eg meg ikkje med inntektene av prestekallet.

Høgskule-arbeidet åtte heile min hug. Ein sørfjording sa: «Anker kan
ikkje tenkja seg himmelen utan der må vera ein folkehøgskule.»

For lærarane og elevane heldt me lese-kveldar med litteratur-lesnad og
musikk på prestegarden; me hadde då spursmåls-kasse, med svar på dei
spursmåli som var innkomne fyrre venda; mange ålvorsame spursmål kom
fram der, og me freista gjeva svar so ærleg og grundig me kunde.
Upplesingi var alle desse åri vigd åt Ibsen. Eg tykte det var um å
gjera at norsk ungdom lærde å skyna Ibsen. Til upplesingi knytte eg
tolking og rettleiding. Eg las fleire vetrar «Brand» og «Peer Gynt»,
elles las eg «De unges forbund», «Samfundets støtter», «En
folkefiende», «Kjærlighedens komedie» og «Et dukkehjem». Det var hugnad
å høyra kor elevane, mange av dei, fekk tak i tankegangen, so dei
maktast njota replikkane. Eg minnest serleg siste akt av «En
folkefiende», der kvar replikk vart motteken med tydeleg samkjensla.

Til 100 årsdagen etter Ibsen var fødd, øvde me inn helvti av
«Kongs-emnerne», dei tvo fyrste aktene og andre luten av 3dje akt. Me
øvde inn eit kor av munkar ogII

nonner, dei song gamle tonen til Olav-sekvensen. Martin Mølster var
Håkon Håkonson, han var som skapt til den rolla. Leiv Meling var Skule
Bårdson; han fekk godt fram den hugsjuke tvilande hovdingen. Mikkel
Helleland gav bisp Nikolas med kosteleg komikk. Utstyr og kulissar var
heilt i stil. Og det gjekk framifrå. Mannsåker kunde fortelja i Oslo på
ioo-årsdagen: «Ein stad i heile verdi vert Ibsen spela på heilnorsk i
kveld, det er heime på min folkehøgskule.» Me hadde fleire kveldar same
framsyning for fullt hus.

#

Mange møte og mange stemner fekk Jon Mannsåker i stand på Hordatun.

Grenda-møti var sers hugnadsame, der bygdefolk i mengd møtte upp fleire
vender kvar vetter. Programmet var skiftande: foredrag, musikk, taler,
song, handskrive blad, samrøda og kaffibord. Eg minnest ein kveld
Mannsåker tala um kristendom i Sørfjorden so varmt, at ein av gjestene
sa: alle må umvenda seg etter den tala.

Lærar-stemner, student-stemner, høgskule-stemner for alle norderlandi,
leidar-skeid for ungdomslagi, — alt gjorde Hordatun til eit
kultur-sentrum av rang.

Ei stemna lyt eg nemna sers, der Mannsåker fekk i stand eit
forvitnelegt ordskifte um «bonde og fabrikk-arbeidar». Han hadde fenge
stortingsmann Jakob Vik til å tala um bonde-yrket, og ingeniør
Christensen i Ålvik til å tala um fabrikk-arbeidet. Me heldt på i
fleire dagar. Emnet var aktuelt: mange bondegutar tok arbeid på
fabrikkane. Ja bygde-industrien rekna me ikkje med, slik som Hardanger
Møbelfabrikk i Ullensvang. Det var stor-industrien me var redde. Me
beint fram gruste då ingeniør Christensen sa at fyrste generasjon av
fabrikk-II

arbeidarar lite dugde! det laut veksa fram ein ny generasjon som frå
barndomen hadde fenge maskinene i blodet! Det gav ord for den fælslege
røynsla at stor-industrien hev lite bruk for levande menneske. Me fekk
stadfest den otten me hadde hyst, at fabrikk-arbeidet tyner sjeli,
åndlaust og mekanisk som det er. Det vart nemnt i ordskiftet at sjølve
arbeidsgleda kverv i mekanikken. Men det vart og sagt at bønder og
arbeidarar må finnast! dei må læra å skyna kvarandre og hjelpa
kvarandre. Bonde-ungdomen må ha samkjensla med fabrikk-arbeidarane og
ikkje spotta deira krav på høgre løner og stuttare arbeids-tid: det
åndlause fabrikk-arbeidet i helse-slitande tempo og usunn luft må ikkje
vara mange timane! det lyt verta tid til å kvila etter arbeidet og so
dyrka eit meir menneskelegt arbeid, t. d. i ein liten hage. Og
arbeidarane må læra å vyrda bonde-arbeidet med den lange arbeidsdagen i
onne-tidene.

Det vart hermt eit ord av ein ingeniør: her finst ikkje ein bonde i
Hardanger som ikkje sel garden sin med lut og lunnende, berre pengane
ligg på bordet! «Tyssefalli» rår heile Sørfjorden! utanfyre rår «Kinso»
og «Bjølvo». Men det vart og hermt det Halldor Eidnes peika på ved

Hordatun-vigsla: hit upp når ikkje Odda-røyken.

#

Det var Mannsåker som fekk meg inn i songbok-nemndi: ho skulde laga ny
høgskulesongbok, ny utgåva av Alvestad.

Eg la mykje arbeid i den boki, etter dei røynslene eg hadde havt i
skule-timane i yver tjuge år. Mykje dreiv eg på med å setja um til
nynorsk. So keivleg som norsk-dansken lydde i munnen på
høgskule-elevane, tykte eg ein stor vinning å få mest moglegt på
heilnorsk. MenII

kritikken døyvde det framtaket. Det gjekk meg som det gjekk M. B.
Landstad: han hadde bore inn i den norske kyrkja heggeblom og
bjørkelauv til å gjera kyrkja meir heimleg! «kommisjonen» kasta ut att
det meste!

Kritikken hefte seg ved andre ting og. Sume meinte det var gale å skipa
rekkjefylgja alfabetisk etter namni på «diktarane»; dei vilde som fyrr
ha saklege bolkar. Men no hev visst alle røynt fyremunen med den
skipnaden me valde.

#

Det var eit veldigt tap for Hardanger folkehøgskule då Jon Mannsåker
vart stortingsmann. Han tok stortings-yrket ålvorleg, og fyllte sitt
rom der dg. Men høgskule-vener klaga: skal Mannsåker vera på
Stortinget, lyt han segja frå seg skuleposten. Det gjorde han, fekk seg
preste-

embete og flutte frå Ullensvang.

#

Den nye høgskulestyraren var gamal i garden, Anders Skodvin. Han hadde
i sju år vore styrar av ein fylkesskule i Rogaland. Det viste seg at
han i mange måtar var ein god mann for Hardanger folkehøgskule. Han
hadde ein makelaus givnad til å gripa ungdomen. Han åtte eit ålvor og
ei andakt midt i sitt logne humor. Eg hev aldri høyrt hans make til å
få sagt ålvorsord på sin jamne rolege måte, so dei gjekk beint til
hjarta. Han vann tillit utetter heile Hardanger. Han kom i kontakt med
misjons-folket. Dei heldt stemner på Hordatun, både for ytre og indre
misjon.

*6o

I 1929 hadde Hardanger ungdomslag si årsstemna j Ullensvang, med
friluftsmøte på Hordatun.

Då vart Griegs musikk til «Olav Tryggveson» framførd i skulesalen med
fullt orkester. Det var distriktslækjaren Augensen som hadde fenge
orkestret i stand. Han hadde i fleire år halde musikk-foredrag på
folkehøgskulen med tonestykke for fele og piano. Han fann djup
musikalsk

kultur-botn å byggja på i Ullensvang.

#

Eit svimeslag var branden på Hordatun i 1937. Ikkje minder sårt var det
då Anders Skodvin døydde året etter.

Det vart ein ny bolk av høgskule-soga i Ullensvang med den nye
skuleheimen og den nye skulestyraren, Bjarne Slapgard. Han hev fenge ny
fart i arbeidet. Og det ser ut til at skulen hev ei rik framtid, so
dugande og varmhjarta styr ar ar han hev fenge i Slapgard og kona
hans.Biskop Hognestad

Fyrr eg flutte til Ullensvang, sa eg til Peter Hognestad: «Støylen hev
vorte bisp i Agder! du må verta bisp i Bjørgvin!» «Det vilde vera
skilsmisse-grunn!» meinte fru Hognestad. Ho var ikkje huga på å verta
bispefrua. Men få bispefruer hev greidt seg so fint som ho gjorde. Sume
prestefruer i Oslo grein litevetta når dei snakka um den bondefødde
bispefrua. Men bispefrua i Oslo, fru Tandberg, talde dei til rettes:
fru Hognestad greier sig nok, for hun er alltid seg selv, og klok er
hun også. Ja det var velsigna at både Hognestad og frua alltid var seg
sjølve, frie for snobbeskap og u-natur.

Peter Hognestad hadde fenge gullmedalje for eit vitskaplegt arbeid. Han
var ein kunnskapsrik, klår-tenkt og varmhjarta forkynnar. Han hadde
vunne ålmenn vyrdnad.

Straks på nyåret 1916 var eg i Bergen og frette at gamlebispen søkte
avskil. Hognestad var og i Bergen nett då. «No vil me ha deg til bisp.»
«Eg tiivst godt i det yrket eg hev», svara han, «og eg hev ingi tru på
noko bispe-kall for meg.» «Ja men når det kjem so langt, at riksstyret
spør deg, må du lova å ikkje segja nei!» «Ja det kan eg trygt lova.»
Dermed la eg i veg. Skreiv til Løvland og sette han inn i planen, og
skreiv rundskrivII

til alle som skulde røysta: eg nemnde dei vilkåri Hognestad hadde for å
verta ein dugande bisp. Olav Hoprekstad skreiv søknad frå alle lærarane
i bispedømet, Bernhard SudmannJ frå ^dei frilynde ungdomslagi, Fr.
Klavenæss frå dei kristelege ungdomslagi, Lars Eskeland frå folke
-høgskulane. Nils Skaar fekk stortingsmennene til å stydja planen.

Frå prosten Prydz i Råde fekk eg brev: «Hognestad er uundværlig ved
Menighetsfakultetet! Dere kan nok få en ånnen bra mann til biskop!» Kva
skulde me med ein annan bra mann?

Sokneprest Mohr i Bergen skreiv til meg: «Jeg vil gjerne stemme på
Hognestad hvis han som Støylen vil bruke riksmålet i byene.» Han bad
meg få svar frå Hognestad. Sjølvsagt svara han han vilde alltid bruka
sitt eige morsmål. Dermed miste han nokre røyster.

Otto Jensen fekk høgste røystetalet, men sa nei. So vart Hognestad
utnemnd, han var nr. 4 i røystetal. Ved ein fest i Bondeungdomslaget i
Oslo i mai nikka Løvland til meg ved bordet: de var flinke! Det hadde
kome søknader frå so mange organisasjonar at han lett fekk riksstyret
med på utnemningi.

Ved sida av Erik Pontoppidan og Johan Nordahl Brun hev Peter Hognestad
sett djupaste merke i Bjørgvin bispedøme.

Men i byen Bergen møtte Hognestad mothug. Ein skreiv i bladi: Vil
Hognestad være biskop i Bergen, må han lære sig riksmål, og vente med å
tiltre sitt embede til han har lært det! Ole C. Iversen sa til
Hognestad: Bry dig ikke om hvad den bergenseren har skrevet. Hognestad
vann godhug og tiltru hjå alle han hadde med å gjera. Det vert ein
skamflekk på byen Bergen at mange av byfolket so lite skyna på for ein
gjæv bisp dei hadde fenge.63

Nyår 1917 kom biskop Hognestad fyrste gong til Ullensvang. Han vigsla
Hordatun. I tala si kom han inn på «fridomen». Han skiide millom
fante-fridom og bonde-fridom; fridom for fanten vert u-fridom for
bonden, for han som er buande! me hev alle ein fant inni oss, og den
fanten må me aga, elles gjeng det ut yver han som skal verta buande i
oss. Sørfjordingane gøymde på dei ordi, bispen råka saumen på hovudet.
Fleire kom til meg: me ynskjer deg til lukka med den nye bispen din.

Same året i mars var Hognestad på Voss folkehøg-skule då Lars Eskeland
fyllte 50 år. Det vart eit hjartelegt møte millom dei tvo. Hognestad
nemnde i ei tala korleis Eskeland hadde leita seg fram til «fast grunn»
i kristendomen, peika på bøkene hems som gav vitnemål um voksteren. •
Venskapen millom Eskeland og Hognestad var djup og ærleg.

Biskop Hognestad var alltid viljug til å tala ved stemner og høgtider.
«Me hev då ein bisp no!» sa folk, «ein folkebisp i beste meining.»

Han fekk i stand mål-skeid for prestar, i 1917 på Voss folkehøgskule, i
1918 på Telemark folkehøgskule, i 1919 på Hardanger folkehøgskule.
Professor Hægstad var med og gav meir vitskaplege utgreiingar. Og so
hadde høgskulestyraren skriftlege øvingar med prestane. Mange var dei
prestane som då fekk høvelegt grunnlag for å bruka nynorsk i tale og
skrift.

Ein heilnorsk bibel vilde Hognestad få i stand i re-formasjons-året
1917. Han sette både lækfolk og teologar i arbeid, og meinte det skulde
gå snøgt. Soleis vart ikkje alle skriftene umsette frå hebraisk. Av den
grunn vilde det norske bibelselskap ikkje forleggja den nye bibelen.
Det var stor skade. Det var so lite um å gjera at teologar64

kunde greidt alt i hop. Boki kom ikkje fyrr i 1921, med privat
pengestudnad av Vestmannalaget.

Det er verdt å nemna at prosten Niels Hertzberg var ein av federne til
det norske bibelselskap. Han skifte brev med «det britiske og
utanlandske bibelselskap», og la deretter plan for det norske. Ved
reformasjons-festen i 1817 var Ullensvangs-kyrkja pynta med mange
hundrad ljos. Ei teikning av kyrkjefesten den helgemess-aftan låg etter
han i arkivet. I 1917 heldt me fest i alle tri kyrkjer helgemess, med
vesper-liturgi og taler. I «Norske folkeskrifter» skreiv eg ei liti bok
um Martin Luther. I eit festskrift som biskop Hognestad gav ut, med
tilskot frå prestar og lækfolk i Bjørgvin bispedøme,

skreiv eg eit stykke «Rettferdiggjord av trui».

#

Visitasane biskop Hognestad heldt, var festlege frå fyrst til sist. Han
tala i alle kyrkjene. Og folk mintest mangt han sa. Han heldt foredrag
for lærarane. Og dei foredragi var verde å høyra. Han var med på
festane folk fekk i stand. Soleis var han med på 17. maifest på
Krossvoll i Ullensvang.

Han var med på ein konfirmantfest eg heldt. Biskopen sat til bords i
den store mat-salen på Hordatun med 150 konfirmantar frå fleire
års-kuli. Det var ikkje tidt at Hognestad let humøret spela seg. Men
den dagen var han so morosam at stemningi stod høgt. Det var eit
takksamt publikum; dei var takksame for den minste

vitsen. Attåt fekk dei noko å tenkja på og leva etter.

*

Ei visitas-ferd i 1918 lyt eg nemna. Ho gjekk yver fjellet frå Evanger
til Eksingdalen. Me fekk ridehestar, og65

kom vel att og fram. Men me hadde snø-storm på vegen, det var sist i
september. Hognestad sa: no fekk me røyna litevetta korleis dei gamle
bispane hadde det på sine visitas-ferder! Den røynsla me då hadde,
gjorde at Bjørgvin-bispen seinare for vegen til Eksingdalen frå
Eidslandet, til sist vart det bil-veg der heilt fram.

Visitasen i Røldal i 1920 var noko for seg sjølv, av di det var
prestelaust kall. Ein vikarprest i Suldal møtte upp. Prestegarden i
Røldal stod tom. Men Røldal heradsstyre løyvde pengar til ein
«kommunal» middag i dokterheimen, som ogso stod tom. Endå det i Røldal
var kvass målstrid, tok dei vel imot den heilnorske visitasen, der både
liturgi og taler gjekk på nynorsk. Ved middagen var det hugnad og
fagnad, heile heradsstyret var med og fagna biskopen varmt. Då me
reiste frå Røldal, stod den gamle ordføraren med tårer i augo, takka og
sa: no reiser de! me vert åleine att! han var føraren for motstandet
mot nynorsken!

*

På prestemøti hadde me jamt den gleda å ha biskop Hognestad med oss
både i ordskifte og med forvitnelege foredrag. Han var kollegial og
kameratsleg, og treivst godt millom prestane.

Lærarmøte vitja han og. Eg minnest eit lærarmøte der ordskiftet kom inn
på skapingssoga. Hognestad var konservativ, og vilde helst tolka
bibel-ordi bokstavleg. Ein lærår heldt då fram at skapingssoga i
Bibelen måtte ikkje takast bokstavleg. Biskopen la imot. Men då eg
fortalde kor same læråren i ein skuletime hadde saman-likna
skapingssoga i naturi og skapingssoga i Bibelen og greidt ut for borni
at dei tvo skapingssogene ikkje stod

i strid med einannan, vart Hognestad vel nøgd.

*

5 — Auker: Prest og prost.Ved 900 års-jubileet på Voss i 1923 var
biskop Hognestad ein framifrå tolkar av tradisjonen og arven frå den
gamle kristendom. Han hadde sjølv den gode arven frå ein kristen heim
som levde på gamal grunn i den ned-ervde folkekristendomen.

Sameleis var Hognestad rette mannen då dei i 1924 på Moster høgtida 900
års-minnet um Mostra-tinget. Der messa Hognestad på latin i den
eldgamle kyrkja til å knyta i hop den historiske tråden i norsk
kyrkjesoga.

Ved minnehøgtidi i Nidaros 1930 gjorde Hognestad tenesta, straks fyrr
han vart sjuk. Dei som var med, sa

at Hognestads taler var det beste av heile jubileet.

#

Etter visitas-reglementet skulde bispane vitja skulane og høyra på
kristendoms-upplæringi. Det gjorde jamt Hognestad på sine
visitas-ferder.

Men sjølvsagt vann bispane ikkje koma ikring på skulane., Dei la difor
på prostane å gjera det arbeidet.

Eg fekk bod frå Hognestad å fara ikring i Hardanger og Voss prostedøme.
Det fall laglegt for meg av di eg hadde Jon Mannsåker til hjelpeprest.
Eg vitja fleire vender alle folkeskulane i heile prostedømet. På Voss
og i Odda med sine by-skular var eg i kvar einaste klasse. Det vart i
alt fleire tusen skuletimar. Eg lydde på lærarane halve timen, og tok
so fat og snakka med borni. Dessutan heldt eg barnegudstenester i alle
kyrkjer, med foredrag etterpå for foreldri. Eg heldt lærarmøte med
foredrag og ordskifte og selskaplegt samvær. Og so heldt eg foredrag i
ungdomslagi um kveldane. Det vart lange prostevisitasar fleire veker i
senn i kvart prestegjeld.

Men frå 1925 drog Staten inn alt skyss-verderlag til prostane. Einaste
var at bispen fekk løyve å ta prosten67

med seg der det var korne ein ny sokneprest: den nye mannen trong
grundigare ettersyn, heittest det. Hognestad bad meg elles vera med på
eigen kostnad. Det gjorde eg fleire vender. Det hev vist seg det var
eit tap for etter-syni med kyrkjebøkene når ikkje prosten var med. Ein
bisp hadde so mykje anna å taka vare, han vann ikkje saumfara bøkene
skikkeleg.

Nynorske preste-attestar fekk Hognestad laga. Alt fyrste gong eg var
med han, på visitas i 1918, heldt han på med dei. Og nynorsk altarbok
og nynorsk tekst-bok kom ut, etter tiltak av Hognestad. Nynorske
kyrkjebøker gav Olaf Norli ut, etter saumfaring av Hognestad og
Støylen. Dei var gode rådsmenner for Kyrkjedeparte-

mentet dei tvo, i alle slike saker.

#

Eit stort tiltak heiter «Nynorsk salmebok».

Gustav Jensen hadde etter pålegg laga utkast til ein ny Landstad. Endå
Gustav Jensen var den beste mannen til eit sovore arbeid, leid utkastet
hans av mange lyte. Departementet sette ei nemnd til å saumfara
utkastet. I nemndi var mål-prestane Johs. Barstad og Anders Hovden med.
Den revider a salmeboki vart godkjend til kyrkjebruk 15. februar 1924.

Men då hadde Støylen Og Hognestad og Hovden «Nynorsk salmebok» mesta
ferdig. Ho vart godkjend 18. desember 1925, den dagen kyrkjeministeren
Ivar Tveiten fyllte 75 år.

Det viste seg snart at denne salmeboki høver best for mesteparten av
folket vårt.

f68

Reformasjons-salmen av Blix hadde eit vers som alt Gustav Jensen strauk
i sitt utkast: verset um dansk mål i Noreg. Sjølvsagt var det stroke i
«Landstads reviderte». Men det stod i «Nynorsk salmebok». Ein
freds-apostel bad dei strjuka det. Han kom eins ærend til Bergen til å
få Hognestad med på det. Hognestad sa nei! det verset skal stå! for det
er den skire sanningi. Men Støylen og Hovden samtykte, og verset vart
difor stroke i næste utgåva. Verset lyder so:

Kyrkja då fekk munn og mæle,^ løyst frå tvang og tungeband. Folk no
kunde syngja sæle Herrens lov frå fjell til strand. Songen då på Noregs
tunga klang som klokka med ei sprunga, ljoda ikkje reint frå lunga,

men med røyst frå framandt land. #

Det var sårt at biskop Hognestad laut leggja staven ned so snart. Men
han låg og smilte i si kista. «Eg hadde aldri tenkt døden kunde vera so
vakker,» skreiv dotter hans til meg.

Dei bøkene Hognestad gav ut, bør finna vegen til alle heimar i Bjørgvin
bispedøme. Sers nemner eg «Kyrkja er mor», med nokre av dei beste
utgreiingane han gav oss munnleg og skriftleg. Ei preikesamling er
utkomi, med dei vektige, tanke-vekkjande, klår-tenkte, friske og varme
preikene hans; ei preikebok for tenkjande kristne. Dei gjev oss mannen
slik han var.Vidsyn og trongsyn

Hjå eitt og same menneske kan det finnast vidsyn og trongsyn jamsides.
Hjå vidsynte sørfjordingar kan ein møta trongsyn når det gjeld den
veldige heims-rørsla me kallar heidningmisjonen. Til orsaking hev sume
skulda på at målsmennene som bar saki fram, lite maktast gjera det
vidsynt nok. Men det strekk ikkje til.

Frå fyrstundes var Niels Koren, Johs. Aga og Johs. Bleie med og skipa
«Ullensvang Sogns Missions Forening» 15. desember 1850 på sjølvaste
Ullensvang prestegard. Dei samla inn pengar til misjonsarbeidet. Dei
hadde sine utsendingar på større misjonsmøte. Årvisst heldt dei
gudstenester i kyrkjene med ofring til misjonen. Dei heldt fram soleis
i 40 år. Kvinnelag i grendene arbeidde og seide sitt arbeid til inntekt
for misjonsselskapet. Og dei tinga 12 eksemplar av «Norsk
misjonstidende», som

dei spreidde kring i grendene. Men so dovna det av.

#

Det sa seg sjølv at Jon Mannsåker var ein varm misjonsven. Kona hans
var fødd og uppvaksi på Madagaskar; mor hennar var syster av
misjons-hovdingen Lars Dahle. I eit foredrag på Krossvoll sa Mannsåker:
«Kan henda ein gong når Ibsens og Bjørnsons namn er7C

gløymde, vil heimssoga prisa det som norske misjonærar hev gjort på
Madagaskar.»

Eg var uppvaksen i ein heim der misjonsarbeidet stod høgt. Frå
barndomen var eg kjend i misjonssoga vår. Ei tid hadde eg jamvel tenkt
på å verta misjonær; det vai helst nervane mine som la seg i vegen. Min
gode ven Johs. Johnsen sa elles til meg, med sitt intuitive klårsyn: du
skal vera heime!

Det fall naturlegt for meg å slå til ljod for heidning-misjonen. Ein
gong sa eg i eit foredrag på Krossvoll: «Det arbeidet fleire av våre
landsmenn hev gjort på misjonsmarkene, kan hugheilt nemnast jamsides
det Fridtjof Nansen og Roald Amundsen hev gjort.» Då var det ein i
flokken som sa høgt nei.

Krinssekretæren presten P. Dreyer tala saki her i fjorden med god
verknad. Endå meir verka det når misjonærane

våre vitja oss. Sers lyt eg nemna Johs. Johnson.

*

Det var Ullensvang folkeakademi som fekk Johnson hit. Heradsgartnar
Einset var formann i folkeakademiet. Han var glup til å få tak i
talarar: generalsekretær Chr. Lange, professor Fr. Paasche,
landbruksdirektør Hirsch. Lange møtte på ei sumarstemna etter fer di
si; han sa han hadde snaudt nokon stad tala for so vakne folk som her.

Johs. Johnson heldt foredrag um «animismen», den gamle religion på
Madagaskar og andre stader. Folk lydde, og gøymde: dei fekk nytt syn på
det som trælkar heid-ningfolki, og som ropar til oss kristne um hjelp.
Det var ovgildt at Johnson kom til Sørfjorden fyrr han døydde. Han
levde snaudt eitt år lenger.

Det er ålkjent at han fekk eit brev frå hovudstyret i Stavanger same
morgon han døydde. Han hadde skrive7i

ei bokmelding i eit skuleblad um professor Michelets bok «Fra Moses til
profeterne». Der streka Johnson under at mykje ramla av det ned-ervde
synet på det gamle testamentet. «Kristelig Ukeblad» kom straks med eit
ukristelegt stykke, og spurde kva Det norske misjonsselskap sa til
dette, at ein misjonsprest gav seg i lag med dei moderne teologane. Frå
«anseetle misjonsvenner» fekk so hovudstyret varsels-brev: dei vilde
ikkje stydja eit misjonsselskap som nytta slike tenarar. Manns mod
vilde ha svara: «Um me ikkje er einige med Johs. Johnson, kan me aldri
slå handi av so trufast ein tenar. Vil de misjonsvener snu ryggen til
oss av den grunn, fær de i Guds namn gjera det.» Soleis svara biskop
Støylen misjonsvener han kom i ordskifte med.

Johs. Johnson var heilt ortodoks grundtvigsk lutheran, attåt at han var
ein strålande forkynnar av vidsynt kristendom. I fleire år skreiv han
sundagsstykke i «Morgenbladet». Eg veit mange vakne og vaksne kristne
gledde seg til de' stykki. Andaktsboki hans og andre bøker han gav ut,
bar vitnemål um hans sterke, varme og vetuge syn på livet. Han var ein
av dei som la nytt land under Jesu Kristi herrevelde. Uredd møtte han
upp og tala Jesu Kristi evangelium ved alle høve. I Studentsamfundet i
Oslo tala han ein kveld. Dei som lydde på, var gripne. Men dei vilde få
klårlagt fleire tvistemål. Dei spurde kva Johnson meinte um
«jomfru-fødselen og Kristi legemlige opstandelse»? Johnson svara klårt
og greidt: «Jesu legemlige opstandelse har så mange troverdige vidner å
støtte sig til, at jeg trygt kan tro det er sant. Jesu underfulle ophav
har selvsagt ingen vidner; men Jesus er for mig så underfull at jeg
godt kan tro han er blitt til på en annen måte enn alle andre
mennesker.»

Johnson vart vald til misjons-biskop eller tilsynsmann72

på Madagaskar etter dr. Borchgrevink; misjonærane der ute hadde ålmenn
tillit til han.

Og den mannen fekk brev frå hovudstyret um å draga seg attende for dei
«anseede misjonsvenner »s skuld! Det var ikkje verdt han møtte på
generalforsamling det året! Um han framleis styrde ungdomsbladet «Kamp
og seier», vilde det vera klokt å strjuka namnet hans!!

Johs. Johnson sleit seg ut på misjonsmarki. Dokteren nekta han å fara
ut att. Til bisp i Oslo etter Bang hadde Johnson mange røyster, og
vilde truleg fenge det bispekaliet, hadde helsa hans vore betre. Ein
mann som Thv. Klaveness arbeidde for hans bispeval: vi vil ha liv til
topps! skreiv han. I staden vart Johnson rektor ved det
praktisk-teologiske seminar, og fekk sine tvo siste leveår setja kveik
i mange prestar.

Det er til æra for Lars Dahle at han våren 1916 ikkje greidde å dryfta
med Johnson den vanskelege saki frå hovudstyret; då han såg kor veik
Johnson var, tagde han seg.

Sameleis viste Lars Dahle meir vidsyn og meir hjartelag enn dei
«anseede misjonsvenner», då dei klaga rektor Olden for kjettarskap. «En
slik mann vil intet misjonsselskap skille sig av med,» skreiv han. Men
trongsynet vann. Olden laut slutta! Eit tap for misjonsselskapet var
det og at Reichelts buddhistmisjon kom til å skilja seg ut. Det var
hard sensur i dei åri. Trongsyn i sjølve hovudstyret !

#

Frå 1916 kom joleheftet «Glade jol» ut på nynorsk. Det var den varme
misjonsvenen sokneprest Mohr i Bergen som styrde med det, og fekk meg
til å greia den nynorske utgåva. Ho vart spreidd millom norsklynde
folk73

og gav tildriv til aukande misjonssans. Skade var det at det frå
ekspedisjonen i Stavanger vart gjort so liten reklame for den utgåva.
Ekspedisjonen sende bokmåls-utgåva til melding i målbladet «Stille
Stunder». Bokhandlar A. Ulle-stad på Voss, som tinga ioo nynorske, fekk
ioo på bokmålet. Verst var det at det vart putta nokre eksemplar av
bokmåls-utgåva innimillom dei nynorske, so kjøparane kom og klaga. Eg
skreiv til Lars Dahle og spurde beint ut um det var sabotasje?

Misjonsprest Einrems bøker hev vorte lesne av mange hardingar, og hev
skapt interessa for misjonsarbeidet, friske og menneskelege som dei er.

Mesta årvisst vitja misjonærar Ullensvang og fortaldc frå
misjonsmarkene, frå Madagaskar, frå Kina, frå Zulu. Misjonsprest A.
Olsen, bror til professor Magnus Olsen, var med i Sørfjord på møte i
alle grender det året det var umfram-pengeinnsamling til Det norske
misjonsselskap. Me fekk inn yver 2000 kr. her i prestegjeldet då.

Santalmisjonen hev havt sine målsmenn til å arbeida i Sørfjorden.
Bjørnsons dikt til Skrefsrud opna hugen hjå mange til samkjensla med
misjonen i Santalistan.

Buddhistmisjonen fekk straks vener i Ullensvang, fram-

boren som han vart av folkehøgskulane i landet.

*

I 1919 fekk eg i stand eit misjonskurs i tri dagar på Hordatun. Tvo
hæve misjonsprestar heldt upplysande foredrag um folk og folkeliv på
Madagaskar. Året etter var det sameleis misjonskurs i Ulvik. Foredragi
galdt Kina og misjonsarbeidet der; talarar var den nye
generalsekretæren, dr. Nilssen, realisten misjonsprest Arthur
Hertzberg, og frå Kinaforbundet P. Eikrem. Dessverre skyna ikkje
bygdefolki det vidsyn som opna seg på desse74

misjons-kursi, det møtte ikkje mange av dei. Då me til 1920 fekk eit
misjonskurs på Voss, med Zulu til emne, vart råma sprengd: møtet gjekk
upp i vanleg møte-skikk.

#

I 1937 kunde kvinnelaget i Opedal høgtida 70-års-jubileum. Det levde
enno gamle som mintest då fru Irgens kom til skulestova i Opedal i lag
med husmannskonene på prestegarden; dei hadde rokk med seg, og sette
seg til å spinna, plent som fru Gustava Kielland tok til i Lyngdal. Det
var berre skade at fru Irgens på kvinne -møti kunde finna på å lasta
folkehøgskulen og grundt-vigianane. Marita Helleland, den varmhjarta
frilynde kvinna, reis då upp og gjekk sin veg.

Til 70-årshøgtidi kom misjonærfrua Betty Hodneland. Ho tala i alle
kyrkjene og i alle grendene. På festen på Hordatun heldt ho eit vidsynt
foredrag um klufti millom Aust og Vest. Det foredraget kom seinare i
minneskriftet «Sæden som bar hundre fold». Dei som lydde på foredraget,
sa: næste gong fru Hodneland kjem, fær ho fullt hus. Men næste gong er
ein «skjelm». Det var ille det møtte so få på festen.

#

Ein motgrunn mot heidning-misjonen lyder so: me hev heidningar nok her
heime. J. J. Jansen segjer ein gong: dei som kjem med den motgrunnen, g
jer dei noko for å umvenda heidningane her heime? Nei. Det er same
misjonsfolk som driv både indre og ytre misjon.

Den kristne kyrkja lyt vera ei misjons-kyrkja. Takksam er ho for kvar
kristen som vil hjelpa til. Misjonsfolket er eit heiders-namn for
kristne menneske.: t. K:

Frå fyrstundes hev indremisjonen i Noreg vore ei lækmanns-rørsla, i
strak lina frå H. N. Hauge til våre dagar. Det er til liti æra for
prestar at dei hev arbeidt imot lækpreikarane. Det er til likso liti
æra for læk-preikarane når dei hev arbeidt imot prestane. Eit
visdomsord sa ein gamal kristen på Sørlandet: det kan ikkje vera Guds
vilje at prestar og lækpreikarar riv ned på kvarandre. Men motsetnaden
kjem lett. I alle religionar kjem prestar og profetar i strid. Prestane
er konserva' ive, skal halda tradisjonen ved lag. Profetane er
radikale, kjem med nye utsyner.

Trongsyn er det hjå dei som mismæter indremisjonen. Dei trufaste
lækmenn skal me minnast med takk, som samla folk um Guds ord, til
vekkjing, og til uppbyggjing. Organisasjonen av indremisjonsfolk hev
etter kvart teke seg av alle greiner av kyrkjelegt arbeid:
ungdomsskular, lærarskular, jordbruksskular, gymnas, teologisk
fakultet, gemleheimar, fiskarheimar, sjømannsheimar, hcspitalskip.
Organisasjonen hev fenge større og større makt. No freistar han få
styret i sokneråd og bispedømeråd. Jamvel i Stortinget hev
indremisjonsfolket fenge sine represen-tantar. Men det er får legt med
mykje makt. Det spør st kva ånd som kjem til å råda.

11921 heldt samskipnaden for Voss, Hardanger og Sunn-hordlands
indremisjon årsstemna si i Ullensvang. Ho vart vel motteki. Nokre
gauke-strek av fulle ungdomar reknar eg ikkje. Alle tilreisande fekk
hus og kost. Mannsåker opna Hordatun for dryftings-møtet.
Kyrkjetilsynet gav løyve til å bruka kyrkja. Eg var sensor på Stord
lærår -skule nett då. Mannsåker helsa stemna velkomi med ordi: «Eg
skjemmest ikkje ved Kristi evangelium; ei kraft til frelsa er det for
kvar som trur.» På ein bedehusfest på Storden etterpå råka eg nokre som
var heimatt-komne fråstemna. Dei roste gjestevenskapen, men kom med
kritikk yver kristendomen i Ullensvang. Mannsåkers tale nemnde dei utan
nokon varme.

Då eg kom heim, fortalde folk at ein emissær hadde sagt: Her hev vel
aldri vore so mange kristne i Ullensvangs-kyrkja fyrr. Og folk hefte
seg ved at stemna bad for Framnes ungdomss"kule, men ikkje for
Hardanger folke-høgskule! I det heile hadde den sjølvgode åndi skræmt i
staden for å lokka.

Elles hev eg møtt mykje skynsemd hjå indremisjonsfolk i Hardanger. Ein
emissær sa: mitt program er «fyll institusjonene». Det felt-ropet vart
laga av Johs. Johnson. Han såg den veldige skilnaden millom
arbeidsmarki i heidningland og arbeidsmarki her heime.

Det er ikkje sant at me hev heidningar her i landet. Me hev fråfalne
kristne! og det er på ei vis endå verre. Men dei hev kristen kunnskap
og kristen arv. Det ei grunnlag å byggja på i alt som heiter indre
misjon.Dionysos med vinlauv-kransen

Fru Ingeborg von der Lippe Konow budde kvar sumar i Ullensvang.
Sørfjordingane rekna henne millom sine eigne. I ein heil manns-alder
hadde dei lært å kjenna hennar varme hjartelag og hennar lysande
intelligens.

På avskilsfesten for sokneprest Olafsen i 1913 baud dei på sterkt
hardanger-øl. Av den grunn streika good-templarane. Einaste Jon
Mannsåker møtte. Han kom snart i ordskifte med fru Konow. Ho la ut si
livs-syn: det er feststundene i livet når me dyrkar vinguden Dionysos.
Festferdene med vinlauv i håret gjev inspirasjon, løyser tungebandet,
opnar hjartedørene. Eit lite rus er noko av «himmelens salighet».
Fråhaldsfolket vil ta frå oss venleiken i livet!

Ein gamal sveinkall stod og lydde. Då ordskiftet slutta, gjekk han burt
til henne: «Gud velsigne munnen din, fru Konow! eg skulde gjerne kysst
deg med min munns kyss!» Då Mannsåker fortalde meg alt dette, la han
til: «So intelligent eit menneske som fru Konow skulde ha skyna kva det
kunde vorte av den sveinkallen um han ikkje hadde lege under for sterk
drykk.»

I eit foredrag tok eg emnet upp: Eg peika fyrst på kor innestengd
nordmannen kan vera, kor tungt han kan ha for å opna seg, og korleis
eit lite rus kan opna for78

kjenslene, so hjarta vermest og tungebandet losnar; i sovorne stunder
kjenner han seg frigjord og sæl. Men — den utløysingi er falsk. Det
kjem ein «dag derpå» med ein reaksjon som stengjer kjenslelivet inne
meir enn fyrr. Det verste ved fylli er ikkje at ein hamnar i
vega-veiti, det hender sjeldan i Sørfjorden! heller ikkje at ein kjem
heim og skam-fer kona og born, det har snaudt hendt i Sørfjorden! Det
verste er likesæla dagen derpå, likesæla som makt-stel hugen og døyver
framtaket. Fyrste gong ein gut hev vore full, vil eitt av tvo henda:
anten tregar han, det skal aldri henda meir! eller han gjer seg hard og
sputtar: eg er like god kar for det!

Ein mann hadde tillyst møte i same lokalet etter mitt foredrag, etter
eg var faren heim. Han lydde ikkje på mitt foredrag. Like vel heldt han
mot-foredrag til å døyva fråhalds-rørsla.

Ja mothugen mot totalistane var djup og sterk i Sørfjorden. Jamvel ei
goodtemplar-kvinna åtvara meg: du må vera varsam med åtak på fylli! i
den vegen toler dei ikkje mykje her i bygdi!

#

Men kor kunde eg tegja meg ?

Totalist var eg frå I5årsalderen. Sokneprest Herman Lunde størde meg
til det med sine foredrag på Risør bedehus. I gymnas-åri budde eg hjå
den vyrdelege totalist-hovdingen H. C. Anderssen i Drammen. I
gym-nasiast-lagi hende det eg var den einaste som var edru! hadde eg
ikkje vore totalist, vilde det truleg gjenge meg som hine.

I student-åri var eg millom fråhalds-studentane. Me vart fleire vender
bedne til kvelds hjå dr. Oscar Nissen. Der høyrde eg fru Erika Nissen
spela Holberg-suiten av79

Grieg straks han var utkomen. Der var eg til stades då Oscar Nissen
fyrste gong tona flagg imot kristendomen; han hadde fyrr vore sterkt
gripen av misjonær Skrefsrud.

I samlags-striden i 90-åri var eg aktiv agitator. Eg stod på eit bord
på torget i ein by ein sundag ettermiddag og tala for fleire tusen
menneske. Mange rørande bilete minnest eg frå samlags-striden.
Drikkarar kom og putta sitt nei i urna med skjelvande hender. Konene
deira sa «i Jesu namn» då dei putta setelen i urna. I ein by der
samlaget vart ned-røysta, song folkehopen på gata «Vår Gud han er so
fast ei borg»; jamvel borgmeisteren fekk tårer i augo. I ein by der
samlaget ikkje vart ned-røysta, gjekk dei unge gutane og gjentene og
ropa: bi um fem år! då fær me røysterett! då skal det ned!

At samlags-striden snudde seg hin vegen, var lite å undrast på. Folk er
snare til å snu. Agitasjonen for friåre rusdrykk-sal hadde mesteparten
av pressa med seg. Rusdrykk-kapitalistane skydde ingen ting.

«Dei ofrar kjende, dei ofrar kjære, dei ofrar samvet og elsk og ære,
dei ofrar sanning og sæle-von, dei ofrar far, og dei ofrar son.»

Eg veit um eit tilfelle, då det var kome inn i eit storblad i Oslo ein
knakande god artikkel mot samlags-trafikken! bladstyraren fekk trugsmål
frå aksje-eigarar i bladet: slike artiklar måtte han aldri meir taka
inn!

Dei agitera med smog-handelen, og vilde ha det til at forbod skapar
lovbrot! Og mange beit på d.t agnet. Eg veit ein høgvyrd prest, han var
ein bra mann og ein klok mann, men han røysta mot samlaget i 1893,
røysta8o

det upp att i 1898, vilde so ha det vekk att i 1903! slik kan ein
intelligent mann vingla! Og det var i tusenvis som var like ustøe.

#

I Telemark stod eg midt imot straumen. På Voss var eg med og fekk
fleirtal av totalistar inn i heradsstyret. Der var eg jamt saman med
slike totalist-kjemper som P. Eiesland og Lars Abrahamsen. I Oslo
arbeidde eg saman med Peter Hognestad. Det var han som peika på kor
Guds Ande fri-gjer den inne-stengde nordmannen heilt og fullt, so
hjarta vermest og tungebandet verkeleg losnar. Han viste til ordi av
Paulus i Efesarbrevet 5, 18: fyll dykk ikkje med vin! men vert fyllte
av den hei-lage Ande! Eg hadde fyrr tykt den samanlikningi var simpel.
Hognestad viste meg kor den motsetnaden var genial.

Alt fyrste kvitsundagen i 1914 tok eg bladet frå munnen: de skynar då
vel kor rasande me kan verta på denne syrgjelege drykken som skjemmer
og øydelegg mange menneske! Etterpå kom Oddmund Børve og takka meg. Han
hadde nett snakka med gamle Oddmund Sexe, brorson til professor Sexe.
Jau han hadde vore velnøgd med preiki. «Men kva segjer du um det Anker
sa um drykken ?» Jau det var bra det og.

Ein av lærarane i Ullensvang hadde råka upp i slagsmål i fylli, so han
jamvel laut skofta skulen. Frå folk i krinseo kom klagemål yver
læråren, skuledirektør Vevle laut inn og rettleida. Han sa til
sørfjordingane: «De ligg femti år tilbake her i fjorden i dette
stykket!»

I november 1914, etter heims-krigen tok til, høyrde eg gjete det var
kome kasser i land med jole-brennevin. Ein sundag i Ullensvangs-kyrkja
etter preiki la eg fram:8i

«Ei sak lyt eg få lov å nemna, utan at de tek det ille upp. Eg høyrer
her hev kome i land kasser med sprengstoff som vil skjepla j olefreden
i bygdi. Eg vil be at de alle ser etter frå kjellar til loft. Og finn
de ei sovori kassa, so hiv henne på sjøen! då vil de vera tryggare på
ei god jol.» Eg hadde ikkje anna att for den bøni enn at sume kalla
brennevinet sprengstoff: vil du ha eit glas sprengstoff?

#

Eit mislukka attentat på hovdingen Sven Aarrestad er ål-kjent. Det var
«Aftenposten» som kom med eit ufjelgt åtak på han, vilde sakte
øydeleggja totalist-arbeidet til topps. «Aftenposten» fekk domen mot
seg. Aarrestad stod sterkare enn fyrr. So ufysi som skuldingi var,
gjorde injurie-saki berre godt for edrugskaps-folket. Men nokre år
seinare, i 1915, tok «Aftenposten» hemn. Aarrestad hadde i eit foredrag
på Voss nemnt statistikk frå fylli i Oslo. «Aftenposten» skulda
Aarrestad for lygn. Dessverre vart prosessen førd i sjølve Oslo.
Domsmennene var innfødde Oslo-folk. Dei frikjende «Aftenposten». Hadde
prosessen vore førd på Voss, trur eg resultatet hadde vorte onnorleis.
No stod Aarrestad med skuldingi på seg. Han fann han konsekvent laut
søkja avskil frå sitt embete. Trass alt greidde han påkjenningi fysisk,
so han fekk leva og arbeida endå i mange år. Hans minne vil fredast hjå
folket vårt frå Nordkapp til Lindesnes.

#

I 1919 fekk me brennevins-forbodet vårt stadfest ved folke-avrøysting.
Taktikken frå samlags-striden tok seg uppatt. Embetsmennene var alt
anna enn lojale. Dei såg

gjenom fingrane med lovbrot. Og so fekk dei det til at smoghandelen
auka.

«Aftenposten» var so ufin å nemna Peter Hognestad «smuglar-bispen» av
di han tala og skreiv til bate for brennevinsforbod. Det var då Gustav
Jensen fekk fleire vyrde menner med seg til motmæle: «Uansett vårt
standpunkt i forbudssaken finner vi å måtte protestere mot slik
journalistisk usømmelighet.»

Ein dokter skreiv i eit stort Osloblad og gav Lars Abrahamsen skuldi
for at mange i spanskesykja bukka under! hadde dei fenge brennevin,
kunde dei ha berga livet! Han nytta til yverskrift dei ordi Emile Zola
skreiv i Dreyfus-saki: J'accuse! Eg sakar (Abrahamsen for dei mange
nås-fall)! Tenk ein sørfjording fekk nokre karar med seg til å senda
dokteren ei takk! Det gode var at takki kom på ekte dansk, so ingen
skulde tru ho kom frå Ullensvang!

Det var val-år i 1918. Sume røysta mot riksstyret for brennevinet
skuld. Då val-resultatet viste mindretal for riksstyret og ein
utlending spurde Gunnar Knudsen um grunnen, svara han: «Spanske-sykja».

Gunnar var på ferie då dokteren gjorde åtaket sitt. Utanriks-minister
Ihlen var minister-sjef millombels. Han vart so nervøs at han
telegrafera etter Abrahamsen: «Deres nærværelse påtrengende nødvendig.»
Abrahamsen var på ferie-ferd i fjell-traktene millom Telemark og
Setesdal. Han hadde gjeve riksstyret si adressa um noko skulde koma på!
heims-krigen var enno i full gang; det kunde lett henda eitkvart flokut
i utanriks-politikken. Ihlens telegram kom med ekspress frå Dalen i
Telemark til Abrahamsen midt på fjellet. Han skunda seg av stad, gjekk
med full upp-pakking heile notti, so han kunde nå båten på Dalen um
morgonen. Kom han so heim til83

Oslo same dags kveld. Frua hans vart forstøkt. «Det er vel bare
brennevins-forbudet det gjelder!» «De telegraferer da ikke etter mig
for noe slikt?» Jau so var det. Riksstyret løyvde ei halv flaske
brennevin åt kvart vakse menneske i landet! Det skulde bøta på forbodet
og berga stortings-valet! Men Abrahamsen vart liggjande sjuk utetter
hausten. Kanhenda det var ei heppa! Hadde han ferdast på gatene i Oslo,
kunde det beint fram ha spøkt um livet! so rasande var folk på den
mannen. Tvillaust var den harde påkjenningi med ekspress retur det
døgret grunn til sjukdomen. Det vart ein pinn til hans lik-kiste. Han
levde ikkje mange år etterpå. Han søkte seg fri frå riksråds-embetet,
og vart sorenskrivar i Folio eit par år. Men han var merkt av
helseknekken.

Seinare hev Lars Abrahamsen fenge full uppreising i eit strålande
ettermæle. Alle som hadde havt med han å gjera, gav han det vitnemål at
han var ein rett-tenkjande riddarsmann med blankaste skjold. I
Hardanger og Voss vil folk minnast han for hans noble karakter og hans
uredde standpunkt. Serskilt minnest dei på Voss at han gav ein gardmann
800 kr. i mulkt for han i fuliskap hadde fare upp på ein støl og skræmt
støls-gjentene. Fyrr hadde fylli vore rekna for ein «formildende
omstendighet». Abrahamsen meinte ein mann måtte ha ansvar for å drikka
seg full. Departementsfolk i dei departement Abrahamsen styrde, hev
gjeve han stor æra: ein pålitande upartisk og sakleg departements-sjef
med ein fin og hugvarm vilje til å ofra alt sitt for sine plikter og
for sine hugmål. Men han fekk lida for sine hugmål, som tidt
totalistane laut.

Det kom eit atterslag i forbods-striden. Brennevins-forbodet vart
ned-røysta att! Agitasjonen fekk y vert aket. Folk let seg narra til å
tru at meir brennevin skulde84

gjeva mindre fyll! Dei gløymde kor stor smog-handel det hadde vore fyre
forbodet. Dei skyna ikkje at høvet skapar freistingar. Ein landskjend
prest skreiv i bladi um vinen, «den lifligste drikk»! det skulde vera
argument for meir brennevin! Ein lojal embets-stand skulde vandalaust
fenge ende på den ulovlege fylli når fyrst den lovlege fylli var vekk.

*

Mange ungdomar i Sørfjorden hev sett livet til i fyll. «Kor mange
ungdomar vil de ofra til Dionysos ?» Det såg ut som ingen ting muna.
Mesteparten av dei tradi-sjons-bundne sørfjordingar vilde ikkje slutta.
Til kon-firmantane mine gav eg den rådi: ver totalist! då er du trygg!

Eg spurde ein mann: vil du ha skjenk i brudlaupet? Ja dessverre! Du
segjer dessverre? er du nøydd til? Ja dessverre. I brudlaupet fortalde
han at presten refste han for skjenken!!

Få vågar brjota skikken. Æra vere kvar ein som tek striden upp mot
Dionysos med vinlauv-kransen.Dei tvo sokneprestane Olafsen og Olafson

«Han er kje min bror han!» sa Asbjørn um Olaf. Dei hadde same far og
same mor. Faren, Jørgen Olafsen, var stortingsmann, grundtvigian,
diktar, klokkar i Veøy i Romsdalen, innflutt frå Gudbrandsdalen.

Det var meir enn 18 år millom Asbjørn og Olaf den eldste. I ungdomen
var Olaf streng pietist, kom jamt i ordskifte med far sin. Dei yngre
syskini var redde han, han la tyngsla yver heimen, sa Asbjørn.

Dei tvo brørne var i mange måtar ulike. Asbjørn ståka og bråka og
brølte. Det gjorde aldri Olaf. Han var, det me kjenner han, mild og
meir still-farande. Men stemningsmenneske var dei båe tvo. Romsamt
hjartelag hadde dei båe, og vid-femnande interesser. I taler og
foredrag kunde dei båe yta geniale ting. Uvyrdne kunde dei vera kvar på
si vis. Dei kunde segja kva som helst når det høvde. Dei sa det dei
tenkte, um det so kom på tverke.

Eit friskt ver stod det um dei jamt.

#

Asbjørn vart seint prest. Han vart gift til ein storgard i Øysterdalen,
la teologien på hylla, vart stor-bonde, :.kog-eigar, veide-mann,
hunde-kjennar. Jamvel etter han tok preste-tenesta, fekk han permisjon
til å vera domar86

ved eit hunde-sjå; det var einaste gong det hadde hendt ein norsk
prest, sa biskop Støylen.

Han gjekk igjenom mykje fyrr han tok praktisk teologisk eksamen og
søkte seg prestekall. Ei tæringsjuk hus-mannsdotter bar bod til han frå
Gud. Og hanfylgde bodet.

«Du hev mykje ubrukt geistleg energi,» skreiv eg til han då han kom til
Ullvik. Og det hadde han. Han hadde mykje på hjarta, og han gav alt med
raust hand.

Då han fekk sjå konfirmant-korti mine, skaffa han seg maken. Dåjne i
Ullensvang fekk eige «kyrkjeblad», gjorde han upptak til eige
kyrkjeblad i Ulvik. Men han heldt ikkje ut med det bladet. Ein av
lærarane hans sa til meg: Sokneprest Olafson må ikkje stella med det;
då gjeng det hin vegen. So laut eg taka det på meg; det kosta meg yver
700 kr. av mine pengar.

Olafson hadde vanskelegt for å læra disiplin. Lov og bod galdt ikkje
for han som for andre. Han tok seg permisjon fleire vender og søkte um
løyve etterpå. Han kjøpte kyrkjebøker utan godkjenning.

Han åtte heller ikkje disiplin yver tankane. Han kom brått med sine
hugskot.

Midt i «Fader-vår» kunde han ropa: de må kje stå so nær omnen de der
burte!

Midt i ei bøn ved vigsla av ei skulestova i Eidfjord sa han: Ja, det
vil aldri tryta med skuleborn her i Eidfjord, einaste sokni i
prestegjeldet med aukande barne-tal.

Midt i preiki ropa han: den Rostrup! Kaptein Rostrup hadde lova å ikkje
tuta når han kom til Ulvik midt i høgmessa; men ein sundag gjorde han
det!

I bøni fyre ei preik takka Asbjørn for han hadde fenge syn på kva slags
folk det sat i Ulvik heradsstyre!

I Granvin sa han noko av same slaget. Ordføraren skulde med rutebåten
og laut gå midt i preiki. Han var87

snaudt komen ut då Asbjørn sa: se så! der ble han fornærmet !

Ved ein barnedåp tedde det raude merke kring halsen på barnet då
gudmori heldt det yver døypefonten. «Er barnet tatt med tang da?» ropa
Asbjørn. Dei ordi gjekk fjorden rundt i ein annan samanheng. Ja, det
laga seg legendar um Asbjørn Olafson i levande live.

Folk tilgav han alt for hans store hjartelag skuld, og for hans
tankerike taler skuld. Han heldt jamt gode preiker, og det var gjævt
for hardingane.

Jamvel at han var skild frå fyrste kona si og uppatt-gift, tok folk
helst med tol. Livet på Ulvik prestegard hadde aldri vore finare enn i
Asbjørn Olafsons tid.

Han var alltid i godt humør, gjekk jamt og song. I sorg og i gleda
møtte han alltid med varme.

Barnegod var han. Han kunde få ein årsgamal gut til å jubla då han tok
lummeduken kring langfingeren sin: her kjem ein liten skjorte-mann!
Vesleguten lo høgt. Heime hjå meg tok han Bjørn, minsteguten vår, og
sprang rundt bordet og ropa: Bjørn og Asbjørn! Bjørn og Asbjørn!

På preste-møti var han morosam og full av skjemt. Men han hadde
vanskeleg for å halda seg til eit emne. Han kunde spretta upp midt i
eit ordskifte: er det ikke forferdelig at når vi blir 70 år, skal vi
være idioter? Han nådde ikkje 70 årsalderen.

Einaste mannen som kunde aga han, var biskop Hognestad. Når han var til
stades, var Asbjørn meil spak. Men på eit prestemøte der biskopen ikkje
var til stades, slepte Asbjørn seg laus. Han hadde meldt han vilde
halda foredrag um «prestenes borgerplikter». Han snakka um alt anna,
reiv ned på departement og stiftsdireksjon og prost og
landbruksingeniør. «Hvem sikter88

du til?» spurde ein. «Jeg nevner ikke navn!» ropa han. Men adressa var
tydeleg. Tonen var høgstilt, næraste brøl. «Das war eine grausame
Salbe,» sa eg då han var ferdig. «Ja, men det er sant /» brølte han.
Likevel gjorde han beint fram lukka på dette prestemøtet. Det var ei
uppkoma av livs-mod og livs-kraft!

Han elska fjell-viddene, kunde skildra høgfjellet med diktar-flog. Kvar
haust tok han fjell-ferder, der han fann seg heime som auren i vatnet.
Det er vedkjømelegt at ei fjell-ferd i 1930 vart hans bane. Han fekk
ein mage-

sjukdom som på eit halvt år enda dagane hans.

#

Gamle Olafsen, bror hans, levde sin alder ut. Han var åndsfrisk og
arbeidsfør til det siste, eit paradigma på evig yngd. I sitt 89de år
tok han ein augne-operasjon so han skulde få syns-evna heil til
bokgransking og bok-skriving. Men hjarta tolde det ikkje, han slokna
der på klinikken.

Mange bøker fekk han gjeva ut. Serleg vil bygdebøkene hans leva i
minnet: Ullensvang, Ulvik, Kvam, Voss, Veøy.

Andre minne lever etter han i hermer og risper. Legendar spann seg
kring Olafsen. Han var so lettvinn og fjørall både i sjel og kropp at
folk trudde dei utrulegaste segnene um han.

Dei fortalde at han og dr. Garman Anderssen på rundtur til å reisa
Krossvoll-bygget hadde drukke seg fulle, at dokteren kom uppøst på
Olafsens kontor: vet du hvad de sier, Olafsen? de sier at vi drakk oss
fulle burtpå Jåstad ? og at Olafsen svara: ja, gjorde vi ikke det da?
Dokteren sa til meg at det heile var uppdikta. Men folk totte det kunde
høvt at Olafsen hadde sagt so.89

Hjå Jørgen Løvland høyrde eg ei sann soga som truleg er upphavet til
den legenden: Løvland kom til Odda og banka på medan Olafsen las med
konfirmantane der inne. Olafsen fagna Løvland og sende bod med ein av
lesarborni at dei båe kom upp til Jordal etter middag. Der drakk dei
sterkt Hardanger-øl, men var heilt edrue. Dagen etter kom ein totalist
og klaga for dei hadde drukke sterk drykk. «Ja, gjorde vi ikke det da,
Løvland?» Dette er den sanne herma.

Olafsen hadde vore totalist fyrr, men i Ullensvang snudde han. ^

Ei onnor herma lyder so: Olafsen för med rutebåten til Odda, gjekk på
dekket og røykte på snadda si. Ein framandkar som visste han var prest,
kom burt til han: «De røker De?» «Ja, de e da liddeli godt det!» «Vet
De hvad slags tobakk Jesus røkte ?» «Nei, de vet je virkeli ikke. Men
je røker Langaards Portorico, og den synes je e liddeli god den!» Herma
skal vera sann, og ho er so lik gamle Olafsen.

Det fortelst at kapellan Schulz forarga fortalde at ein lesargut hadde
vore på nattesjau: jeg vil ikke konfirmere ham! «Je synes når gutten
finner på slikt, er det best å få konfirmert ham jo før jo heller!»
svara Olafsen.

Ein far kom og klaga yver nattesjau utanfor huset sitt. «Je skjønner
det må vere noen som drar innenfor!» sa Olafsen.

I eit foredrag for ungdomen kunde han segja fritt og beint ut: synes
dere ikke de e gildt å se på de søte gjentene, gutter ?

Fyrr Olafsen kom til Ullensvang, var han med i alt misjonsarbeid. I ei
vekkjings-rid i Romsdalen var han jamvel med på møte heile notti! Gamle
kristne talde Olafsen til rettes for det. Men Olafsen gav seg heilt9°

vekkjingi i vald! Etter han kom til Ullensvang, snudde han.

Ein sundag kapellan Schulz hadde tillyst misjons-ofring, vart han sjuk,
so Olafsen tok heile messa. Då han var ferdig med preiki, klødde han
seg i nakken: «Ja, så skal det være offer til misjonen i dag! Dere vet
jeg har ikke noe tro på det! men så får dere ofre som dere har
hjertelag til da!» Folk lo, og ofra ikkje mindre etter den tilvisingi!

Når ein mann kan snu so heilt som Olaf Olafsen gjorde i fleire saker,
vil ein lett seg ja han er ein vindhane! Men stemnings-menneske kan ein
ikkje døma for di dei skifter standpunkt. Olafsen var ærleg og
vedkjendest si rangsyn. Og han var uredd nok til å alltid segja si
meining.

Han vart meir radikal med åri. Men han miste aldri den faste
grunnvollen i- sin kristendom.

På eit lærarmøte sa han: «Jeg kan fortelle lærerne det står ikke: den
hele skrift er innblæst av Gud; men det står: all skrift som er
indblæst av Gud, er nyttig o. s. v.»

I sakristiet i Odda-kyrkja skreiv han på veggen dei ord: sanningi skal
frigjera.

På eit ungdomsmøte i Ullensvang la han fram nyare teologiske
granskingar. Ved kveldsbordet i prestegarden fekk han ålvorlege
last-ord av ein sørfjording for han reiv grunnen burt under gamal
kristentru. Då reis Olafsen upp og sa: «Jeg vet mig ikke annet til
salighet jeg, enn Jesus Kristus, og ham korsfestet.» «Han var så søt da
han sa det,» fortalde fru Konow. Men so tok ho ordet og viste
sørfjordingen til rettes: «Sognepresten bør være fri for slike angrep
av sine egne gjester!»

I ei samtale millom prestar kunde Olafsen segja: «Darwin har gjort mere
gagn for kristendommen enn91

mange teologer.» «Bravo, prest!» ropa fru Konow som lydde på.

Ei morosam soga hev fru Konow fortalt meg: Krun-prins Gustaf vitja
Ullensvang, i same rennet han var med og høgtida 17. mai i Bergen.
Olafsen hadde duka eit rik dessert-bord på prestegarden, og der møtte
mange bygdefolk. Krunprinsen var folkeleg og prata med dei frammøtte.
Då Gustaf spurde Ingebjørg Helleland: «De har vel ikke sett så store
orlogsskip her i fjorden ?» svara ho: «Å jau, me hev den tyske keisaren
her inne kvart år!» Brita Utne var so fri å spyrja: «Kor lever
krunprinsesso ?» Brita Utne hadde vore i lag med mange storfolk, jamvel
med kong Oscar, so ho var ikkje flau. Då krunprinsen gjekk i ro-båten
og skulde um bord i orlogsskipet, stod Olafsen og Schulz i prestebunad
på bryggja, svinga med flosshattane og ropa hurra! «Det tok seg ikkje
vyrdelegt ut!» sa Halldor Eidnes då han fortalde det. Men so snart
krunprins-skipet dampa ut fjorden, fekk prestane kjole og krage av seg.
Og so slo dei seg laus heile flokken, åt og drakk av dessertbordet, og
vart fjåge. Fru Konow tok ein stav og sprang gjenom romi og song
«Kjerringa med staven». Alle hekta seg på, den høgtidelege gamle
lensmann Johannes Larsson Aga like so vel som den kvirve sokneprest
Olafsen. Frå prestegardskjøkenet bar det ut i gangen. Men då fru Konow
vilde ut på tunet, ropa Olafsen: nei, ikke ut, fru Konow! ikke ut! Han
skyna at bygdefolk som stod der ute, vilde mistyda leiken.

«Og det hadde Olafsen rett i!» sa fru Konow.

#

Han vart landskjend gamle Olafsen både for sin fruktavl og for sine
historiske granskingar. Han skipa tvo legat i Ullensvang fyrr han
slutta, eitt til studnad for frukt-92

dyrking i Sørfjorden, og eitt til studnad for historiske granskingar,
dei skulde båe stå i banken nokre år og samla renter, og so skulde
rentene kvart år etlast ut, til Hardanger historielag eller
soge-granskarar i Hardanger, og til ære-premi for glupe fruktdyrkarar.
Olafsens vitskaplege interesser gav han rom millom vitskapsfolk. Han
fekk på resten kongens fortenestmedalja i gull.

Men meir enn vitskapsmann var han noko av ein kunstnar. Når han var i
beste lag, fekk han inspirasjonar som gjorde han veltalande. Ei stor
stund hadde han då han på Krossvoll-festen i 1903 tala for Bjørnstjerne
Bjørnson. Det var i det heile ein fest som Bjørnson var gripen av. Til
Olafsen sa han etter tala hans: den kom De godt ifra, sogneprest!

Mange vil minnast dei åndfulle spirituelle taler og foredrag Olafsen
heldt ved møte og stemner. På preike-stolen var han derimot tidaste
noko turr, er det sagt.

Større enn både vitskapsmannen og kunstnaren var mennesket Olafsen. Han
var som eit godt barn, eit stort barn, med store barne-augo som skein
av livsgleda.

Det var vanskelegt å verta vond på han. Um han sumtid gjekk og såg
skeivt til ettermannen sin, so lyddest kritikken hans meir som ei
påminning frå ein venleg tuftekall. Det høvde her og å koma i hug at
han var ekte stemningsmenneske!

Kor høgt han elska Ullensvang! bygdi og folket og ungdomen! og
Ullensvang prestegard! Det var synd og skade at ikkje Olaf Olafsen fekk
bu sine siste år i Ullensvang. Men gravi hans ligg her, freda av
heradsstyret for alle tider.Myrke blad i norsk kyrkjesoga

Dei myrkaste blad i kyrkjesoga er forkjetringi og forfylgjingi av
levande kristne. Bannstrålane frå pavestol og andre kjettar-domstolar
vitnar um alt anna enn Jesu Kristi ånd. Her i landet er det nok å nemna
H. N. Hauge, W. A. Wexels, Christopher Bruun, Viggo Ullmann, Frederik
Petersen.

I 1919 og 1921 var det tvo illgjetne møte i misjons-huset i
Calmeyergata i Oslo. Korleis dei som møtte hadde fenge bod um det, var
mangeleis og ymist. Frå Hardanger møtte fem innflutte karar i Odda,
uppnemnde av presten Peder Dreyer i Bergen; dei skulde represen-tera
hardingane!

Det var professor O. Hallesby som fekk møti i stand.

Upphavet var at biskop Jens Tandberg hadde tala saman med professor
Lyder Brun i Bragernes kyrkja i Drammen.

Sokneprest G. H. Krohn opna med gleda kyrkja si for det møtet: der
skulde folk få sjå og høyra at kristne som elles var usams i mangt,
likevel stod saman i vitnemål um den same Gud og Frelsar. Sokneprest
Krohn hadde forresten mange år i fyrevegen vekt mistanke hjå biskop
Heuch på grunn av eit foredrag um «Jesus som menneske».94

Lyder Brun hadde fenge stempel av «liberal» teolog, endå han aldri
nekta noko av kristentrui. Det er verdt å nemna at ein mann som Ludvig
Hope då han eingong høyrde Lyder Brun tala, sa beint ut: «Eg skal aldri
tala ille um Lyder Brun meir! hans kristne vitnemål er ekte og
fulltonande.» Eg veit det hev gjenge fleire sameleis som det gjekk
Hope.

Biskop Tandberg var kjend for å vera ortodoks og konservativ teolog.
Ingen kunde finna på å skulda han for kjettarskap. Men no gjekk han
stad og tala saman med den liberale professor!

Tandberg var formann i styret for Menighetsfakultetet. Fyre møtet i
Calmeyergata vart det valt ny formann.

I brev frå ein av dei som var med i styremøtet hev eg fenge fyrste
hands referat. Tandberg laut kalla saman styremøtet, han opna det og
styrde det. Då røystingi var ferdig og han var kasta, reis han upp,
bukka, og gjekk. Det var både synd og skam. Tandberg var heilhuga ven
av Menighetsfakultetet. Han vilde stydja det av all si makt. Han sa
ifrå at han ikkje nokorleis var tenkt å draga seg att-ende frå
formanns-yrket. Og han tok seg nær av at dei kasta han. Han hadde aldri
i heile sitt liv vore personleg i strid med nokon, han var freds-mann
heilt igjenom.

Det er trulegt at Tandberg ved samvære med erkebiskop Nathan Söderblom
hadde fenge ei vidare syn. Ein av aktørane frå hi sida var so ufin å
skriva offentleg: vi har en tid hatt følelsen av at Oslo bispestol er
blitt et underbruk under Uppsala erkebispestol!

Tandberg fekk banen sin ved denne syrgjelege åt-ferdi.

Den andre Austlands-bispen, biskop Dietrichson på95

Hamar, var komen på svartelista då han i Hålogaland bispeembete tok seg
av ein urettferdig forkjetra ung prest. Den soga var i seg sjølv eit
myrkt blad i kyrkje-soga vår.

Den unge presten, som heitte A. E. Andersen, var utnemnd til
personellkapellan hjå den residerande kapellan Bøckman i Drammen. Ved
prestevigsla preika Andersen. «Kristelig Ukeblad» fann preiki hans
rasjonalistisk og sette Andersen i gapestokken. Bøckman vart skræmd og
tok avskil. Andersen vart soleis arbeidslaus. Preiki fekk han prenta i
eit storblad. Det var ei gåta korleis «Kristelig Ukeblad» kunde lukta
kjettarskap i den preiki. So tok biskop Dietrichson på Troms og gav
Andersen ein ny sjanse i eit hjelpeprestyrke. Det gjekk godt. Andersen
hev seinare gjort rett og skil for seg i preste-tenesta, i Røldal, i
Sannidal og i Tinn. No heiter han prost A. E. Hedem.

#

Møtet i Calmeyergata i 1919 var eit fanatisk folkemøte som i mangt
minte um politiske møte i 80- og 90-åri. Kva seg jer du til det, at
møtelyden skrapte med føtene då biskop Hognestad freista ein
rettferdigare synsmåte. Han meinte dei burde skilja millom fornektande
prestar og prestar som heldt fast ved heile den apostoliske trui. Det
vilde dei ikkje. Vedtaket på møtet gjekk ut på å boikotta alle
«liberale» prestar utan skilnad.

Endå kvassare vedtak gjorde næste Calmeyergate-møte i 1921: dei skulde
boikotta alle prestar som ikkje vilde vera med på vedtaket i 1919! Det
fekk straks fylgjer fleire stader. Bedehus-styri stengde bedehusi for
sine eigne prestar. Biskop Støylen lasta bedehus-styri for dette,96

offentleg på visitas-ferdene. Dermed kom han med ein gong på
svartelista!

Det er ålkjent at mange som gjekk med på aksjonen i Calmeyergata,
seinare hev trega på det. Men dei tvo møti skapte yver heile landet ein
atmosfære av mistru og mistanke som gjorde stor skade.

Det skulde ikkje stort til fyrr heilt ortodokse prestar fekk plakaten
«liberal» på seg. Eg nemner berre sokneprest Erling Grønland. Ei
truande kvinna i Oslo sa til meg i 1926: «Jeg tillater mig å høre
Grønland, jeg får alltid så meget av hans prekener; men jeg har fått
andre kristne på nakken fordi jeg hører en liberal prest!» Grønland
fekk i stand eit fredslag av prestar, eit romslegt prestelag som tok
imot medlemer frå alle kantar. Det prestelaget vilde samla og femna um
alle. Det gjorde ei god gjerning millom dei tvo utkantane.

*

Sjølv fekk eg plakaten «liberal» på ryggen min, likso urettferdig. Ei
beisk kjenning av forkjetringi fekk eg alt i 1920 då eg heldt ei heil
visitas-veka. i Nesheim kapell-sokn i Eksingdalen. Evanger-presten pla
koma dit fire gonger um sumaren. Konfirmantane der uppe gjekk for
presten i tri år! Eg las med konfirmantane kvar dag den veka, og gav
dei skriftleg uppgåva: kva var det Jesus vilde? Eg heldt skulevisitas,
barnegudstenesta, og guds-tenesta for heile kyrkjelyden. Dei møtte mann
av huse. Men eg kjende ein kald-gufs imot meg. På heimvegen nemnde eg
det med ein vosselærar som nett kom frå Nesheim-sokni. Han svara: «Det
var kje so rart! Klok-karen der uppe hadde fortalt at prosten var
liberal.» Difor lydde alle i kyrkja med mistanke.97

Nokre år seinare sa Evanger-presten til ein emissær: prost Anker er
ikkje liberal. Då fekk emissæren tårer i augo: tenk at Evanger-presten
ogso bøygde kne for Baal!

Ja det var vondt.

På eit møte i Sunnhordland hadde ein emissær nemnt namnet mitt og
skulda meg for å nekta Kristi guddom. Eg hev vitne på det. Men då eg
skreiv til han og kravde

han til rekneskap, vreid han seg undan som ein ål!

#

Verste bolken av forkjetring og forfylgjing kom då Jens Gleditsch vart
utnemnd til biskop i Nidaros. Hallesby stempla Gleditsch «liberal», og
vilde få alle dei andre bispane til å nekta han bispevigsla.

Det vart jamvel skrive um å få erkebiskop Söderblom til å bispevigja
Gleditsch. Og mange helsa den løysingi med gleda: dermed kunde me her i
landet få «apostolisk suksesjon» for våre bispar og prestar, noko me
hadde sakna sidan reformasjonen.

Det såg ut som dei norske bispane bøygde seg for Hallesby? Einaste var
biskop Støylen. Han sa seg viljug til å bispevigja Gleditsch. Han
visste at Gleditsch heldt fast på heile den apostoliske trui; at han
elles i mangt vilde lufta ut på det gamal-teologiske myrkeloftet, var
ingi.fornekting. Sokneprest C. H. Krohn skreiv i bladi at han kjende
Gleditsch godt både frå Arendal og frå Oslo, og visste han ingen
fornektar var.

Gleditsch gjorde godt arbeid i Nidaros bispedøme. Han vart vel motteken
av alle rett-tenkjande trønder. Frå ei stemna av høgskulefolk sende me
i Ullensvang hugvarm helsing til bispevigsla hans.

7 — Anker: Prest og prost.98

Men sjølvsagt tok han seg nær av forfylgjingi. Han møtte mistanke
jamvel på visitas-ferdene: «Det er ein Guds straffedom at vi har fått
ein ranglærar til bisp!» Ja det var ikkje undrande at Per og Pål tenkte
og tala slik, når hovdingane gjorde det same. Det er serleg vondt å
koma i hug at uppbyggingsbladet «For Fattig og Rik» skreiv slik um
Gleditsch etter han hadde teke bispetenesta, og soleis beint fram
under-grov arbeidet hans. Freistingi var stor for bladstyraren av
uppbyggingsbladet å agitera upp dei 50 ooo tingarane bladet hadde!

På ein visitas kom ein lærår med same åtak på sin biskop: vi kan itt
vent at folk vil gå i kyrka når vi har ein ranglærar til bisp!
Gleditsch bad han prova det. Læråren tok då upp or lumma si ei bok med
sitat av liberale teologar, ei sitat-sprøyta heilt i smak med
sitat-sprøytene frå den politiske striden i 80- og 90-åri! Det var
ikkje godt å møta slike åtak som blanda sanning og usanning i hop. Det
heitest at Gleditsch sette seg utan å svara den læråren; det vilde vore
eit langt lereft å bleikja. Men folk fekk det til at Gleditsch kjende
seg saka. At han altfor tidleg vart arbeids-ufør og laut slutta, tok
ogso folk for ein guds-dom!

*

Um eg i mangt er usams med professor Hallesby og hans teologiske og
kyrkjelege meiningar, hev eg per-sonleg stor vyrdnad for han. Han er ei
veldig kraft, og ein framifrå forkynnar, som eg tidt gleder meg ved å
lesa.

Eg skynar og godt at Hallesby og dei andre kjettar-domarane kunde verta
upp-øste yver dei som nekta grunnlaget for jole-evangeliet og for
påske-evangeliet.99

Når sitat-sprøyta kom med sovorne fråsegner av fornektarane, laut me
alle sanna: det er ei stor sorg! og ei stor synd! slik fornekting
skulde aldri høyra heime anten ved det teologiske fakultet eller ved
altar og døype-font.

Men det ukristelege i forkjetringi kom u-sminka fram når ho ikkje
skiide millom dei som nekta og dei som trudde!

I eit foredrag på Framnes i Kvam tala eg imot all «umenneskeleg
kristendom», og hefte meg serleg ved den stygge forkjetringi av levande
kristne. Eg nemnde at ein harding hadde sagt til ein prest: me hev
hunde-nase me kristne! me luktar kven som er ein sann kristen og kven
som ikkje er det. Ja dei fekk tilnamnet «Herrens hundar» (Domini canes)
dominikanar-munkane i sin inkvisisjon!

Hug til å råda yver annan-manns samvet er stor hjå mange. Dei nyttar
skræmsler, trugsmål, terror enno i dag likeso vel som i
inkvisisjons-dagane.

At unge teologar skriv seg inn ved Menighetsfakultet for å få betre
voner um prestekall, er tilgjevande. Det skal mod til å vera teolog frå
Universitetet, takk vere agitasjonen.

Det høyrer med til dei myrke blad i norsk kyrkjesoga at prestar frå
Universitetet enno i dag vert mistenkte og møtte med mistru.

I Haram på Sunnmøre fekk dei ein ny prest som var kandidat frå
Universitetet. Den stiftskapellanen som hadde styrt Haram soknekall i
millomtidi, kunngjorde utnemningi frå preikestolen soleis: «Ja nu må
alle troende kristne i Haram be til Gud for den nye presten sin; han
kommer fra selve smitte-kilden for den liberale teologi.» Det gjekk
elles bra med den nye presten. Han vann100

snart tiltru, endå det kneip stygt frå fyrstundes. Han hev vorte
landskjend sidan. Han heiter Leonhard Tafjord.

Men den bøni dei skulde be for han, minner um fyrste
Calmeyergate-møtet. Der vart og kunngjort: no vil me be ei still bøn
for dei liberale teologane. Undrast kva slags bøner det vart?Folkestyre
i folkekyrkja

Frå kyrkjekommisjonen 1908 låg tvo lov-framlegg ferdige, eit
mindretals-framlegg til fri folkekyrkja, eit fleirtals-framlegg tiF
organisasjon av statskyrkja til topps.

Striden stod mest um vilkåri for kyrkjeleg røysterett. Mange vilde
stengja ute «uverdige», d. v. s. alle som hadde openberre lyte i liv
eller læra. Dei gløymde ordi i berg-preiki at den som segjer til sitt
medmenneske «din dåre!» d. v. s. du er utestengd frå Gud! han er
heimfallen til strengaste straff; det er verste synd ein kan gjera.

Kyrkjeminister Løvland hogg knuten yver og fekk sokneråd-lovi vedteki
av Stortinget med uavgrensa ål-menn røysterett for alle yver 23 år som
ikkje hadde meldt seg ut or folkekyrkja. Sokneråd-lovi var fyrste
steget til kyrkjelegt folkestyre.

Den nye lovi vart møtt med kritikk og mistru frå misjonsfolket,
sameleis frå biskop Lunde i Oslo. Dei var redde at «verden» skulde få
makti i kyrkja. Difor var dei og redde at soknerådi skulde få for mykje
makt. Dei var serskilt redde at soknerådi skulde blanda seg inn i det
friviljuge arbeid for indre og ytre misjon.

Men samstundes budde dei seg på å taka makti i sjølve soknerådi. Ein
dubbel taktikk!

Lovi skulde gjelda frå nyår 1922. Det viste seg straks102

at «verden» hadde liti interessa av sin kyrkjelege røysterett. Det vart
flestalle stader misjonsfolket som møtte og valde medlemer av
soknerådi. Difor løyste snart mistrui til sokneråd-lovi seg upp. På eit
møte i Bergen tala biskop Lunde velviljug um lovi. Ein mann sa då:
biskop Lunde er komen til det 2dre stadium. Biskop Støylen kom so og
sa: «Eg er og på 2dre stadium, men soleis at eg aldri hev vore på det
iste!»

*

I Ullensvang og Kinsarvik vart det vedteke å velja ti medlemer i kvart
sokneråd. Med soknepresten og det herads-valde medlem kom soknerådi
våre til å telja tolv medlemer. Det vart sagt at dermed fekk soknerådi
ei vyrdeleg stoda jamsides heradsstyre, skulestyre og fatig-styre. Men
heradsstyri var ikkje huga på å gjeva soknerådi sjølvstendig makt.
Soleis fekk ikkje formannen i soknerådi rett til å tilvisa utbetalingar
etter kyrkje-budsjettet, slik som formennene i skulestyre og fatigstyre
hadde.

I soknerådi våre vart innvalt fleire kvinner. Soknerådi våre vart elles
samansette av folk frå alle grender og av ymse «parti».

Til formann i Kinsarvik sokneråd valde me Gunnar Midnes. Han var
soknerådformann i,mange år, til bate for sokneråds-arbeidet. I
Ullensvang vilde eg ha med-hjelpar Per O. Måkestad til formann. Eg
meinte det var best at ikkje soknepresten var formann i soknerådet.
Folkestyre skulde me ha i kyrkja, ikkje prestestyre! Men eg vart vald,
og kunde dessverre ikkje nekta. Det viste seg å vera uheppelegt. Når
heradsstyret sa nei til vedtak i soknerådet, heitte det jamt i det
offentlege referat: framlegg frå prost Anker vart samrøystes avslege.
Derimot når vedtaki våre vart stadfeste, heitte det «framlegg03

frå soknerådet»!! Fyrst i 1931 fekk eg valt ein annan soknerådformann i
Ullensvang; då var eg straks 65 år og kunde segja frå meg attval. Alt
kom då i ei betre stcda, serleg då den nye formannen, klokkar H.
Kvalem, var medlem av Ullensvang her ad -styre. Det vart tydelegare

at kyrkja vår er ei /olfcekyrkja, ikkje ei prestekyrkja!

#

Soknerådi våre gjorde vedtak um å få prenta kyrkje-blad for Ullensvang
og Kinsarvik, det fyrste kyrkjebladet i landet på nynorsk. Det gjekk
bra i 8 år. Det vart spreidt i alle heimar. Kostnaden vart greidd ved
friviljuge innsamlingar i kvar grend.

Ullensvang sokneråd gjorde vedtak um å få ei sokne-syster. Upphavet var
eit ordskifte um hjelp til slitne husmøder. «Me lyt få fleire
sjukesyster,» sa ein, «det er mest i sjukdoms-tider husmoderne slit seg
ut.» Til ut-daning på Diakonisse-klinikken Lovisenberg kunde me snart
peika ut den fyrste soknesysteri Gudrun Meling. Då ho var ferdig
utdana, vart ho uppteki i «Nasjonalforeningen mot tuberkulosen», fekk
arbeids-bunaden som høyrde deira syster til, og vart medlem av Statens
Pensjonskasse. Pengar til løn fekk me fyrste året ved ei gåva på 1000
kr. frå livstrygdelaget «Glitne», andre året frå Rikstrygdeverket som
ytte oss 600 kr. Heradsstyret løyvde års-tilskot.

I Ullensvang hadde dei i fleire år havt ei kommunal sjukesyster; men
det hende ho var yrkelaus i vekevis, og likevel laut ha løn og husvære
og kostpengar av herads-kassa. No tykte heradsstyret det vart ein betre
skipnad: soknesysteri var aldri yrkeslaus; var ho ikkje i sjukerøkt, so
gjekk ho til gamle og sjuke og hjelpte dei. Heradsstyret drog då inn
sin sjukesysterpost. Det hadde ikkje vore104

vår meining: me vilde ha fleire sjukesyster. Gamle dokter Garman
Andersen, som hadde fenge den kommunale sjukesysteri tilsett, vart ser
s misnøgd. Etter nokre år fekk han heradsstyret til å skipa sin
sjukesysterpost på nytt. Då so heradsstyret drog inn sitt tilskot til
soknesyster-løn og bad um å få vår soknesyster til kommunal, hadde me
ingen annan veg å gå: me lånte Ullensvang heradsstyre soknesysteri vår,
då soleis at soknerådet styrde med Pensjonskassa og Trygdekassa for
henne. Dei som seinare hev vore kommunale sjukesyster, hev ikkje kome
med i Statens Pensjonskasse.

Kinsarvik sokneråd fekk si fyrste soknesyster, Synneva Sandvik, utdana
og tilsett på same viss om Gudrun Meling. Kinsarvik heradsstyre hev
heile tidi løyvt til soknesyster-løn det som soknerådet hev bede um.
Ullensvang heradsstyre hev og seinare løyvt tilskot til løn for ei ny
soknesyster.

Ved ofringar i kyrkj ene hev båe sokneråd samla upp til
«soknesyster-fond». Serleg hev Kinsarvik soknesyster -fond vakse
munaleg, med di konelagi og andre hev ytt mange hundrad kroner.

Me fekk snart tvo soknesyster i Kinsarvik. Livstrygdelaget «Glitne» var
so raust å yta xooo kr. til soknesyster løn i Kinsarvik og.

#

Det fyrste soknerådmøtet i båe sokner tok fram ei melding frå Bergens
krinsstyre for heidningmisjon um ein emissær som skulde vitja
Ullensvang prestegjeld ein heil månad. Sokneråd-lemene vilde hjelpa til
og taka imot emissæren og lysa til møti hans. Det var i beste meining
gjort. Men ein heil månad tykte me for mykje, det kunde greia seg med
tri veker. Då brev um detteio5

kom til krinsstyret, vart krinssekretæren, presten P. Dreyer, rasande.
Han lukta innblanding i det friviljuge misjonsarbeidet. I bladet
«Dagen» fekk han inn eit stykke: «Et menighetsråd i funksjon.» Sjølve
fekk me brev um at soknerådi her hadde «befattet sig med noe som ikke
ved--kom dem». Ein mann som var til stades då Dreyer fekk vårt brev,
hev fortalt meg, at då Dreyer auste or seg, sa han: nu svarer ikke De i
den tonen! Men det var det Dreyer gjorde. Svaret var sint og sårande.

Eg tok hansken upp. Eg skreiv i «Gula Tidend» og heldt upp vask med den
duble taktikk organisasjonen brukte.

Men eg fekk røyna det er fårlegt å koma i kast med ein organisasjon. I
eit bladstykke fortalde eg ei rispa frå Amerika um ein skyssgut som med
svepa si råka det han vilde: hesteøyra! eit lauvsblad! men då dei bad
han råka eit kvefsebole som hekk yver vegen, svara han: «No, Sir! an
ear on a horse, that's an ear on a horse! a leaf on a tree, that's a
leaf on a tree! but that there, that's an organization!»

Det vart eit ålvorlegt basketak i fleire år. Men eg fekk takk frå
fleire kantar, ikkje minst frå andre prestar. Ein landskjend prest
skreiv til meg: «Hjarteleg takk skal du ha for dine toreslag i «Gula
Tidend». Du er ein modig mann! Men du å du kor det trengst! Berre det
vil hjelpa! Dei som skulde ta det til seg, finn vel alltid ein utveg
til å vri seg ifrå det? Men so mykje gjerer det i minsto, at folk tek
til å gjeva gaum på dette moldvarp-arbeid som vert drive. Eg tykkjer du
fann so enkle og slåande ting å draga fram at folk må sanna med deg.
Kva du sikta til med Hognestad, er eg ikkje inne på. Men eg veit då
sakte det, at sume indremisjonsfolk held han for ein ranglærar. Takk
då! Gjev du måtte verta som Thorio6

med hamaren som knuste jotnane. Ottast berre at Loke vert vond å råka
som han alle dagar var.»

«Du kjenner deg vel som Luther i Worms ?» sa ein annan. Ja, eg kjende
det min heilage skyldnad å ta striden upp mot ovmodet og maktsykja hjå
organisasjonane.

Det kristelege dagbladet «Dagen» dreiv på å forfylgja meg. Ein gong ein
liberal prest austpå hadde skrive eit ukristelegt stykke i «T. T.» mot
indremisjonen, prenta «Dagen» heile stykket uppatt med yverskrift: hva
sier prost Anker til det?!

Presten Dreyer råka eg aldri meir. Han var ein dugande og varmhjarta
talar, og gjorde framifrå arbeid for Guds rike. Men han var ein
energisk agitator for sin taktikk. Rundt ikring i bispedømet her vest
lydde sokne-rådi mykje på hans vitnemål um prestar og kandidatar. Han
hadde makt til å boikotta, og han nytta den makti ikkje alltid
rettferdig.

I eit brev samanlikna han striden med meg med den striden galatarbrevet
nemner millom apostlane Peter og Paulus. Ja, han var ein åndsens
stridsmann av rang, presten Dreyer, det ettermælet gjev eg han med
glede. Me skal nok møtast og semjast heime hjå Gud. Det er mi visse
von.

Soknerådi fekk kvart år ei heil mengd med søknader um ofring eller
kollekt. Det var beint fram pinlegt. Me fann ikkje rimeleg grunn til å
innføra fleire faste offer -dagar i kyrkjene våre. Folk her inne i
Sørfjorden var ikkje mykje huga på å ha pengepungen open ved
gudstenesta. Men når ein utsending kom og tala ei sak, gav me han løyve
til kollekt eller ofring, soleis til sjømanns-. misjon, jødemisjon,
santalmisjon.io7

Ved stortingsvedtak vart det skipa bispedømeråd i alle sju bispedøme.
Biskopen var sjølvskriven medlem, tri andre vart valde ved røysting i
alle soknerådi.

I 1935 gjorde soknerådi våre upptak til å få ein prosti-prest som kunde
gjera tenesta i alle prestegjeld i proste-dømet. Kinsarvik sokneråd
baud inn til eit sam-møte på Utne for soknerådlemer frå heile Hardanger
og Voss. Dei møtte mannjamt. Møtet valde ei prostinemnd som skulde
tilsetja og løna prostipresten. Prosti-nemndi var heilt privat. Prosten
skulde vera sjølvskriven medlem, og so fire andre valde av sammøtet.
Årleg års skulde dec haldast sovorne sam-møte til dryfting av
sokneråd-arbeidet i det heile.

Fyrste prostipresten vår heitte Jørgen Huseklepp. Han budde på Utne, og
för ikring i heile prostedømet med preiker og foredrag. Mange vil
minnast han med takk. Han arbeidde seg godt inn hjå hardingar og
vossingar. Sumtid heldt han møte ei heil veka i same grendi. Og
møtelyden fagna han for den åndsborne forkynningi.

Men sjølvsagt kunde me ikkje løna han slik, at han stogga. Ettermannen
hans stogga endå stuttare enn

Huseklepp. Dei søkte seg snaraste andre prestekall.

#

Viktigaste uppgåva hev soknerådi i det daglege liv i bygdi: sjå til
sjuke og gamle, få bom og ungdomar til å gjera det same, ikkje minst i
avkrokane. Mange stader er det flust med religiøse møte. Jamvel i
Ullensvang og Kinsarvik hev det hendt at utsendingar frå ymse
friviljuge organisasjonar tevla um rom. Viktigare vore det um soknerådi
fekk kveikt uppatt hus-andakt og tekst-lesing i heimane. Å få ein flokk
friviljuge kyrkjevener til å fyrebu og syta for frammøte ved
gudstenestene vore ei uppgåvaio8

som dei sume stader hev løyst. Ser skilt kyrkjeblad for kvart
prestegjeld ser og ut til å koma i stand. Dei bladi hev sin viktige
misjon.

#

Enno er det smått med frammøtet til soknerådvali dei fleste stadene.
Det lovar ikkje godt for folkestyre i folkekyrkja. Det er helst ein
liten klikk som styrer.

Men so lenge den kyrkjelege røysteretten er ålmenn og uavgrensa, hev me
ein ventil mot misbruk: folke -fleirtalet kan når som helst gripa inn
ved val av sokneråd.

Visstnok veit alle at eit folkefleirtal og kan taka i miss. Men
valdagen er ein rekneskapsdag til å retta det som rangt er.

I Ullensvang og Kinsarvik hev det vist seg at sokne-rådi eig ei romsleg
syn både i kyrkjelege og nasjonale spursmål. Sameleis i Ulvik
prestegjeld. Soknerådi i desse tvo prestegjeldi var dei einaste i heile
Bjørgvin bispedøme som ikkje røysta mot kvinnelege prestar. Ved
røysting på bisp og på bispedømeråd hev dei tvo prestegjeldi merkt seg
ut med å velja på vidsynte kristne. Det viser at soknerådi våre
verkeleg er det dei skal vera: organ for heile kyrkjelyden. Det er
kyrkjelyden som skal styra kyrkja, ikkje ein liten klikk.

Mange andre sokneråd, ja dei aller fleste, fylgjer blindt ordren frå
hovudkvarteret. I hovudstaden sit hovdingane for dei friviljuge
organisasjonane og sender ordre landet rundt.

Kunde berre hovdingane vida ut syn og hjartelag! . til å iena folket og
folkekyrkja! i staden for å herska!Bispe-emne

Ved bispe-valet i 1916 då Hognestad vart utnemnd, røysta eg på prosten
Johannes Barstad til nr. 2 og på stiftskapellan Rasmus Haugsøen til nr.
3. Eg skreiv til Departementet at på Bjørgvin bispestol måtte det
heretter koma norsktalande bispar.

#

Barstad fekk ikkje meir enn 17 røyster, endå rektor Kårstad slo veldig
til ljod for han: han var ein framifrå administrator og talar og
kateket; han åtte ålmenn tiltru, hadde gjort godt arbeid i bladet sitt
«Stille Stunder», var ein dugande salmediktar.

Ja det var sant. Dessutan hadde Barstad eit fond av humor som vilde ha
kome vel med. Eg skal berre nemna eitt døme. Då Hognestad var på fyrste
visitas i Volda, og dei skulde yver fjorden til ei kyrkja, hoppa
Hognestad lettvint um bord; men for Barstad seig båten munaleg ned.
«Ein skulde taka bispane etter vekt!» sa han. Ja då hadde Hognestad
vorte for lett.

Frå prestevigsla si i Bergen fortalde Barstad noko av kvart. Han var
utnemnd til kallskapellan i heimbygdi Volda. Stiftsprost Daae tok kvast
imot han: «Hvad vil De i Volden? Vet De ikke at en profet aldri blir
aktet110

på sitt fødested ?» Ved ordinasjonsmiddagen hjå biskopen heldt gjestene
moro med han, at han skulde upp og tukta «volds-mennene»! Barstad lika
seg so måteleg i det laget.

Det viste seg at han heller ikkje var mykje innkomen hjå biskop
Hvoslef. Då sokneprest Lampe i Volda tok avskil, sende biskopen ein
stiftskapellan til å styra soknekallet i staden for å konstituera
kallskapellan Barstad, som rimelegt hadde vore. Elles drog det so lenge
ut, at Barstad sistpå vart konstituera, og på resten vart fyrste
sokneprest i det nye Volda soknekall, etter at Ørsta vart fråskilt.
Barstad greidde å tala for fulle kyrkjer på heimstaden sin i yver
tretti år.

Men millom prestane på Sunnmøre stod han ikkje so høgt. Ved proste-val
røysta dei på Gundersen i Vanylven. «Me tykkjer Barstad er breid nok
fyrr!» sa ein av dei. Likevel vart han seinare prost, og gjorde likso
godt arbeid i proste-embetet som i preste-tenesta. Det veit

eg frå vitnemål av kyrkjeminister Løvland.

#

Rasmus Haugsøen vart tidleg nemnd til bisp. Han var ein framifrå talar
og foredragshaldar, og han var heilhuga i både kristendom og norskdom.

I fyrste soknekallet sitt, Solund i Sogn, tok han straks til å preika
på nynorsk. Masfjorden, heimbygdi hans, låg ikkje langt undan, alle
laut skyna målet hans. Men folket i Solund klaga til prost og bisp og
departement og bad seg fritekne for «sådan skjensel». Til 17. mai hadde
Haugsøen lyst til heilnorsk messa. På klagemål frå bygdefolket kom det
forbod frå kst. biskop Winsnæs. Haugsøen heldt då heilnorsk 17.
mai-messa på låven sin. Men samstundes kjærde han bispe-forbodet inn
for kyrkjedepartementet. Departementet sette bispen til veggs og gav
Haugsøenfritt løyve. Då han kunngjorde departements-skrivet, fekk
bygdefolket age for han: han var ikkje grei å nappast med.

So vart han ungdomsprest, målprest, stiftskapellan i Bjørgvin bispedøme
i yver tjuge år. Bjørgvin-bispen laut finna seg i at han for ikring og
preika på nynorsk. Ikkje. ein einaste gong freista bispen å setja
Haugsøen til å styra prestekall, slik som andre stiftskapellanar
skulde.

I desse åri rokk Haugsøen å fara heile landet rundt, i alle bispedøme.
All stad vart han vel motteken.

I 1929 vart han domprost i Nidaros. Han greidde å stå der og preika
heilnorsk i Nidarosdomen i åtte år. Han vart velvyrd i Trøndelag.
Trønder-presten Brage Høyem skreiv um han i 1930 og vilde ha han til
bisp i Agder. Kor godt arbeid Haugsøen gjorde der nord, vart tydeleg
stadfest då soknerådet i '1937 røysta på målpresten Sigurd Fjær til
prest i Nidaros-domen. So heilt hadde Haugsøen vunne inngang med sitt
norske mål. Ein siger for Haugsøen var det og at sokneprest Peder
Christensen vart heilhuga målmann. Han hadde fare ikring på
agita-sjons-ferd for Riksmålslaget. No tok han offentleg til ords og
forsvara Haugsøen mot eit åtak for målet skuld. Han fekk juling av
Riksmålslaget for det. Og då skreiv han seg ut, og gjekk heilt yver på
heilnorsk sida. Han vart sokneprest i Vinger etter Harald Devold. Der
skreiv han nynorsk, og tala nynorsk jamvel i radio! Og han fekk andre
målprestar til å vitja Vinger.

Haugsøen fekk røyster ved fleire bispeval, men rokk dessverre ikkje
fram.

*

I det heile var det på høg tid å få norsk-talande bispar landet rundt.
Men ikkje alle kyrkjeministrar var so modige som Jørgen Løvland.112

Jon Mannsåker var eit framifrå bispe-emne. Han var landskjend, hadde
fare mykje ikring og tala, og hadde all stad vunne tiltru for si
åndsborne forkynning. Stortingsmann var han i seks år, og var i
Stortinget ein dugande målsmann for kristentru og norskdom. Han vann
vyrdnad hjå departement og hjå framståande politikarar.

Han fekk røyster ved ymse bispe-val, men altfor fåe. Det var kje fritt
anna det kom motmæle mot Mannsåker frå hovudkvarteret: han var
«liberal»!

Jamvel då han søkte det residerande kapellan-embetet på Voss, viste det
seg han var komen på «svarte-tavla». Soknerådet på Voss streika, vilde
ikkje gjeva nokor tilråding um søkjarane; dei var «liberale» alle i
hop. Sokneråd-lemer freista til fåfengs å få nye søkjarar av pålitande
slag. Einaste medlem av Voss sokneråd som røysta på Mannsåker, var
sokneprest Strømme. Mannsåker var velkjend i Hardanger og Voss
prostedøme for å vera ein truande kristen. Då sokneprest Barstad høyrde
av sokne-rådlemer på Voss at dei ikkje vilde ha Mannsåker av di han var
frå Universitetet, svara Bar stad med ein logn smil: eg er og frå
Universitetet! Men ordren lydde: frå Menighetsfakultetet må dei koma
dei prestar som skal vera rette tenarar i den norske kyrkja.

Då Mannsåker hadde halde si fyrste preik, sa ein av misjonsfolki på
Voss: «Han umvende oss alle!» Hadde berre den umvendingi vore grundig!

Frå Trieiningskyrkja i Oslo skreiv nokre av dei fremste misjonsfolk
offentleg um ei preik dei hadde høyrt av Mannsåker: dette var
full-tonande kristendom! Men til bisp vann han dessverre ikkje fram.

113

Hovudkvarteret hadde flust med bispe-emne: Theodor Freihow, Maroni,
Skagestad, Karl Vold, Normann.

.Og dei åtte agitasjons-makt når dei la i veg: Sentralstyret for
indremisjonen med Hallesby og Wisløff i brodden. Kyrkjelegt Landslag,
Kristelegt Pressekontor, «Kristelig Ukeblad», «Dagen», «For Fattig og
Rik», «Luthersk Kirketidende», Menighetsfakultetet! Det var mykje godt
Tordenskiolds soldatar! Men attum stod ein imponerande fylking av
trugne organiserte kristne frå Lindesnes til Nordkapp.

Theodor Freihow var i ungdomen varmhjarta Grundt-vig-mann, son av
klokkar Monsen i Gamlebyen, der grundtvigianane hadde ein heimstad.
Theodor Stensrud Wexels Monsen heitte han eigenleg. Men som han skifte
namn, skifte han og standpunkt og gløymde sin barndoms og ungdoms
ideal.

Maroni vart bisp i Agder. Målfolket kløyvde seg millom Håkon Wergeland,
Rasmus Haugsøen og Halvdan Freihow. Biskop Støylen røysta på rektor
Wergeland. Og når han peika ut sin ettermann, burde det ha vege upp
alle dei røystene Maroni fekk. Biskop Hognestad var sjuk, men peika på
Wergeland for sin vikar domprost Ole C. Iversen. Wergeland fekk likeso
mange røyster som Hognestad i 1916, so riksstyret kunde godt ha utnemnt
han. Wergeland var kjend yver heile Agder bispedøme for å vera ein
bibeltruande teolog, ein gåverik talar og foredragshaldar. Dei bøkene
han har gjeve ut, ruvar høgt i bokheimen.

So vilde hovudkvarteret ha Skagestad til bisp i Bjørgvin etter
Hognestad. Då kom rektor Wergeland på nytt i fremste rekkja. Tvo bispar
og heile presteskapen i byen Bergen samla seg um han. Men sanneleg fann
Hallesby kjettarskap i Wergelands bøker. Og agitasjonen mot han

8 — Anker: Prest oe prost.Ii4

fekk soleis ein vond karakter. Den fredlege Ole C. Iversen, som var
kst. biskop i Bjørgvin, skreiv kvast imot Hallesby: «Wergeland er langt
frå å vera nokon kjettar, det er ei usann og urettferdig skulding. Og
me hev kje bruk for Hallesbys pavevelde når me skal velja vår biskop.»

Samstundes fekk Iversen segja eit varmt ord um rektor Peter
Marstrander, styr aren av det prakt.-teol. seminar ved Universitetet;
han var nemleg ogso forkjetra av Hallesby. Iversen kan fortelja at
kandidatar som hadde vore elevar av Marstrander, hadde vitna um
avgjerande kristen påverknad frå sin kjære lærår. Jau, Marstrander
kunde vorte ein god bisp han og.

Riksstyret gjekk heilt utanum, og utnemnde Andreas Fleischer, som lite
hadde vore nemnd, og som hadde langt færre røyster. Det gode var at
Fleischer gjekk i fotefari til Hognestad og nytta norskt mål skriftleg
og munnleg, og greidde det so bra at me kunde vera vel nøgde.

Skagestad vart seinare bisp i Stavanger. Han er ein

hovding som ruvar høgt yver dei hine.

#

Det var all æra verdt at Hallesby og Wisløff vakte yver bispestolane.
Men fylkingen som dilta etter dei, var ikkje alltid nøgde med vaiet. På
eit kyrkjemøte i Nidaros sa ein av trønderhovdingane: vi æ it nøgd me
dei bispe-emne Wisløff peika ut åt oss; men vi er vel nøydde te å stem
på deim. Men so fekk dei biskop Støren i Hålogaland til å søkja Nidaros
bispe-embete!

Til Nidarosbisp i 1929 røysta eg på Anders Hovden.

Eg skreiv ei lang grunngjeving: han var vel verd eit bispe-embete for
salmane sine. Eg peika på kor salme-diktarane i Danmark hadde fenge
bispe-vyrdnad til takkii5

for salmediktingi si: Kingo og Brorson og Grundtvig. Grundtvig fekk
bispe-vyrdnaden utan noko bispe-embete. Eg nemnde at her i landet burde
Elias Blix havt same vyrdnaden, um han so hadde sloppe å styra nokon
bispestol. Blix-salmane kjem alle dagar til å fylla sitt rom i den
norske kyrkja, likesom Kingo-salmane i den danske. Anders Hovdens
salmar stend fullt på høgd med Brorson-salmane, og vil syngja seg inn i
det norske kyrkjefolk.

Eg lyt fortelja at då misjonsfolk på Voss kvidde seg ved å innføra
«Nynorsk salmebok» av di dei ingi tillit hadde til Hovden, kom Matias
Orheim med eit hj artevarmt vitnemål: «Hovden? Er nokon ein levande
kristen, so er han det! eg kjenner han.»

Dessutan stod Hovden høgt serleg millom ungdomen: ein talar som fåe
andre!

Det gjekk ikkje. Støren flutte frå Troms til Nidaros.

#

Til bisp i Hålogaland røysta eg fleire vender på Brage Høyem. Eg veit
at biskop Hognestad og gav Høyem si røyst til Hålogaland-bisp.

At Eivind Berggrav vart utnemnd etter Støren, var eit genialt grep av
riksstyret. Han hadde ikkje so mange røyster som Normann og andre
bispe-emne.

Hallesby kom for seint til å stengja. Berggrav var snøgg til å gjera
avtale med biskop Lunde um bispevigsla. Lunde sa offentleg: det er med
stor frimodighet jeg ordinerer Eivind Berggrav. Ja Gud skje lov!

Til bisp i Oslo etter Lunde røysta eg sjølvsagt på Eivind Berggrav som
nr. i.Lars Eskeland

I høgskuleheimen på Voss tok Lars Eskeland til å halda kyrkjelege møte
som varde i tri fire dagar.

Mynsteret for desse møti var dei årlege stemner i Liselund på Sjælland.

Eskeland vilde samla kristne nordmenn på nasjonal og frilynd kyrkjeleg
grunn, til å få vidare syn for det me eig i kyrkje og kristendom, til å
knyta broderband og skapa brorskap millom kristne som elles stod
eins-lege.

Her i landet er det ikkje so god jord for sovorne møte. I Danmark er
det sterkare kyrkjeleg samfunds-ånd.

Det var difor rimelegt at Eskeland fekk danske kristne til talarar,
serleg tvo fri-prestar, Niels Dael og Morten Larsen. Dei bar med seg
frisk luft og varmt hjartelag, og friare syn på kristenlivet. Daels
foredrag um Iseraels profetar var ugløymande.

Av norske talarar nemner eg biskop Hognestad, professor Taranger,
rektor Olden, prestane Jon Mannsåker og Fr. Klaveness. Eskeland sjølv
tala um «Kyrkje-tanken i Norderlandi» og um «Underet». Olden tala um
«Jesu samtid og vår tid».

Det var fire sovorne møte. Det møtte mange. Ein av dei som fagna møti,
var den nye soknepresten på Voss,ii7

Johs. Barstad. Han skreiv varmt i «Stille Stunder» um Eskeland og hans
kristne vitnemål.

I kyrkjene rundt ikring tok Eskeland til å preika. Han hadde trong til
det, hadde mykje på hjarta. Jamvel trongsynte kristne medgav at hans
vitnemål var ekte og fulltonande kristendom. Eskeland heldt på å få
hovding-

rom millom kristne på Vestlandet.

#

Til fyrste soknerådval i januar 1922 sette sokneprest Barstad og
medhjelparane hans upp Lars Eskeland på lista. Men i løyndom laga so
indremisjonsfolk ei ny lista der Eskeland og nokre andre var strokne.
Bak ryggen på Barstad mobilisera dei i siste liten so mange av sine
«trugne», at den lista fekk fleirtal. Eskeland kom ikkje med.

Ved bispevisitas på Voss same vår bad Barstad Eskeland og frua til
middagsgjester sundagen saman med bisp og prost, ingen andre. Barstad
heldt bordtale for Eskeland, og sa dei hadde vona å fenge han med i
Voss sokneråd. Eskeland svara i ei tale ved bordet: eg hadde ynskt å
vera med i soknerådet. Tydeleg var det eit vonbrot for han. Han tok seg
nær av den aksjonen.

Endå meir tok han seg nær av at nokre misjonsfolk demonstrera mot han i
kyrkja: dei hadde etla seg til nattverdbordet, men attra seg i det då
dei såg Eskeland gjekk! Ikkje nok med at dei gjorde det, briska dei seg
med det, so dei kunde syna kor gode kristne dei var.

Tvillaust fekk sovore Eskeland til å kjenna seg framand millom dei
kristne på Voss. At dei heldt «fri nattverd» i bedehuset og i det heile
synte liti kristeleg samfundsånd, var og ein kross for Eskeland.
Samstundes tykte han118

teologane våre lite greidde å hevda guddoms-underet heilt og u-skjepla:
det var ein stor kross for han at prestar som nekta Jesu Kristi
underfulle upphav og underfulle uppstoda, fekk halda fram med
prestetenesta i den norske kyrkja.

Alt saman gjorde det sitt til å løysa Eskeland frå vår kyrkja og til å
festa syni på romarkyrkja.

Året fyrr han skilde lag med oss, sa eg til han: eg skynar ikkje at ein
nasjonal norsk kristen kan gå ut or den norske kyrkja og inn i den
romerske. «Det segjer eg og!» sa fru Eskeland.

#

Soknerådvalet på Voss i 1922 fekk fleire syrgjelege fylgjer.

Ein sunnfjording Holsen, som hadde styrt soldat-heimen på Tvildemoen,
hadde busett seg på Voss, og dreiv ein trelast-fabrikk; han fekk
kausjons-hjelp til det av nokre indremisjonsfolk. Han var heilt med i
indre-misjonslaget, med i songkoret deira, tala på møti deira, og var
korrespondent til «Dagen». Det moldvarp-arbeid indremisjonsfolk gjorde
ved soknerådvalet, tykte Holsen var ukristelegt. Han skreiv um det i
«Dagen». Dermed vart heile åtferdi ålkjend. Men då tok dei ein fæl
hemn. Holsen vart fråteken korrespondansen i «Dagen»; han vart utvist
av songkoret og boikotta på møti; kausjonistane hans tok kausjonen sin
att, so han heldt på å koma på berr bakke. «Ja, de var noen svin med
Holsen!» sa ein av prestane med meg. Holsen skreiv til meg og fortalde
meg alt i hop.

Eg la ikkje fingrane imillom i mine bladstykke i «Gula Tidend». På
svartelista var eg fyrr, so dei venta ikkje anna av meg.ug

Men sovore tok Lars Eskeland seg nær av.

Ved 900 års-jubileet for kristendomen på Voss i 1923 skreiv Eskeland
eit historisk dikt. Det var og eit heilhuga kristelegt vitnemål. I åri
frametter skreiv han mange historiske småstykke frå gamletidi. Sume av
dei vart spela på Voss, og Eskeland sjølv var med og spela historiske
roller. Eg minnest professor Taranger var so gripen av å lesa
jubileumsdiktet hans i 1923, at han låg vaken og las til langt på natt,
og han kom med ei hjarteleg takk til Eskeland dagen etter.

I det heile skulde samhugen som Eskeland møtte,

ha gjeve motvekt mot dei range og sår ande tilhøve elles.

*

Sigrid Undset gjekk yver til romarkyrkja. I sine bøker hadde ho grave
seg ned i vår gamle kyrkjesoga og funne mykje gull i gsmal norsk
kristendom. Ho tykte den nyare kristendom her i landet fall igjenom.

Lars Eskeland tok til å skifta brev med henne, og fekk rettleiding hjå
henne i mange spursmål.

Til biskop Hognestad skreiv Eskeland ogso ei rekkja brennande spursmål.
Hognestad svara grundig på kvart spursmål. Svari sine hev han seinare
gjeve ut i boki «Kyrkja er mor». Eg tykkjer dei svari er so gode, at
dei måtte ha stetta Eskeland.

Men Eskeland sjølv var ikkje nøgd. Tanken på romarkyrkja let honom
ikkje i fred. So lagdest fru Eskeland, og det bar mot hennar grav. Ho
gjorde mannen sin den siste tenesta å gå med yver til romarkyrkja i
juli

1925.

Det var eit tungt slag for Eskelands vener. Han gjorde ingen blåster
ved sjølve yvergangen. Det heile20

gjekk stilt fyre seg i sjukestova hjå fru Eskeland. Men

ved gravferdi hennar vart yvergangen ålkjend.

#

Hausten 1925 var det 30-årsfest på Voss folkehøgskule. Eskeland fekk
kongens fortenestmedalja i gull, og elles mykje vyrdnad og hjartelag.
Han kjende det som ei uppreising etter den kritikk han hadde fenge.
Spursmålet um han kunde halda fram å styra folkehøgskulen på Voss,
hadde alt vore uppe i Stortinget. Dessverre gjekk det slik til sist at
han laut segja styrarposten frå seg. Men eldste sonen tok styrar-romet.
Og Lars Eskeland hev alle desse åri stade att-um høgskule-arbeidet på
Seim med sine rike røynsler og med sine strålande foredrag.

På 30-årsfesten var han ikkje god til å tegja seg med åtak på vår
lutherske kyrkja. Skuledirektør Olav Vevle, som hadde flitt han
medalja, tok til motmæle: me elskar vår kyrkja, kor skrøpeleg ho er.

«Eg er likso god katolikk som du!» sa eg til Eskeland. Det vilde han
ikkje gå med på.

Katolsk er eit heidersnamn for heile den kristne kyrkja. Katolsk er det
same som almenn. Til den heilage ålmenne kyrkja høyrer alle kristne. Og
eg godkjenner alle kristne, kva kyrkjesamfund dei so høyrer til.

Eg minnest ein nordmann i utlandet sa med meg: der er ein kollega av
deg; han peika på ein pater i lang svart kjole. Ja, svara eg, eg
vedkjennest han er min kollega; men han vil ikkje vedkjennast meg!121

Eg meiner at romar kyrkja hev ikkje rett til å hei ta katolsk.
Romarkyrkja godkjenner ikkje andre kyrkjesam-fund. Det er eit
sekt-merke! Alle sektene hev jamt kravt ser-rett for seg og sine at dei
er dei einaste sanne kristne!

Erkebiskop Nathan Söderblom hev freista å samla alle kristne til
sam-møte, til broderlegt samvære og samarbeid. Dei freistnadene peikar
i rette leidi. På dei ålmenne kyrkje-møti hans hev dei møtt fram frå
alle kyrkjesamfund: gresk-katolske, anglikanske, reformerte, lutherske,
metodistar, baptistar, og andre dissentar-kyrkjer. Der hev dei sanna
den apostoliske trui, der hev dei bede Fadervår saman, der hev dei rett
ut broderhand til kvar-andre, samstelte um hovudsaki, so ueinige dei
elles er.

Einaste kyrkjesamfund som nekta å vera med på desse ålmenne møti, var
romarkyrkja. Ho meinte ho hadde eine-rett til å heita ålmenn! einaste
måten å samla alle kristne vore at dei gjekk inn i romarkyrkja! Det er
eit sekt-merke!

Lars Eskeland hev funne seg vel til rettes i romarkyrkja. Han skreiv
til meg frå Italia: dette er Jesu Kristi kyrkja! desse kristne er som
gode truande born, medan den grå protestantismen ei upp utekkjelege
halv-vaksne kritiske tvilarar.

Eg svara han: du kan vera glad me er so mykje prote-stantar at me heilt
bøygjer oss for manns samvet.

Sjølvsagt godkjenner me Lars Eskeland heilt og fullt: Guds barn! og vår
bror! At me vyrde hans samvet og held uppe brorskap og venskap med han,
var til gleda for båe partar. Han var takksam for det. Tilhøvet millom
han og meg var heile tidi hjartelegt og varmt.

På 6o-årsdagen hans helsa eg han med nokre vers, som endar so: Gud
signe deg, min tvillingbror! Vel møtt i høgste kyrkjekor!122

Sume var redde Lars Eskeland skulde få mange med seg, elevar og vener.
Det hev ikkje hendt. Han gjorde sjølv ingen ting for å støra andre til
same yvergang. Tvert um! Han hadde lide so mykje, at han sa åtvarande
ord: det kostar so mykje sjelestrid å gå yver til romar-kyrkja at ingen
må gjera det utan samvetet tvingar til det. Det var manns tale.

Eskeland fekk elles friåre hender, soleis til å gå i våre kyrkjer. Av
naturi var han so sjølvstendig, at han hadde vanskelegt for å semjast
heilt med andre. Det var kan-henda ein av grunnane til hans
yvergang?Fire prestegardar på ein gong!

Korleis eg kom til å styra fire prestegardar på ein gong?

Jau, prestegards-lovi segjer at prestelause prestegardar lyt prosten ta
seg av.

Dei tri minimums-kali i Hardanger og Voss proste-døme, Røldal,
Vossestrand* og Evanger, stod i fleire år utan fast prest. Det var i
dei åri det var presteløysa yver heile landet. I dei åri kunde nybakte
teologiske kandidatar velja kva prestekall dei vilde ha millom dei
mange som var fale.

Det vart so ymist med søkjarar til dei tri prestekalli. Ein gong melde
det seg ein søkjar til Vossestrand, han var akademisk teolog frå Oslo
universitet; men korkje prost eller bisp kunde telja til å utnemna han.
Det gjekk han like eins som den namngjetne Ole Tobias Olsen: jeg var
eneste ansøker til Loppen, og fikk det dog ikke! man skulde ikke tro
det, dersom man ikke selv har oplevet det!

Attåt umsuti for dei tri prestelause prestegardane og min eigen
prestegård i Ullensvang var eg kst. sokneprest i Odda eit heilt år.
Sokneprest Sortland var utanlands.

Kst. sokneprest i Røldal var eg i fleire år medan amerikanske prestar
gjorde vikar-tenesta der. Departe124

mentet vilde ikkje gå med på å lata amerikanske teologar styra
prestekall i Noreg. Sameleis var soknepresten på Voss kst. sokneprest
på Vossestrand og i Evanger i dei åri det var u-akademiske prestar der.

At vikar-prestane ikkje var tiltrudde å styra preste-gardane, var i
regelen rimeligt nok.

Eg laut då møta ved åbots-tenestene, tvo vender i alle tri prestegjeld.
Eg laut pakta burt jordveg, leiga burt fiskerett, føra rekneskap yver
gards-inntekter og gards-utgifter. Alt saman utan nokor godtgjersla.
Einaste var at ein bergensar som leigde fiskerett på Evanger
prestegard, i fieire år sende meg eit digert stykke røykje-laks.

I nokre år fekk eg yverskotet av presteinntektene i Røldal, 200 kr. um
året. Det kom vel med for dei utlegg eg hadde på ferder til Røldal
prestegard; eg var jamvel inn til Oslo og upp i departementet for å få
greia på preste-inntektene i Røldal.

Rar jordvegen hadde ikkje Røldals-presten, det var eit snaudt ku-for.
Men Neri Svandalsflona var fegen; han fekk slå engi på Røldal
prestegard. Han betala godt. Han laut elles kjøpa høy frå Rogaland og
betala frakti den lange vegen. Inntektene av denne eng-slåtten vart
nytta til naudsynlege vølingar av prestehusi.

Det var amerikanske prestar som gjorde prestetenesta i Røldal i mange
år, ei tid hadde same mannen Suldal og Røldal, han budde i Suldal, og
kom på visitt til Røldal.

Nokre få år innimillom hadde Røldal den gleda å ha fast akademisk
prest, Horneman. Korleis den gamle sjømannspresten fann på å søkja
Røldal ? Jau, han styrde med eit sjømanns-lag og gav ut eit
sjømanns-blad. Han tenktest få god tid til dette i Røldal. Horneman
hadde i student-åri vore so nerveveik at han miste modet. Då125

sette kj ærasten mod i han. Ho lærde greske og hebraiske bokstavar, so
ho kunde lesa høgt for han dei teologiske bøkene, og so fekk ho han upp
ril eksamen. Ho var eit gåverikt menneske. Men ho hadde fenge eit mein
so ho kunde ikkje stå still. Ho hadde ein feltstol med på turane sine,
so ho fekk setja seg ned når ho skulde prata med nokon på vegen.

Det varde ikkje lenge med Horneman i Røldal. Han søkte avskil, og drog
utanlands.

Ein amerikansk prest gjorde so tenesta nokre år. Men røldølene var lite
nøgde med han. Han hadde stroke til lærar-eksamen her heime. Og so fekk
han preste-eksamen i Amerika!

Endeleg kom sokneprest Sellevold, og dermed var presteløysa i Røldal
slutt.

Eg lyt fortelja ei soga frå den tidi eg vitja Horneman. Eg skulde ha
barnegudstenesta ein sundag. «Her er ein som vil ha barnedåp i dag,» sa
Horneman, «prosten må visst døypa barnet på riksmål; faren er ein heil
mål-hatar!» «Lat meg få snakka med han!» «Hev du noko imot at eg døyper
barnet ditt på nynorsk ?» «Nei, eg er kje so fanatisk!» svara mannen.
Barnet fekk heilnorsk dåp, og eg vart beden heim i barnedåps-laget! Det
viste seg: striden i Røldal galdt ikkje eigenleg målet, heller kven
skulde råda i bygdi! Med tidi vart Røldal likso heilnorsk som nokor
onnor bygd.

#

På Vossestrand prestegard var løda til nedfalls. Eg fekk mykje bry med
ny-bygg.

Eit bel hadde dei ein fyrste rangs vikar-prest, sogndølen Reidar Hauge,
som hadde «innstilling» til teologisk eksamen. Elles gjorde
vikarpresten i Evanger tenesta på Vossestrand attåt.126

So fekk dei fast prest, Erling Ulltveit. Eg gjorde mitt til å få han i
norsk leid. Men han kvidde seg. Folket der uppe var glade i han elles,
men sakna dei norske preikene av Hauge. So tok Ulltveit til med norske
barne -preiker. No er han ungdomsprest på Austlandet, styrar

av «Stille Stunder», og heilnorsk.

#

Evanger prestegard styrde eg i ti år. Der hadde eg meste tidi framifrå
hjelp av vikar-presten K. G. Eliassen.

Han var prest frå Amerika, men av ei onnor støyping enn dei hine. Han
treivst ikkje med teologane der, skilde lag med dei i kyrkjesyn. Han
fortalde kva dei norsk-amerikanske teologane sa um grundtvigianane: ein
grundtvigian tarv ikkje umvenda seg her på jordi, han kan umvenda seg
på hi sida gravi!

Med ein gamal prest i Amerika skifte Eliassen brev medan han var vikar
i Odda eit år. Endre Jaastad heitte presten, han vart yver 90 år gamal.
«Alt godt i Sørfjorden heng i hop med Niels Koren,» skreiv den gamle;
han fortalde mykje frå Niels Korens konfirmant-fyrebuing. Då Halldor
Eidnes i eit bladstykke peika på at Koren var påverka av Grundtvig,
fall det Endre Jaastad tungt for bringa. I eit brev til Eliassen kom
han med ein harm-fylt protest: Koren var ekte lutheran, ikkje det
minste grundtvigian!

Endre Jaastad og andre amerikanske prestar skulde koma i hug at den
lutherske sogeskrivaren Rudelbach til-cigna ei Luther-bok «an Nic. Fr.
Sev. Grundtvig, den Erneuer des rechten Luthertums».

Det skyna presten Eliassen. Han var so romsleg at han stod fritt i
sovorne spursmål.127

Det var Eliassen som sa til emissæren: prost Anker er ikke liberal. Det
var Eliassen som fortalde kva ein indremisjonsmann sa: det e kje
vanskelegt med dei me veit kvar dei stend! men um biskop Hognestad veit
me ikkje kvar me hev han. Eliassen var forfærd yver sovore snakk.

Eliassen las sitt ny-testament på gresk kvar dag. Det skulde ikkje ha
vanta mykje at han hadde greidt preste-eksamen ved vårt universitet.
Han gjorde nokre steg i den leidi; men det gjekk for seint for han.
Prestetenesta tok all hans tid. Han sparde seg aldri.

Evanger soknekall kunde fenge søkjarar nokre år fyrr. Men
Evanger-folket kjende seg så velfarne med Eliassen at dei bad um å
ikkje lysa embetet ut.

Han var ein framifrå administrator. Eit minne frå hans prestetid i Odda
er den teigen han førde inn i fødselsregister og dåpsbok som viser til
einannan. Det gjeng heile år fyrr foreldre kjem til dåp med borni. I
store kyrkjelydai er det eit fælslegt bry å leita dei upp. Eliassens
reform var ein ekspedisjons-sjef verdig.

Hadde det halde fram med ring tilgang av akademisk utdana prester,
vilde Eliassen vore ein av dei fyrste til å få fast prestekall ved kgl.
resolusjon. Men då det strøymde til med nye kandidatar, vart Eliassen
reisesekretær i sjømannsmisjonen, og Evanger fekk fast sokneprest.

Heil norskdoms-mann vart han aldri. Men på Vossestrand, der den
heilnorske liturgien var innførd, nytta han altarbok og tekstbok på
nynorsk. Den grundige mannen tok timar i nynorsk lesing av den grunn!

Eliassens minne lever i prostedømet. Eg minnest mangt frå preikene
hans, eg lærde jamt eitkvart når eg høyrde på han.128

På Evanger prestegard fekk han hjelpa til med stell og styre. Eg var
glad eg kunde gjeva han fritt rådvelde yver prestehagen, og yver det
laksefiske som ikkje var burtleigt.

Hadde eg ikkje havt Eliassen på prestegarden i Evanger, vilde paktingi
av jordvegen der valda meg mykje meir bry og mykje meir sut.Eit år på
vid-åtta

Tenk heimfødingen kom til å fara yver halve Europa eit heilt år!

Heimføding var eg, hadde å segja halde meg innan-lands heile mitt liv,
so nær som ei stipendferd i Danmark sju veker. Her i landet var eg
heime all stad, frå Idfjorden til Pasvik. Ja, eg hadde so vidt vore
yver grensa der nord då eg saman med soknepresten i Sud-Varanger vitja
Boris Gleb. Elles var eg budd på å leva og døy ein ekte Ola Nordmann.

Det var ikkje for mine dygder skuld eg fekk den lange Europa-ferdi. Det
var dokteren som jaga meg ut: tek du ikkje fri eit år, er du utsliten
um eit år eller tvo! Kona mi hadde lenge skræmt meg: du vert sløv i
6o-årsalderen som farfar din, slik som du driv på! No fekk ho dokteren
med seg. «De må ned til rivieraen! der kan De leva billegare enn her
heime, soleis som pengekursen er no!»

Eg fekk fjortan månader fri.

Ved visitas på Vossestrand olsok 1929 råka eg styraren på
alkoholist-heimen Framnes. Der fekk eg bu heile august. «Me vil gjerne
ha normale folk i lag med pati-entane,» sa han. Godt stell var der,
endåtil høgfjells-sol, det vart framifrå nerve-kvild og arbeidsro. Eg
fekk greia frå meg noko av kvart, og lagt plan for heile utlandsferdi.

9 — Anker: Prost og prest.130

Eg skreiv serleg til sjømannsprestane våre, vilde fara um
sjømannsstasjonane i Nederland, Belgia og Frankrike. Eg fann ein norsk
kunstmålar Selmyhr på Stalheim hotell; han hadde butt i Belgia og gav
meg mange vink.

Fyrst i september var eg i Bergen. På ein sjømanns-fest råka eg
Thorvald Isaachsen. Dotter hans var gift med direktør Leeuwen i Delft i
Nederland. Han gav meg adressa. Og då me kom til Rotterdam, henta fru
Leeuwen kona mi og meg.

#

Delft er prinsebyen i Nederland: 37 fyrstar av Oranie-ætti er gravlagde
der. Dessutan fredsapostelen Hugo Grotius. Stor-kyrkja i Delft vart
etter reformasjonen ribba for alt «katolsk». Veggene vart yversmurde
med kvit kalk! I jubileums-gåva fekk nyleg dronning Wilhelmina av heile
folket: restaurasjon av prinse-kyrkja. Veggene fekk no att den varme
solgylte leten. Men altaret var vekk! Eg spurde kyrkjetenaren. «Det er
berre romar-kyrkjene som hev altar!» sa han. Eg kunde fortelja han um
vår norske sjømannskyrkja i Rotterdam som hadde altar. Ho var ekte
norsk stavkyrkja, med bilete på loft og vegger av Domenico Erdmann.

Fabrikkane i Delft er grunnlagde i 1869 av ein idealist, Marken, som
skipa alt til bate for arbeidarane: med små koselege arbeidar-heimar,
parkar, sosialt kontor, orkester, songkor og arbeidar-møte kvar månad
til dryfting av tekniske og økonomiske spursmål ved fabrikkane.
Arbeidarane hev den beste barneskulen i Nederland. Dei fær lut i
fabrikk-vinningen (Winst = Andeel). Det hev aldri vore streik der.
Produkti er kjende: Delfa-feitt, olje, lim, gelatin, fajanse,
cellulose. No hev mange andre fabrikkar teke Delft-metoden til mynster,
både i Nederlandi3i

og i andre land. Marken vilde gjerne bygt kyrkje for arbeidarane. Men
det viste seg at dei høyrde til 23 kyrkjesamfund, som ikkje kunde
semjast! «Ja, eg kan ikkje

byggja 23 kyrkjer!» sa Marken.

#

Det var i den vegen fredlegare i Belgia. Der rådde mest rom'ar-kyrkja.

I ei gamal kyrkja i Antwerpen såg eg for fyrste gong dei ti stasjonane
på Frelsarens lidings-veg, Calvarie-vegen (namnet er truleg upphavet
til Kalfaret i Bergen).

Eit forvitnelegt minne frå Belgia er jamstellingi av fransk og flamsk.
Alle må læra flamsk i skulane. Jamvel gate-namni stend på båe mål
jamsides på kvart gate-hyrna.

Det var løgje å sjå kor svivyrdsleg køyrarane tok imot belgiske francs:
dei var kje mykje verde; men nederlandske gulden! då ljosna andleti.

#

Rotterdam og Antwerpen var handelsbyar. Haag og Brüssel var dei fine
kultur-sentra.

I Haag feste eg meg sers ved «Freds-palasset», bygt av vyrke frå alle
land, soleis med ei tropp av norsk granitt.

I Brüssel såg eg millom dei mange minne frå heims-krigen ei
minne-stytta for Edith Cavell, den sjølvgløy-

mande sjukesysteri, som vart skoti i 1915.

#

I Paris fekk me tri strålande solskinsdagar midt i september.

Ja, i det heile var det eit under med veret. Heime i Noreg var det
regn, regn, regn, frå olsok til jol. Men alt32

utpå Nordsjøen var det sol. Og soli fylgde oss heile året ut.

I Paris budde me på Montparnasse, attmed bana til Versailles. Jau, der
fekk me fegnast ved sumaren!

So kom me til Rouen, byen hans Gangar-Rolv, byen hans Heilag Olav, byen
hennar Jeanne d'Arc. Hardingen, sjømannsprest Lars Wallevik, tok imot
oss. Tvo sundagar hadde eg heilnorsk messa i St. Olavskyrkja. Og i
preste-gardshagen var eg med på ein sjømannsfest, der eg tala um Heilag
Olav.

Utpå landet i Normandi fekk me leigt billegt husvære ei fjortan dagar.
Den snilde husfrua vår la seg ut um å få meg inn i romarkyrkja! Kvar
morgon låg ein traktat attmed tallerken min. Kor strålande ho var då eg
gav 5 francs til uppbyggjing av ei stor-kyrkja åt St. Therese, som nett
var komi på moden då! Alle som gav, fekk sers forbøn kvar morgon!

*

På veg til Nizza kom me midnettes-bel til Marseilles, der me laut natta
yver. Eg skreiv til sjømannsheimen der. Den norske styrar en møtte oss.
Me hadde aldri set einan-

nan; men fann einannan gjorde me midt i folke-myrja!

#

Næste dag kom me til Nizza, der me slo oss til meste eit halvt år.

Heime hadde stiftskapellan Strøm Nilsen teke yver Ullensvang soknekall.
Han var ein gild kar. Han vart beste-ven med borni våre på
prestegarden. Han åtte både humcr og hjartelag. Med brennande
arbeidshug för han ikring til sjuke og gamle, i heimar og skular, og
forkynte kristendom med eit gripande ålvor, som sette merke ikkje133

minst i ungdomen. Jau, alt der heime var i gode hender. Me kunde slå
oss til ro i utlandet. Brev og blad fekk me tilsendt kvar einaste veka.

*

Mesteparten av tidi i Nizza budde me på Hotel Danmark.

Til jol var me fleire norske enn danskar på hotellet. Jolaftan gjekk me
kring joletre og song danske salmar av Brorson og Grundtvig. Til sist
song kona mi og eg «No koma Guds englar». Fleire av danskane bad um
avskrift av ord og tone; nordmennene lydde tegjande!

Eg minnest 3. januar 1930, me sat på verandaen og sola oss. Ei
prestefrue frå Nordland sa: jeg kan ikke tro det er sant! Mange herlege
utferdsdagar hadde me heile vettercn, ikring i Provence. Me låg på
grasvoll midt i januar og åt nista vår.

Ein stor fest fekk eg sjå i Nizza, med nasjonal reklame for Provence.

Diktaren Mistral hadde i 1867 slege til ljod for målføret i Piovence og
alle gamle minne. Han skipa eit lag som held feststemner ender og gong.
I 1930 var det nett 100 år sidan Mistral vart fødd. Stemna i Nizza
varde i fleire dagar. Der var foredrag, musikk, song, leik og dans, og
framsyningar i gamle bunader, alt frå trubadur-tidi.

Frå Nizza gjorde eg ei ferd til Cannes, der millionærar heldt til i
mengd. Der var mykje fint å sjå. Men det som drog meg, var gravi til
den namngjetne norske misjonspresten Nilsen Lund. Eg fann gravi på den
protestantiske kyrkjegarden. Det grodde grønt gras på gravi hans. Der
var tre-plantingar og fuglesong, det var liv! (På dei romerske
kyrkjegardane var alt i stein.) Bibel-ord stod på dei protestantiske
gravsteinane. «For meg er Kristus134

livet, og det er meg ein vinning å døy,» stod det på fransk yver Nilsen
Lund. Attmed låg på eine sida ei engelsk grav med innskrift «Evigt
liv», på andre sida ei tysk grav med innskrift «Gud er kjærleik». Dei
hadde noko å for-telja, dei gravene!

*

Alle tilreisande skulde etter fransk lov løysa «identitetskort» når dei
hadde vore i landet minst tvo månader. Det kosta ioo francs for kvar av
oss. Fem gonger var eg på kontoret, og fekk ikkje greidt det! Eg høyrde
seinare at ein laut gjeva drikkepengar til kontorfolki, skulde ein
greida sitt ærend!

I det heile var det mykje rotenskap i fransk administrasjon. Å koma med
i kommunestyre eller landsstyre var snar-veg til rikdom! Eit amerikansk
lag brukte nett då me var der, ein million francs til å smyrja bystyret
i Nizza til å få løyve å byggja eit flott hotell med opera og innandørs
hage!

Idealistar skipa seg i hop til opposisjon mot vanstyret.

Rojalistar nemndest dei; men nokor von um å få

fram kongs-emnet sitt hadde dei ikkje.

*

I Genua preika eg på nynorsk i den tyske sjømanns-kyrkja. Eg vart kjend
med den svenske sjømannspresten der då han gjorde tenesta i' Nizza. Han
fekk husvære åt meg i den tyske sjømannsheimen i Genua. Eg var med
pikskandinavisk sjømannsfest der ein kveld. Eg fekk låna dei svenske
presteklædi hans til den heilnorske gudstenesta. Der møtte både
nordmenn, svenskar, danskar og islendingar. Jamvel generalkonsul
Huitfeldt var frammøtt. Men so hadde Torkell Løvland, sekretæren hans,
lagt seg ut um å få folk til å møta.135

Frå Genua gjekk ferdi til Rom.

Eg hadde løyst prima-vera-billett som galdt i seks veker med rett til å
fara att og fram gjenom heile Italia for 30 kr. i norske pengar.

Det var full sumar sist i mars. Og eg sola meg ute heile dagane. I Rom
var eg mest på Monte Pincio med den her lege utsyni. I kyrkjene fann eg
kapell for Heilag Olav, minnetavler på latin og nynorsk yver ein norsk
erkebisp, og yver pave Hadrian (Nicolaus Breakspear) i sjølvaste
Peters-kyr kj a ✓

På Sicilia heldt eg til i Taormina i den lauvrike hagen til det danske
pensjonatet. Der råka eg ein ung mann som var eit heilt eventyr. Han
vart funnen av utlendingar i ruinane etter jordskjelven i Messina 1906.
Foreldri hans rømde, far hans til Palermo, mor hans til Syrakus, det
gjekk år og dag fyrr dei fann einannan att. Ein danske i Taormina tok
den tvo år gamle til seg. Då foreldri fekk greia på dét, kom dei og
gjorde krav på guten. Han fylgde dei, men kom attende til
fosterforeldri, han treivst best hjå dei! No var han ein staut ungdom
på 26 år. Han var tolk og lærår for turistane, kunde fransk, engelsk,
tysk, russisk, forutan italiensk og dansk. Morosamaste var at han hadde
lært seg å lesa nynorsk. Han var so glad i

Olav Duun, og vilde veta meir um den norske målrørsla.

*

I Tirol heldt eg påske.

Langfredagen gjekk ei lang ferd gjenom gatene i Merano frå katedralen
til ei onnor kyrkja. Sjølve bystyret gjekk i brodden. Den høgheilage
kista med relikvier vart bori av 6 mann, 6 andre gjekk jamsides med
kveikte ljos. So kom 3 bispar, ei mengd med prestar, kordrenger,
munkar, nonner, mange andre, serleg kvinner; dei gjekk136

og bad og snudde på «rosenkransane». Det var ei framsyning av
kyrkjemakt. For mange var det visst ei vedkjenning av kristentrui. Um
kvelden var det påske-konsert i «Kurhaus» med musikk av Bach, Schubert,
Verdi og Wagner.

Påskedag fekk me ei nasjonal framsyning på promenaden i Merano, med
brudlaupsferd, gamaldags bunad og folkedans.

*

Ved avreisi frå Venezia hadde eg slumpa til å få tak i eit reklame-kort
frå eit dansk pensjonat i Partenkirchen, som lova billege billettar til
pasjons-speli i Oberammergau. Dit stemnde eg, og heldt meg der i fem
veker.

I Oberammergau var eg tvo vender. Det var ei upp-leving! Dei 5000 som
såg på, var so gripne at endå-til i middags-kvildi var det stilt ålvor
og andakt yver den store folkemugen.

#

Eg vitja München, der eg høyrde ei gudstenesta med verkeleg salmesong
av kyrkjelyden! Luthers ånd hev sett merke jamvel i den tyske
romar-kyrkja.

Yver Heidelberg, Rhinen frå Mainz til Köln, Halle og Berlin kom eg i
juni månad til eit pensjonat i Skåne, der eg kviide godt i elleve
veker.

Eg skreiv på mine livs-minne. Biskop Hognestad hadde bede meg um det.
Eg skreiv ein heil foliant ferdig, det tok meg seks månader.

Sist i september kom eg heim yver Haukelid. Eg hadde brukt 3000 kr. på
dei 14 månadene på vidåtta, det var billeg utferd!Alderdom i Ullensvang

Fyrste halve tidi i Ullensvang var det ikkje fritt me kunde tenkja oss
å flytta.

Eg søkte rektor-embetet på tvo lærarskular. Det var
kristendoms-kunnskapen eg vilde ha tak i.

I 1923 søkte eg Vinger soknekall. Der var min barndoms paradis, på
sorenskrivargarden Langeland. Elles var det ei formsak: eg var harm på
målmenn som søkte postar på Austlandet på bokmål! Eg vilde gjera
reklame for nynorsken på Austlandet. Difor skreiv eg i søknaden at eg
laut nytta nynorsken, som høver likso godt aust som vest: aust-norsken
er likso god som vest-norsken. «Aftenposten» fekk fat i det, og kom med
eit stykke på fyrste sida: «En narr på prekestolen.» Bladet hermde ord
til anna det eg skreiv i søknaden. Dermed hjelpte det til med reklamen!
Eg heldt det for ei æra å verta utskjelt i det bladet. Og folk ynskte
meg beint fram til lukka! Min fosterbror, overlærar Vigander, formann i
«Bergens riksmålsforening», skreiv derimot til meg at eg var for god
til sovome åtak! Sjølv hadde han same året fenge kongens
fortenstmedalja i gull. Eg svara han: trur du verkeleg at kongens
fortenstmedalja er større æra enn «Aftenposten»s gapestokk ?

Meir for ålvor tenkte eg på Voss soknekall etter138

Barstad. Eg tok vikarpost for Lars Eskeland i 1925. Folkehøgskulen hans
drog meg. Men det vart klårt for nieg at heim og hamn hadde eg funne i
Ullensvang. På ein jolefest på Krossvoll den joli sa eg beint ut: her
vil eg døy, og her vil eg leva, her er eg heime i alder og æva.

Dermed kom tanken levande fram: å byggja meg alderdomsheim på
Ullensvang prestegard.

Tuft på Bibelhaug hadde kona mi valt seg. På 60-års-dagen min i 1927
sende eg søknad til Kyrkjedepartementet um feste på 99 år av 3 dekar.
Den same dagen fekk eg sjå so mange prov på godvilje hjå bygdefolket at
eg vart varm um hjarta. Same våren planta eg frukt-tre og bærbusker på
parsellen. Teikning til hus laga arkitekt Leif Grung; han heldt på eit
heilt år, kom med eine framlegget etter hitt. Tanken var fyrst eit hus
på 12 m X 8 m. Men det auka på, for di kona mi vilde ha alle våre eigne
rom i same høgd. So vart det 15 m x 10 m, med tvo husvære. Me nemnde
alderdomsheimen vår «Breidablik» etter for-eldre-heimen min.

Ein byggmeister talde meg til å leggja i veg og byggja straks. Eg vilde
vinna på det, no prisane på alt vyrke var so låge. Eg tok til med å
grava ut hus-tufti: Til å køyra upp bygnings-vyrke hadde eg dugnad i
tvo dagar. Tri år tok det å få huset ferdigt. Det kom på 30 000 kr.
Pantobligasjonar på 21 000 kr., ein livspolise på 6000 kr., og gode
inntekter av prestegarden greidde kostnaden. I 1932 stod heimen ferdig.
Eg fekk feste på 99 år for 60 kr. året, billeg leiga til takk for mine
utlegg på Ullensvang prestegard.

#

Alt i 1930 tok eg til å tenkja på kapellan. Eg vona han kunde få
lærarpost på folkehøgskulen attåt. Då laut139

han vera lærår i song og gymnastikk, sa Skodvin. Eg hadde nokre tilbod.
Kandidatane skreiv dei kunde greia gymnastikken, men ikkje songen!
Kanhenda var det bra eg slapp å ha ein kapellan å syta for. Det vilde
vore pinlegt å ikkje kunna løna han skikkeleg.

I 1934 fekk eg fri nokre månader, med stiftskapellan til vikar. Seinare
fekk eg god hjelp av prostipresten og

av misjonsprestar som vitja Ullensvang kvart året.

«

Då soknepresten i Kvam tok avskil i 1930, viste det seg at han fekk
mindre pensjon enn tenkt. Han hadde nokre år fyre skrive og spurt
departementet kor stor pensjon han vilde få. Eg skreiv på at her er
fleire prestar som gjerne vil veta det. Inkje svar! No kvakk eg. Eg
skifte brev med ein kjenning i Statens Pensjonskasse, og fekk eit
syrgjelegt svar. Eg som var meint å få maksimum-pensjon, laut nøgjast
med mykje mindre. Det var departementet som avgjorde pensjonsgrunnlaget
for kvart embete, og departementet hadde sett innkomene av Ullensvang
soknekall til 6000 kr. året. Eg søkte då til departementet å få
pensjonsgrunnlaget lyft upp til maksimum. Med inntektene av
prestegarden var det ikkje for mykje å rekna embets-innkomene til 8000
kr.; når so alderstillegget 2700 kr. kom med, rokk eg yver
maksimums-grensa. Men nei! Etter mykje bal fekk eg endeleg dei 6000
lyft upp til 7000 kr. året. Eg betala inn ein heil sum til
Pensjonskassa for ei rekkja av år. Det gjorde eg gjerne. Men eg tykte
ein tenestemann med 47 år ansiennitet

burde fenge maksimumpensjon.

*140

Avskil frå embetet fekk eg på ein rar måte.

Kona mi og eg sat og lydde på dags-nytt i radio um kvelden u. desember
1936. Eg hadde fenge avskil i riksråds-møte den dagen!

Eg skreiv straks til departementet og spurde kor dette hekk i hop. Eg
var tenkt å søkja avskil i februar 1937, ein månad fyre aldersgrensa.
Etter § 37 i presteløn-lovi hadde eg «både rett og plikt» til å styra
prestekallet tri månader deretter. Biskop Fleischer hadde di for sagt:
du er trygg til jonsok 1937.

Frå departementet kom svar: Det var ein spilder ny praksis som her vart
nytta for fyrste gong. Lovkontoret i Justisdepartementet hadde nett
gjeve den tolkingi av § 37 at når ein prest fekk avskil tri månader
fyre aldersgrensa, kunde han verta avsett på sjølve 70 års dagen!

Forutan meg fekk domprost Haugsøen avskil i same riksråd. Han var likso
ovandotten som eg. Men han fekk lov å stå i sitt embete til jonsok.

Biskop Fleischer søkte um same løyve for meg; han vilde ha meg med på
visitas i Røldal i juni. Departementet sa nei.

Undrast um Høgsterett vilde godkjent den lov-tolkingi av § 37? Meiningi
med dei tri månadene var vel å halda kontinuiteten? Å gjeva
prestekontoret i hendene på ein mindre ansvar leg urøynd vikar, er får
legt spel. Det hev tidt vist seg. Vikarar hev jamvel sendt
prestegards-saker utan samråd med prestegards-tilsynet, til liten bate
for sakene.

Men eg gjorde inkje motmæle. Eg fekk gode ord frå departementet til
takk «for trufast og dugande arbeid». Siste april gav eg embetet og
prestegarden frå meg.i3i

På 70-årsdagen min fekk eg hjartelege helsingar frå Ullensvang og
Kinsarvik. Ei stor pengegava gav dei meg.

Endå større gåva var festskriftet som soknerådi gav ut. Det var ein
kjærleg tanke, og ei stor æra. All mothug og motstand kvarv burt i
avskils-stundi.

På Ullenvang kyrkjegard hadde eg alt i 1927 fest gravstad, som vert
fornya kvart tjugande år ved hjelp av ei bankbok soknerådet hev.

*

Dei fyrste åri kunde eg ender og gong hjelpa til med prestetenesta. Den
nye soknepresten Ola Sande var makelaust snild og umtenksam mot meg.

Elles tok eg straks til med å gjera ferdige mine «livsminne». No fekk
eg fy lit ein ny foliant.

Eg skreiv bøker og gav ut. Tri samlingar barnepreiker kom ut, «Bibelen
for barn» nemnde eg dei. Meiningi var at eg vilde hjelpa foreldri og
lærarar å gjera Bibelen kjend og kjær for norske born og for norsk
ungdom.

Biskop Fleischer hadde på visitasane alltid bede meg preika ved
barnegudstenesta. «Du gjeng biskop Lunde ein høg gang!» sa han; «det er
den beste komplimang du kan få!»

Tvo små-skrifter med minne, ei frå Risør, ei frå 80- og 90-åri, fekk eg
ut. Og so fekk eg gjort ferdig manuskript til tri noko større bøker med
livs-minne.INNHALD

